text:
ၵူၼ်းဝၢၼ်ႈ ဢႅဝ်ႇလဵပ်ႈဢဝ်လွင်ႈႁူမ်ႇလူမ်ႈပွၵ်ႉယွမ်ႇ တီႈဝဵင်းၼမ်ႉၶမ်း ၶၢဝ်းၵၢင်ၶိုၼ်း၊ တီႉၺွပ်းလႆႈ ယႃႈမဝ်းၵမ် တီႈပလိၵ်ႈမၢၼ်ႈ၊ တီႉၺွပ်းသႂ်ႇ ထၢင်ႇတိၼ်ယဝ်ႉ မွပ်ႈပၼ်တီႈ ၸဝ်ႈၼႃႈတီႈပလိၵ်ႈ။
မိူဝ်ႈၶမ်ႈၶိုၼ်းဝၼ်းတီႈ 23/01/2015 ၶၢဝ်းယၢမ်းၸမ်တဵင်ႈၶိုၼ်းၼၼ်ႉ ၵူၼ်းဝၢၼ်ႈၸိူဝ်းဢဝ်ႁူမ်ႇလူမ်ႈ ၼႂ်းပွၵ်ႉယွမ်ႇ ၵႂႃႇဢႅဝ်ႇလဵပ်ႈၼႂ်းပွၵ်ႉယွမ်ႇသေ ႁၼ်မႅၼ်ႈၵူၼ်းသွင်ၵေႃႉ လၢၵ်ႇလၢၵ်ႇလၢႆးလၢႆးဝႆႉ တီႈၼႃႈလၢၼ်ႉ (သႅင်ႇ) ၵႃႊရႃႊဢူဝ်ႊၵေႊ မူဝ်းၸိၼ်ႇၵႄႇ ၼႂ်းပွၵ်ႉၵွင်းသႃႇ ဝဵင်းၼမ်ႉၶမ်း။ ၾၢႆႇႁူမ်ႇလူမ်ႈဝၢၼ်ႈယွမ်ႇၶဝ် ႁွင်ႉဢဝ်သေတွင်ႈထၢမ်တူၺ်း။ တႃႇၵေႃႉၼိုင်ႈလၢတ်ႈဝႃႈ မၼ်းၸၢႆးပဵၼ်ပလိၵ်ႈၼႆသေ ဢဝ်ဝႂ်ပလိၵ်ႈမၼ်းဢွၵ်ႇၼႄ၊ သမ်ႉယုၵ်ႉၼႄသိူဝ်ႈမၼ်း၊ လႆႈႁၼ်ပႃးၵွင်ႈဝႆႉ- ၼႆယဝ်ႉ။
ၵူၺ်းၵႃႈ ၵူၼ်းဝၢၼ်ႈၸိူဝ်းဢဝ်ႁူမ်ႇလူမ်ႈသမ်ႉဝႃႈ ပလိၵ်ႈၵေႃႈႁဝ်းတေၵူတ်ႇထတ်းၼႆသေ ၵူတ်ႇထတ်းသွၵ်ႈတူၺ်း။ တီႈတူဝ်ပလိၵ်ႈၼၼ်ႉ လႆႈယႃႈမႃႉ 97 မဵတ်ႉ၊ ယႃႈၽွင်ၶၢဝ် ၶိုင်ႈတဝ်ႈလီႊပူဝ်ႊ၊ ငိုၼ်းမၢၼ်ႈ 25,000 ၵျၢတ်ႈ၊ ငိုၼ်းၶႄႇ 70 ယႂၼ်လႄႈလူတ်ႉၶိူင်ႈလမ်းၼိုင်ႈ- ၼႆယဝ်ႉ။
ၵူၼ်းသွင်ၵေႃႉ ဢၼ်ၾၢႆႇႁူမ်ႇလူမ်ႈဝၢၼ်ႈၶဝ်တီႉၺွပ်းလႆႈၼႆႉ ၵေႃႉၼိုင်ႈၸိုဝ်ႈဝႃႈ မွင်ႇတဵင်းထေးဢွင်ႇ၊ ပဵၼ်တပ်ႉပလိၵ်ႈဝဵင်းၼမ်ႉၶမ်း။ ၵူၼ်းၵေႃႉဢၼ်ၸွမ်းမၼ်းၼၼ်ႉ ၸိုဝ်ႈဝႃႈၸၢႆးထုၼ်းၸၢမ်ႇ (ႁွင်ႉဢၢႆႈတဵင်း) ယူႇပွၵ်ႉၼိူဝ် ဝဵင်းၼမ်ႉၶမ်း။ ပေႃးဝႃႈတီႉၺွပ်းလႆႈယဝ်ႉၵေႃႈ လႆႈဢဝ်တိၼ်သႂ်ႇထၢင်ႇမႆႉသေ ၶင်ဝႆႉတီႈလုမ်းၵွၼ်းပွၵ်ႉၶိုၼ်းၼိုင်ႈ၊ ထိုင်ၵၢင်ၼႂ်မႃး ၸင်ႇဢဝ်မွပ်ႈပၼ်တီႈတပ်ႉပလိၵ်ႈ- ၽူႈၵွၼ်းပွၵ်ႉၵွင်းသႃႇ လၢတ်ႈ။
ပလိၵ်ႈ တဵင်းထေးဢွင်ႇ ယွမ်းႁပ်ႉ လၢတ်ႈတီႈၵူၼ်းလူင်ပွၵ်ႉဝႃႈ- ယႃႈမဵတ်ႉၸိူဝ်းၼၼ်ႉ ပဵၼ်ၶွင်မၼ်းတင်းမူတ်း၊ ယွၼ်ႉပိူဝ်ႈမၼ်းၶႂ်ႈမီးငိုၼ်း၊ ၵူၼ်းႁိူၼ်းၵူၼ်းယေးမၼ်း ဢမ်ႇမီးငိုၼ်းၸႂ်ႉၸၢႆႇလႄႈ မၼ်းတေၸႂ်ႉၸၢႆးထုၼ်းၸၢမ်ႇ ၶၢႆပၼ်မၼ်း- ဝႃႈၼႆ။
ၵူၼ်းဝဵင်းၼမ်ႉၶမ်းၶဝ်လၢတ်ႈဝႃႈ- တီႈဝဵင်းၼမ်ႉၶမ်းၼႆႉ ပိူင်ပဵၼ်ဢၼ်ပဵၼ်မႃးၸိူင်ႉၼႆၼႆႉ မီးၼမ်တႄႉတႄႉ၊ ၵူၺ်းၵႃႈ ဢမ်ႇတွၼ်ႉတီႈလႆႈ ၵပ်းတိၼ်ၵပ်းမိုဝ်းၸိူင်ႉၼႆသေပွၵ်ႈ။ ပေႃးၵူၼ်းၼုမ်ႇၶဝ်တင်ႈၸႂ် ဢႅဝ်ႇလဵပ်ႈဢဝ်ႁူမ်ႇလူမ်ႈသေ သိုပ်ႇတီႉၺွပ်းထႅင်ႈတႄႉ တေလႆႈၼမ်တႄႉတႄႉ- ဝႃႈၼႆ။
ပလိၵ်ႈ တဵင်းထေးဢွင်ႇၼႆႉ ပဵၼ်ၵူၼ်းတိူင်းပႃႇၵိူဝ် (ပၵူဝ်း) မိူင်းမၢၼ်ႈ။ ၸၢႆးထုၼ်းၸၢမ်ႇ ပဵၼ်ၵူၼ်းပွၵ်ႉၼိူဝ် ဝဵင်းၼမ်ႉၶမ်း။


c: text/html

text:
ပၢင်ၵုမ်လူင် လွင်ႈမႄႈၼမ်ႉ ၸၼ်ႉလုမ်ႈၾႃႉ ၸတ်းႁဵတ်း တီႈမိူင်းၵျေႃႊၵျီႊယႃႊ တူၵ်းလူင်းလႆႈၸႂ် တႃႇတေသၢၼ်မိုဝ်းၵၼ် ၵႅတ်ႇၵင်ႈမႄႈၼမ်ႉ မိူင်းၽႂ်မၼ်း။ တွၼ်ႈတႃႇၼမ်ႉၶူင်းတႄႉ 3 ၸိုင်ႈမိူင်း ထႆး ၊ တႆးလႄႈ ၶႄႇ တေႁူမ်ႈမိုဝ်းၵၼ် ၵႅတ်ႇၵင်ႈၵႂႃႇ။
ဝၼ်းတီႈ 28 /03/2017 – 01/04/2017 ၊ ၸုမ်းတူင်ႉၼိုင်လွင်ႈမႄႈၼမ်ႉ လၢႆၸုမ်း မိူၼ်ၼင်ႇ Bank Watch ၊ International River ၊ Green Alternative ၸိူဝ်းၼႆႉ ႁူမ်ႈၵၼ်ၸတ်းႁဵတ်း ပၢင်ႁူပ်ႉထူပ်းဢုပ်ႇဢူဝ်း ၵဵဝ်ႇလူၺ်ႈလွင်ႈမႄႈၼမ်ႉၼႂ်းလုမ်ႈၾႃႉ။ မီးတူဝ်တႅၼ်း 57 မိူင်း မိူၼ်ၼင်ႇ မိူင်းဢမေႊရိႊၵႃႊ USA / ဢိင်းၵလဵတ်ႈ England / ထႆး ThaiLand/ ၶႄႇChina/ ဢိၼ်ႊတီႊယႃႊ India / ဢွတ်ႊသထရေႊလီႊယႃႊ Australia၊ ၵျႃႇပၢၼ်ႇ Japan/ တႆး Shan/ မၢၼ်ႈ Myanmar / လၢဝ်းLos/ ၶႅမ်ႊပေႃႊတီႊယႃႊ Cambodia ၸိူဝ်းၼႆႉ ၶဝ်ႈႁူမ်ႈ။
ပၢင်ဢုပ်ႇဢူဝ်း ၸတ်းႁဵတ်းတီႈ ႁူင်းႁေႃးၾိင်ႈငႄႈၾိင်ႈထုင်း International Art Museum in Tbilisi မိူင်း ထပီႊလီႊသီႊ (Tbilisi city) ၸိုင်ႈမိူင်းၵျေႃႊၵျီႊယႃႊ ( Georgia ) ၼႂ်းပၢင်ၼႆႉ ဢုပ်ႇဢူဝ်းၵၼ် ၵဵဝ်ႇလူၺ်ႈလွင်ႈ ၵၢၼ်ၵေႃႇသၢင်ႈ ၾၢႆၼိူဝ်မႄႈၼမ်ႉ၊ တႃႇတေႁူမ်ႈမိုဝ်း ၸွႆႈၵၼ် ၵႅတ်ႇၵင်ႈ ၵၢၼ်သၢင်ႈၾၢႆၼိူဝ်မႄႈၼမ်ႉ ၸိူဝ်းၼႆႉ ။ တွၼ်ႈတႃႇ ၾၢႆဢၼ်တီႈသၢင်ႈၼႂ်းမိူင်းတႆးတႄႉ ယူႇတီႈၸုမ်းတူင်ႉၼိုင်လွင်ႈမႄႈၼမ်ႉ မိူင်းတႆး၊ ထႆးလႄႈၶႄႇ တေႁူမ်ႈၵၼ်သေ ႁႃလၢႆးတၢင်းၵႅတ်ႇ ၵင်ႈၵႂႃႇ – ဝႃႈၼႆ။
ၸၢႆးၶိူဝ်းသႅင် ၸုမ်းတူင်ႉၼိုင်လွင်ႈမႄႈၼမ်ႉ မိူင်းတႆး လၢတ်ႈဝႃႈ – “ ပေႃးမႃးတူၺ်းမိူဝ်ႈလဵဝ် ငဝ်းလၢႆး ၵၢၼ်သၢင်ႈၾၢႆၼႆႉ လႅပ်ႈတေၸၢင်ႈတႄႇၶိုၼ်း၊ လႆႈငိၼ်းဝႃႈ လူင်ပွင်ၸိုင်ႈၶႄႇ ႁွင်ႉထူပ်း ၼၢင်းဢွင်ႇ သၢၼ်းသုၵျီႇ ၵႂႃႇတီႈမိူင်းၶႄႇ ၵွပ်ႈၼၼ်လႅပ်ႈတေဢုပ်ႇပႃးလွင်ႈသၢင်ႈၾၢႆၸိူဝ်းၼႆႉ ။ ၾၢႆႇၼိုင်ႈၵေႃႈ ပူၼ်ႉမႃးဢမ်ႇပေႃးႁိုင်ၼႆႉ ၸဝ်ႈငိုၼ်းသႃးၶဝ် မႃးႁဵတ်းပၢင်ၵုမ် တႃႇႁဵတ်းၾၢႆ ၊ တေလႆႈႁၼ်ဝႃႈ ၶဝ်ႁႃတိုဝ်ႉတၢင်း တႃႇတေသၢင်ႈၾၢႆ ၵွပ်ႈၼၼ်လႄႈ ၼင်ႇႁိုဝ် ပိူၼ်ႈတေဢမ်ႇၸၢင်ႈ မႃးသၢင်ႈၾၢႆၼႂ်း မိူင်းႁဝ်းၼၼ်ႉ ယွၼ်းႁႂ်ႈပီႈၼွင်ႉႁဝ်းၶႃႈ ၵူႈတီႈၵူႈမိူင်းၸွႆႈၵၼ်ၵႅတ်ႇၵင်ႈၵႂႃႇသေၵမ်း ” – ဝႃႈၼႆ။
ၾၢႆဢၼ်တေသၢင်ႈၼိူဝ်မႄႈၼမ်ႉၶူင်းၼႆႉ တေမီးမိူၼ်ၼင်ႇၾၢႆမိူင်းတူၼ်၊ တၢင်းႁႅင်းၾႆးၾႃႉ တေ ႁဵတ်းဢွၵ်ႇလႆႈ 7,100 မႄႊၵဝတ်ႉ။ ၾၢႆၵုၼ်လူင် တၢင်းႁႅင်း 1,400 မႄႊၵဝတ်ႉ။ ၼွင်ၽႃ 1,200 မႄႊၵဝတ်ႉ။ ၾၢႆမၢၼ်ႈတူင်ႈ 200 မႄႊၵဝတ်ႉ။ လိူဝ်သေၼၼ်ႉ ၾၢႆဢၼ်တေသၢင်ႈၼိူဝ်မႄႈၼမ်ႉ ၶူင်းထႅင်ႈ တီႈၼႂ်းမိူင်းယၢင်းလႅင် တီႈယႂႃႇတိတ်ႉ တၢင်းႁႅင်း 4,000 မႄႊၵဝတ်ႉ။ ၾၢႆႁတ်ႉၵျီး တီႈၼႂ်း မိူင်း ယၢင်းၽိူၵ်ႇ တၢင်းႁႅင်း 1,360 မႄႊၵဝတ်ႉ။ သင်ဝႃႈသၢင်ႈၾၢႆၸိူဝ်းၼႆႉယဝ်ႉ ႁႅင်းၾႆးၾႃႉ ၵမ်ႈၼမ် တေသူင်ႇၶၢႆပၼ်မိူင်းၶႄႇ တင်းမိူင်းထႆး ။

robotstxt: allowed

filter: keep


text:
လုၵ်ႈႁဵၼ်းသင်ၶတႆး ၸၼ်ႉၸွမ်မိူင်းထႆး လၢႆလၢႆတီႈ ၸတ်းႁဵတ်းပၢင်ႁပ်ႉတွၼ်ႈ ၸဝ်ႈတူၼ်ၶူး တွၵ်ႊတိူဝ်ႊတိုၼ်းတႆး – ၸတ်းပၢင်လႅၵ်ႈလၢႆႈတၢင်းႁူႉ တီႈ ႁူင်းႁေႃ ၸၼ်ႉၸွမ် မႁႃၵျူးလႃး ဝဵင်းဢယုထယႃး ၸိုင်ႈထႆး ။
ဝၼ်းတီႈ 11/03/2016 လုၵ်ႈႁဵၼ်းသင်ၶတႆး တူၼ်ၸိူဝ်းၶိုၼ်ႈႁဵၼ်းတၢင်းမေႃ တီႈၸၼ်ႉၸွမ် မႁႃၵျူးလႃး ၊ မႁိတွၼ်း ၊ ၸၼ်ႉၸွမ်မႁႃႇမၵုတ်ႉ ၊ ၸၼ်ႉၸွမ်သယၢမ် ၊ ႁူင်းႁဵၼ်းၼိတ (Nita Institution) တင်းမူတ်း 200 တူၼ် ႁပ်ႉတွၼ်ႈ ၸဝ်ႈတူၼ်ႈၶူး Dr.တိုၼ်းတႆး လႄႈ ပီၼွင်ႉတႆး တႂ်ႈၶူင်း ၼႃႈလိၼ်ၽွင်းငမ်းတူဝ်ၵဝ်ႇ ၸႄႈမိူင်းယုၼ်ၼၢၼ် မိူင်းၶႄႇ ။
ၸဝ်ႈၼုမ်ႇတႆး ၼၼ်တသႃမိ လၢတ်ႈဝႃႈ – “ ၼင်ႇႁိုဝ်သင်ၶတႆးၼွၵ်ႈမိူင်း ၼႂ်းမိူင်းပေႃးတေလႆႈ ႁူပ်ႉထူပ်းၵၼ် ဢုပ်ႇဢူဝ်းလႅၵ်ႈလၢႆႈတၢင်းႁူႉတၢင်းႁၼ်ၵၼ် ၊ ပေႃးတေလႆႈမိုတ်ႈၵိုဝ်းၸမ်ၸႂ်ၵၼ် ၊ ၸွႆႈထႅမ်ၵၼ် ၵႂႃႇမိူဝ်ႈၼႃႈၸိူဝ်းၼႆႉ ထႅင်ႈလွင်ႈၼိုင်ႈပေႃးထိုင်မႃးဝၼ်းတီႈ 13 ၼႆႉ ၸဝ်ႈၶူး Dr.တိုၼ်းတႆး တေပွၼ်ႈထမ်းတရႃး ၊ တီႈဝတ်ႉမႂ်ႇ သႃထုပရတိတ် မိူင်းၵွၵ်ႇ ပေႃးၽႂ်တူဝ်ႈ တၼ်းၵေႃႈမႃးထွမ်ႇၸွမ်းတႃႉ ” ၼႆယဝ်ႉ ။
ၸဝ်ႈၶူးတိုၼ်းတႆးၼႆႉ – မိူဝ်ႈဝၼ်းတီႈ 29.2.2016 ၼၼ်ႉ ယူႇတီႈၸၼ်ႉၸွမ် ၼယူးတေႇလီႇ မိူင်းဢိၼ်းတီးယႃး (India) သေမွပ်ႈယိုၼ်ႈပၼ်ၸုမ်ႈၶူး ၽူႈပွင်ၵၢၼ်သႃႇသၼႃႇ ပုၼ်ႈတႃႇတူင်ႇဝူင်း ၵူၼ်း ဢၼ်ပဵၼ်ၸုမ်ႈၶူး PH.D ပၼ်မၼ်းၸဝ်ႈ ၊ မိူဝ်ႈပီ 2015.12.18 ၼၼ်ႉ မုၵ်ႉၸုမ်းၶိူဝ်းတႆးမိူင်းမၢဝ်းလူင် လႆႈယုၵ်ႉယွင်ႈမၵ်းမၼ်ႈၸဝ်ႈပဵၼ် “ ၽူႈၵတ်ႉၶႅၼ်ႇၸိူဝ်ႉၶိူဝ်းတႆး ” ၊ မိူဝ်ႈ 2014.8.12 လုမ်းတႆး မိူင်းမၢဝ်းလူင် လႆႈယုၵ်ႉယွင်ႈမၵ်း မၼ်ႈမၼ်းၸဝ်ႈပဵၼ် “ ၽူႈယုၵ်ႉသုင်ၸိူဝ်ႉၶိူဝ်းတႆးမိူင်းမၢဝ်း ” ၊ မိူဝ်ႈၼႂ်းပီ 2013 ၼၼ်ႉ လူင်ပွင်ၸိုင်ႈမိူင်းမၢၼ်ႈလႆႈမွပ်ႈလူႇပၼ် ၸုမ်ႈၶူး “ သတ်ႉထမ်ႇမၸေႃး တိၵထၸ ” ၼႆယဝ်ႉ ။
မိူဝ်ႈပီၵၢႆ 2015.12.8 ၼၼ်ႉ လုမ်းလူင်ပွင်ၸိုင်ႈမိူင်းၶႄႇ လႆႈမၵ်းမၼ်ႈ ၸၼ်ႉထၢၼ်ႈၼႂ်း သင်ႇၶ ဢၼ်ႁွင်ႉဝႃႈ “ ၸဝ်ႈၶူးဝႃး ” ။ ယၢမ်းလဵဝ် ႁပ်ႉတၼ်းႁဵင်း ၵႅမ်ႁူဝ်ပဝ်ႈ ထေရဝၢတ်ႈ (ထေရဝႃႇၻ) မိူင်းၶႄႇ ၊ သေဢမ်ႇၵႃး ပဵၼ်ႁူဝ်ပဝ်ႈ သင်ၶတႆး ၼႂ်းၼႃႈလိၼ်ၽွင်းငမ်းတူဝ်ၵဝ်ႇ တႆး တႂ်ႈၶူင်း ။
ၶၢဝ်းတၢင်းၸဝ်ႈ ၵမ်းၼႆႉ ၵႂႃႇႁပ်ႉၸုမ်းၶူး Ph.D မိူင်းဢိၼ်းၻီႊယိူဝ်ႊ ၊ သူႇၸႂ်းသင်ၶ တႆး ၸိူဝ်းႁဵၼ်းလိၵ်ႈမိူင်းထႆး လႄႈ သူႇၸႂ်းပီႈၼွင်ႉတႆး ၊ လဵပ်ႈႁဵၼ်းဝိႁၢရ် ၽရထၢတ်ႈၸေးတီး ပုတ်ႉထ သႃသၼႃၼႂ်းၸိုင်ႈတႆး ။ ဝၢႆးၶၢဝ်းတၢင်းမိူင်းၵွၵ်ႇယဝ်ႉ တေသိုပ်ႇၶၢဝ်းတၢင်း ယေႃးတူဝ်ၵႂႃႇ ၵဵင်းႁၢႆး ၊ ၵဵင်းမႂ်ႇ ၊ ႁူပ်ႉထူပ်ႉပီႈၼွင်ႉတႆးၵဵင်းမႂ်ႇသေ တေပွၵ်ႈၶိုၼ်း ၼႂ်းဝၼ်းတီႈ 18/3/2019 ။ ၶၢဝ်းတၢင်းၵမ်းၼႆႉ မီးပေႃႈဢွၵ်ႇ မႄႈဢွၵ်ႇ သတ်းထႃးတႂ်ႈၶူင်း ၸွမ်းၸဝ်ႈမႃး မွၵ်ႈ 30 ၵေႃႉ ။


text:
ၶၢဝ်ႇၵူႈလွင်ႈ
ၸုမ်းၶၢဝ်ႇၽူႈတွႆႇႁွၵ်ႈ (ပၢင်လူင်) ၸတ်းႁဵတ်းပၢင်ဢုပ်ႇၵုမ် သိုဝ်ႇၼႂ်းၶၵ်ႉၵၢၼ်လွင်ႈငမ်းယဵၼ်
- Details
- Created on 21 June 2017
- Written by တႆးလွတ်ႈလႅဝ်း
ၸုမ်းၶၢဝ်ႇၽူႈတွႆႇႁွၵ်ႈ (ပၢင်လူင်) ၸတ်းႁဵတ်းပၢင်ဢုပ်ႇၵုမ် သိုဝ်ႇၼႂ်းၶၵ်ႉၵၢၼ် လွင်ႈငမ်းယဵၼ် ၸတ်းႁဵတ်းၵႂႃႇတီႈ ႁူင်းလိုဝ်ႈသဝ်း 21st TGI ပွၵ်ႉပီႇတေႃႇတႃႇ ဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်း မီးၸုမ်းသိုဝ်ႇၶၢဝ်ႇ လႄႈ ၸုမ်းႁဵတ်းၵၢၼ် တူင်ႇဝူင်းၵူၼ်းတႆး လၢႆလၢႆၸုမ်း ၶိုၼ်ႈႁွတ်ႈဢုပ်ႇၵုမ် ၵၼ်ၵႂႃႇတင်းၼမ်။
ပၢင်ဢုပ်ႇၵုမ်ၼႆႉ ၸတ်းႁဵတ်းၵႂႃႇ ၼႂ်းဝၼ်းထီႉ 20 June 2017 ယၢမ်းၵၢင်ၼႂ် 10:00 မူင်းသေ ၼႂ်းပၢင်ဢုပ်ႇၵုမ်ၼၼ်ႉ ၽူႈထတ်းလိၵ်ႈ ၸုမ်းၶၢဝ်ႇၽူႈတွႆႇႁွၵ်ႈ (ပၢင်လူင်) ၸၢႆးႁၵ်ႉၶိူဝ်း မွၵ်ႇလၢတ်ႈ ၶေႃႈၵႂၢမ်းၵႂႃႇ လွင်ႈယိူင်းဢၢၼ်း ဢၼ်လႆႈၸတ်းႁဵတ်း ပၢင်ဢုပ်ႇၵုမ် သိုဝ်ႇၼႂ်းၶၵ်ႉၵၢၼ် လွင်ႈငမ်းယဵၼ် လႄႈ လွင်ႈၸုမ်းၶၢဝ်ႇၵွင်ႉသၢၼ်ၵၼ် ႁဵတ်းသၢင်ႈၵၢၼ်ငၢၼ်း ယဝ်ႉသေ ၸုမ်းပႃႇတီႇႁူဝ်သိူဝ် (SNLD) ၸၢႆးၵျေႃႇၺုၼ်ႉ ဢုပ်ႇၵုမ်ၵႂႃႇလွင်ႈ ၵဵဝ်ႇၵပ်းလူၺ်ႈ ငဝ်းလၢႆးၵၢၼ်မိူင်းယၢမ်းလဵဝ် လႄႈ လွင်ႈငမ်းယဵၼ်ၸိုင်ႈမိူင်း ၊ ၸုမ်းပႃႇတီႇသိူဝ်ၽိူၵ်ႇ (SNDP) ၸၢႆးၼွင်ႉ ဢုပ်ႇၵုမ် ၵဵဝ်ႇၵပ်းလူၺ်ႈလွင်ႈ လူင်ပွင်ၸိုင်ႈမိူင်းတႆး လႄႈ လွင်ႈၶဝ်ႈႁူမ်ႈ ၼႂ်းၶၵ်ႉၵၢၼ်လွင်ႈငမ်းယဵၼ်။
ၸုမ်းၶၢဝ်ႇၽူႈတွႆႇႁွၵ်ႈ (ပၢင်လူင်) ၸၢႆးဢွင်ႇလႃႉ လႄႈ ၼၢင်းသႅင်ၽူး လၢတ်ႈၼႄလွင်ႈတူဝ်ထူပ်းဝႃႈ လွင်ႈတၢင်းယၢပ်ႇၽိုတ်ႇ ႁဝ်းၶႃႈၵေႃႈမီးယူႇ လွင်ႈလႆႈၶဵင်ႇတႃႉလၢႆးငၢၼ်းၶၢဝ်ႇ ၼႂ်းပိုၼ်ႉတီႈၸၢဝ်းၶိူဝ်း ၊ သဵၼ်ႈတႃႈသၢႆတၢင်း လႄႈ ၵူၼ်းၼႂ်းပိုၼ်ႉတီႈ ဢမ်ႇႁတ်းမွၵ်ႇလၢတ်ႈ ၵဵဝ်ႇၵပ်းလူၺ်ႈလွင်ႈပိူင်ပဵၼ် ဢၼ်ပဵၼ်တႄႉသေ တိုၵ်ႉမီးလွင်ႈၵူဝ်ႁေ သေလွင်ႈလွင်ႈဝႆႉယူႇ ၼႆယဝ်ႉ။
သိုပ်ႇၼၼ်ႉ ၽူႈထတ်းလိၵ်ႈ ၸုမ်းၶၢဝ်ႇသႅၼ်ပၢႆး ၸၢႆးတီႇ လၢတ်ႈဝႃႈ ဝၢၼ်ႈမိူင်းႁဝ်းမိူဝ်ႈလဵဝ်ၵေႃႈ ပၵ်းပိူင်လွင်ႈသိုဝ်ႇၶၢဝ်ႇၼၼ်ႉ ဢမ်ႇပႆႇမီးတႄႉတႄႉ ယွၼ်ႉမိူဝ်ႈလဵဝ် ပဵၼ်ၶၢဝ်းယၢမ်း တိုၵ်ႉလႅၵ်ႈလၢႆႈ လႄႈ ၵၢၼ်ပၢႆးမၢၵ်ႈမီးၵေႃႈ ဢမ်ႇၼိမ်သဝ်းသေ ၽူႈပၼ်ႁႅင်းၶၢဝ်ႇၵေႃႈ လႆႈယူပ်းယွမ်းၵႂႃႇ။
လွၵ်းၵၢတ်ႇမၼ်းတေမီးယူႇ 2 လွင်ႈ ၽိုၼ်ၶၢဝ်ႇဢၼ်ၶၢႆသေ လႆႈငိုၼ်းမႃး ဢမ်ႇၼၼ် ၶၢႆၶၢဝ်ႇပၼ်တီႈ ၸုမ်းသိုဝ်ႇၶၢဝ်ႇ သေဢၼ်ဢၼ် ၊ ၵၢၼ်ၵျေႃႇၺႃႇ တီႈၸဝ်ႈပၢႆးမၢၵ်ႈမီး လႄႈ ၸဝ်ႈႁူင်းၵၢၼ်ၶဝ် ၸႃႉၵႂႃႇၸိူဝ်းၼႆႉ ၼႆယဝ်ႉ။
ၸုမ်းၶၢဝ်ႇၽူႈတွႆႇႁွၵ်ႈ (ပၢင်လူင်) ၸတ်းႁဵတ်းပၢင်ဢုပ်ႇၵုမ် သိုဝ်ႉၼႂ်းၶၵ်ႉၵၢၼ်လွင်ႈငမ်းယဵၼ် ၵႂႃႇ ၼႂ်းဝဵင်းလူင်တူၼ်ႈတီးၼႆႉ မီးၸုမ်းၶၢဝ်ႇသႅၼ်ပၢႆး ၊ သဵင်သၼ်လွႆ ၊ ပႃႇတီႇႁူဝ်သိူဝ် ၊ ပႃႇတီႇသိူဝ်ၽိူၵ်ႇ ၊ ၸုမ်းၵူၼ်းၼုမ်ႇတႆး လႄႈ ၸုမ်းႁဵတ်းၵၢၼ် တူင်ႇဝူင်းၵူၼ်းတႆး ၶိုၼ်ႈႁွတ်ႈဢုပ်ႇၵုမ် ႁူမ်ႈ 30 ပၢႆၼႆ လႆႈႁူႉၸွမ်းၼင်ႇၼႆ။
တႆးလွတ်ႈလႅဝ်း


text:
ပီႈၼွင်ႉတႆး တီႈမိူင်းမၢဝ်းလူင် ဢွၼ်ၽွမ်ႉႁဵတ်းသၢင်ႈပွႆးပီမႂ်ႇတႆး 2111 ၼီႈ ၵိုၼ်းၶိုၵ်ႉလူင်ႁူင်ႁၢင်း ၵူၼ်းၶဝ်ႈၼပ်ႉႁူဝ်မိုၼ်ႇ ။
Photo Sao Den Dai
တႄႇဢဝ်ဝၼ်းတီႈ 04-06/12/2016 ယူႇတီႈၸုမ်းတႆးမိူင်းမၢဝ်း မူႇၸုမ်းၶိူဝ်းတႆး မိူင်းမၢဝ်းလူင် ပဵၼ်ငဝ်ႈပဵၼ်ၵၼ်းသေ ႁူမ်ႈလူၺ်ႈသင်ၶၸဝ်ႈလႄႈ ပေႃႈမႄႈၵူၼ်းမိူင်း ထဝ်ႈၼုမ်ႇသၢမ်ပၢၼ် သၢၼ် မိုဝ်းၵၼ် ႁဵတ်းပွႆးႁူမ်ၸူမ်း ယုၵ်ႉယွင်ႈပီမႂ်ႇတႆး 2111 ၼီႈ တီႈႁိမ်းၼမ်ႉမၢဝ်း ။
ၻွၵ်ႊတိူဝ်ႊ ၸဝ်ႈတူၼ်ၶူးတိုၼ်းတႆး ၵႅမ်ႁူဝ်ပဝ်ႈလုမ်းပုတ်ႉထသႃသၼႃ ၸိုင်ႈမိူင်းၶႄႇ လၢတ်ႈၼႄ တီႈၸုမ်းၶၢဝ်ႇၽူႈတွႆႈႁွၵ်ႈဝႃႈ “ ပွႆးပီမႂ်ႇတႆးမိူင်းမၢဝ်းၼႆႉ ႁဵတ်းလႆႈမီးတီႈပွင်ႇ၊ မီးလွင်ႈလၢၵ်ႇလၢႆး ပႅၵ်ႇပိူင်ႈ၊ မီးၽွၼ်းလီတႃႇပီႈၼွင်ႉတႆးႁဝ်းတႄႉတႄႉ၊ ပွႆးၵမ်းၼႆႉမၼ်းဢမ်ႇၸႂ်ႈပွႆးၵႃႈ၊ ပွႆးမူၼ်ႈ၊ မၼ်းပဵၼ် ပွႆးဢၼ်ဢဝ်ၸိုဝ်ႈသဵင်ပီမႂ်ႇတႆးႁဝ်းလၢႆလၢႆယဝ်ႉ၊ ၼွၵ်ႈလိူဝ်ၼၼ်ႉ ၵူၼ်းမႃးၶဝ်ႈ ႁူမ်ႈၵိုၼ်းၶွၼ်ႈ ၼမ်လိူဝ်ၵူႈပီ၊ မီးပီႈၼွင်ႉတႆး ႁဝ်းတီႈၸမ်တီႈၵႆ မႃးၶဝ်ႈႁူမ်ႈတင်းၼမ်လၢႆ ” ဝႃႈၼႆ ။
Photo Sao Den Dai
ပၢင်ပွႆးပီမႂ်ႇတႆး 2111 ၼီႈ တီႈမိူင်းမၢဝ်းသမ်ႉ မီးၶပ်းမၢႆ ႁပ်ႉပၢင်းဢဝ် ၻွၵ်ႊတိူဝ်ႊၸဝ်ႈ တူၼ်ၶူးတိုၼ်းတႆး (သတ်ႉထမ်ႇမၸေႃးတိၵထၸ) ဝတ်ႉလူင်ႁေႃၶမ်းမိူင်းမၢဝ်းလႄႈ ၸဝ်ႈတူၼ်ၶူး ဝၼ်ႇၼိတ(ၵမ်ႇမထႃႇၸႃႇရိယ) ဝတ်ႉၵျွင်းသႅင် မိူင်းၶွၼ် မႃးပွၼ်ႈထမ်းမဵတ်ႉတႃႇ တြႃး ၼႂ်းပွႆးပီ မႂ်ႇတႆး တႃႇသွင် ၶမ်ႈ၊ ပဵၼ်တၢင်းႁူႉမႂ်ႇ လွင်ႈပွႆးပီမႂ်ႇလႄႈ လွင်ႈတႆး၊ လွင်ႈထမ်ႇမ ၸဵမ်ၸိူဝ်းၼႆႉ ။
Photo Sao Den Dai
လိူဝ်ၼၼ်ႉ လႆႈယုၵ်ႉယွင်ႈမၵ်းမၢႆပၼ်ၸုမ်ႈ ၽူႈၵတ်ႉၵႃႈၸိူဝ်ႉၶိူဝ်းတႆး သွင်ၸဝ်ႈ။ ပဵၼ်ၸဝ်ႈ တူၼ်ၶူးသုၶမ်း(မႁႃႇၵမ်ႇမထႃႇ ၸႃႇရိယ M.A) လႄႈ လုင်းၸၢႆးပၢၼ်း မိူင်းမၢဝ်း။ လႆႈႁပ်ႉဢဝ်ႁူဝ်ပဝ်ႈၸုမ်းလုမ်းတႆး မိူင်းမၢဝ်း ၸၢႆးသၢမ်မွင်ႇလႄႈ ႁူဝ်ပဝ်ႈမူႇၸုမ်းၶိူဝ်းတႆး မိူင်းမၢဝ်းလူင် ၸၢႆးၸၢမ်ႇသႃႇ လၢတ်ႈလွင်ႈပိုၼ်းတႆး၊ ပိုၼ်းပီမႂ်ႇတႆးလႄႈ လွင်ႈႁူႉတၢင်း ႁၼ် လွင်ႈၵူၼ်းၼုမ်ႇၸိူဝ်းၼႆႉ ဝႃႈၼႆ ။
ၼွၵ်ႈလိူဝ်ၼၼ်ႉ လႆႈၽိတ်ႈႁပ်ႉထိုင်ပီႈၼွင်ႉတႆးဢၼ်မီးၼႂ်းမိူင်းၶႄႇ လၢႆလၢႆတီႈ၊ လၢႆလၢႆမိူင်း ဢၼ်လႆႈလုၵ်ႉတီႈမိူင်းမၢဝ်း ဢွၵ်ႇၵႂႃႇ ၸဵမ်မိူဝ်ႈပူၼ်ႉမႃး 7-8 ပၢၵ်ႇပီၼၼ်ႉ ႁႂ်ႈၶိုၼ်းမႃးၶဝ်ႈႁႃၵၼ် ဢုပ်ႇၵုမ်ၵၼ် လႅၵ်ႈလၢႆႈတၢင်းႁူႉႁၼ်၊ ၶႆႈၼႄပိုၼ်းၵၼ် တီႈပွႆးပီမႂ်ႇတႆး မိူင်းမၢဝ်း ။
Photo Sao Den Dai
မီးလွင်ႈလၢၵ်ႇလၢႆး ၼႂ်းပွႆးပီမႂ်ႇတႆး မိူင်းမၢဝ်းၵမ်ႈၽွင်ႈသမ်ႉ – မိူဝ်ႈႁူဝ်ၼႃႈတေပိုတ်ႇပၢင်ပွႆးၼၼ်ႉ မီးၵူၼ်းၸၢႆး ၸဝ်ႈလၢႆးၶႅၼ်ႉၶဝ် ၼုင်ႈၶူဝ်းတႆး၊ တိုဝ်းၵုပ်းလူင်၊ ပႃးထူင်တႆး၊ ႁွႆႈလႅဝ်းႁၢမ်းငၢႆးလႄႈ ၵမ်ၶွၼ်ႉၶႅၼ်ႉသေ လႆႈႁပ်ႉပၢင်းႁၢမ်ဢဝ် ႁုၼ်ႇႁၢင်ႈၸဝ်ႈႁေႃသႅင် ၸဝ်ႈသိူဝ်ၶၢၼ်ႇၾႃႉ ၶဝ်ႈပွႆးမႃးဢွၼ်တၢင်း။ ၼႂ်းပၢင်ပွႆးပီမႂ်ႇတႆးၵမ်းၼႆႉ ယင်းဝႆႉလၢႆးလွင်ႈၵႃႈလၢႆးၶႅၼ်ႉတႆး ပဵၼ်ပိူင်ယႂ်ႇ၊ လိူဝ်သေၵႃႈၼႄတီႈၼိူဝ်ၶဵင်ႇယဝ်ႉ ယင်းႁဵတ်းပၼ်ထႅင်ႈ ၶဵင်ႇတႃႇၵႃႈလၢႆးၶႅၼ်ႉၶေႃၶေႃ ၽႂ်မေႃၽႂ်ၵတ်ႉ မႃးဝတ်ႉမႃးၵႃႈ ၵူႈမၢၼ်ႈၵူႈမိူင်း ပႃးၸဵမ်ပီႈၼွင်ႉမိူင်းတိင်၊ ၵိုင်ႇမ၊ ၵဵင်းၵူႈ၊ မိူင်းလႅမ်း၊ မူႇၸႄႈ၊ ၼမ်ႉၶမ်း၊ ၸုမ်းမေႃ သွၼ်တႆးလႅင်လႄႈ လုၵ်ႈႁဵၼ်းႁူင်းႁဵၼ်းၽေႃးထိ၊ လိူဝ်ၼၼ်ႉ မီးထႅင်ႈပီႈၼွင်ႉမိူင်းၶွၼ်၊ မိူင်းတီး၊ မိူင်းဝၼ်းလႄႈ မိူင်းလႃႈ ၵေႃႈမႃးၵႃႈ ။
Photo Sao Den Dai
တီႈပၢင်ပွႆးၼၼ်ႉ လႆႈယေႃးႁပ်ႉဢဝ်သင်ၶၸဝ်ႈ(300) တူၼ် ႁူမ်ႈသုတ်ႇမုၼ်း မင်ၵလႃ ပီမႂ်ႇ၊ တၢၼ်းဢႃးႁၢရ် ၶဝ်ႈၽၵ်း(ၽဵၼ်း) သင်ၶၸဝ်ႈ။ ၼႂ်းပွႆးၼႆႉ ၸႂ်ႉတိုဝ်း တုင်းၸိူဝ်ႉၸၢတ်ႈၸိုင်ႈ တႆး (1000) ၽိုၼ်လႄႈ လႆႈပွႆႇႁူင်းၾႆးမိၼ် (1000) လုၵ်ႈ/ႁူၺ်ႇ။ သမ်ႉမီးပႃးလွင်ႈလဵၼ်ႈတင်းသိူဝ်း မိူၼ်ၼင်ႇ ၶိုၼ်ႈသဝ်ၶႄႉၶႅင်ႇၵၼ်၊ ယိုဝ်းၵၢင်ႇၶႄႉၵၼ်၊ တွႆႇၵွင်တွႆႇမွင်း၊ တေႃႇၶၢင်ႇ၊ တိုတ်ႉၸိူၵ်ႈ/ ၸၼ်ၸိူၵ်ႈ၊ ၸၢမ်းႁႅင်းတိၼ်ႁႅင်းမိုဝ်းၵၼ် တႄႇၵႂႃႇၸိူဝ်းၼႆႉ တင်းၼမ် ။
ၼႂ်းပၢင်ပွႆးၼႆႉ မီးၽူႈႁွင်ႉၽဵင်းၵႂၢမ်းၸိုဝ်ႈသဵင်ႈယႂ်ႇတင်းၼမ် မႃးပၼ်ႁႅင်း မိူၼ်ၼင်ႇ ၸၢႆးဢၢႆႈၵိုင်ႇ၊ ၸၢႆးႁၢၼ်လႅင်း၊ ၸၢႆးၶုၼ်ၼုမ်ႇ မိူင်းလႅမ်း၊ ၸၢႆးသၢႆၾူၼ်၊ ၸၢႆးသၢမ်ထွၼ်း၊ ၼၢင်းယေႈၾၢင်၊ ၼၢင်းသႅင်ဢွၼ်ႇ ၸဵမ်ၸိူဝ်းၼႆႉ ။
Photo Sao Den Dai
သင်ၶၸဝ်ႈ ၸိူဝ်းမႃးၶဝ်ႈႁူမ်ႈ မိူၼ်ၼင်ႇ သင်ၶၸဝ်ႈ ထုင်ႉမၢဝ်း၊ မူႇၸႄႈ၊ ၼမ်ႉၶမ်း၊ မိူင်းမၢဝ်းလႄႈ ထုင်ႉလွႆႁူဝ်သိူဝ် ၸဵမ်ၸိူဝ်းၼႆႉ။ ၸင်ႇလႆႈတင်ႈပဵၼ်မူႇၸုမ်းလဵဝ် ဢၼ်တၢင်ႇၸိုဝ်ႈဝႃႈ “ ၸုမ်းသင်ၶ တႆး ထုင်ႉမၢဝ်း” သေ ႁႂ်ႈပဵၼ်တီႈမၢႆတွင်းပွႆးပီမႂ်ႇတႆး မိူင်းမၢဝ်း ပီ 2111 ၼီႈ။ လိူဝ်ၼၼ်ႉ လႆႈဢွၼ် ဢဝ် ပီႈၼွင်ႉတီႈၵႆ မိူၼ် မိူင်းတိင်၊ မိူင်းလႅမ်းၸိူဝ်းၼႆႉ ၵႂႃႇလဵပ်ႈႁဵၼ်းယဵမ်ႈတူၺ်း ဢၼ်ၵိုၵ်းပိုၼ်း မိူၼ် ၼင်ႇ ႁေႃၸဝ်ႈသိူဝ်ၶၢၼ်ႇၾႃႉလႄႈ လွႆၸဝ်ႈဢုမ်ႈတိင်ႇ ၸဵမ်ၸိူဝ်းၼႆႉ ဝႃႈၼႆ။


text:
ၵူၼ်းမိူင်းလၢႆးၶႃႈ ၸတ်းႁဵတ်းပၢင်ပွႆး ယွင်ႈၵုင်ႇယေႃးမုၼ် ၸဝ်ႈၶူးDr.ပၼ်တဝႃၽိပႃလ ဢၼ်လႆႈ ႁပ်ႉၸုမ်ႈ Ph.D (Mumbai) လႄႈ ပၢင်ပွႆးမွပ်ႈဝိႁၢရ် တိူၵ်ႈသွၼ်လိၵ်ႈ ဝတ်ႉပၢင်ႇ ဝဵင်းလၢႆးၶႃႈ။
Photo By – Sai Lang Herng LaiKha
ဝၼ်းတီႈ 08 – 09/06/2017 ၸုမ်းၵူၼ်းၼုမ်ႇလႄႈ ၵူၼ်းမိူင်းလၢႆးၶႃႈ ႁူမ်ႈၵၼ်ၸတ်းႁဵတ်း ပၢင်ပွႆး ယွင်ႈၵုင်ႇယေႃးမုၼ် ၸဝ်ႈၶူး Dr.ပၼ်တဝႃၽိပႃလ ဢၼ်လႆႈႁပ်ႉၸုမ်ႈ Ph.D (Mumbai India ) မိူင်းၵြႃးဢိၼ်ႊတီႊယိူဝ်ႊ လႄႈပွႆးမွပ်ႈၵျွင်း တိူၵ်ႈသွၼ်လိၵ်ႈဝတ်ႉပၢင်ႇ မီးသင်ၶၸဝ်ႈ ၽူႈယႂ်ႇၵူၼ်း လူင်လႄႈ ၵူၼ်းဝၢၼ်ႈၶဝ်ႈႁူမ်ႈ တင်းၼမ်။
Photo By – Sai Lang Herng LaiKha
ၼႂ်းပၢင်ၼႆႉမီးပၢင်တၢၼ်ႈၶႆႈ ၸဝ်ႈၶူးဝိၸိတ်တႃၽိပႃလ (မေႃႇလမႅင်ႇ) ပွၼ်ႈထမ်းပၼ်လွင်ႈ ၽွၼ်း လီတူၼ်ႈမႆႉ၊ ၸဝ်ႈၶူးသီရိထမ်မ (ဝဵင်းဢိၼ်း) လွင်ႈငမ်းယဵၼ်၊ ၸဝ်ႈၶူး ဢၵ်ႉၵသေႇၼ (ၵဵင်းတုင်) လွင်ႈပုတ်ႉထ သႃသၼႃ ၵိူင်းယူၼ်း မီးၵူၼ်းဝၢၼ်ႈၵူၼ်းမိူင်းမႃးထွမ်ႇငိၼ်းႁိမ်း 500 ၵေႃႉ၊ ၵၢင်ၶမ်ႈ သမ်ႉ မီးၸဝ်ႈၶူးသုၶမ်း ပွၼ်ႈထမ်းတြႃး ၵူၼ်းၸမ် 1,000 ႁပ်ႉထွမ်ႇ။ ဝၢႆးၼၼ်ႉ မီးပၢင်မူၼ်ႈ သိူဝ်းပၢၼ် မႂ်ႇ/ၵဝ်ႇ။ ဝၼ်းထူၼ်ႈ2 ယွင်ႈၵုင်ႇယေႃးမုၼ်လႄႈ လူႇတၢၼ်းယၢတ်ႇၼမ်ႉ၊ ပၢင်ၶႄႉၶႅင်ႇ တႅမ်ႈတွပ်ႇလိၵ်ႈၸဝ်ႈသၢင်ႇ ၸိူဝ်းၼႆႉ။
Photo By – Sai Lang Herng LaiKha
ၸၢႆးလႅင်းႁိူင်း ႁူဝ်ၼႃႈၵူၼ်းၼုမ်ႇလၢႆးၶႃႈ လၢတ်ႈဝႃႈ – “ လွင်ႈပၢႆးပၺ်ၺႃၼႆႉ ဢမ်ႇဝႃႈမုၼ်ၸဝ်ႈ ၵူၼ်းႁိူၼ်း ႁဝ်းပဵၼ်ၵူၼ်းၶိူဝ်းယႂ်ႇသေတႃႉ ႁဝ်းတိုၵ်ႉတူၵ်းလိုၼ်းပိူၼ်ႈဝႆႉယူႇ ပေႃးႁဝ်းဢမ်ႇသႂ်ႇၸႂ် လွင်ႈပၢႆးပၺ်ၺႃၸိုင်ႁဝ်းတေတူၵ်းလိုၼ်းၵႂႃႇတိၵ်းတိၵ်းယဝ်ႉ။ ၵွပ်ႈၼၼ်လႄႈယွၼ်းႁႂ်ႈ ၵူၼ်းၼုမ်ႇ ၵူႈၵေႃႉ ပၢႆႈယၢၼ်ယႃႈမဝ်းၵမ်သေ ဢွၼ်ၵၼ် သႂ်ႇၸႂ်ပၢႆးပၺ်ၺႃႇ သေၵမ်ဝႃႈၼႆ။
Photo By – Sai Lang Herng LaiKha
ယိူင်းဢၢၼ်းႁႂ်ႈပဵၼ်မၢႆတွင်း ပၢင်ပွႆးယွင်ႈၵုင်ႇယေႃးမုၼ် ၸဝ်ႈၶူး Dr.ပၼ်တဝႃၽိပႃလ သေမိူဝ်ႈဝၼ်း တီႈ 06/06/2017 ၸုမ်းၵူၼ်းၼုမ်ႇလႄႈၵူၼ်းမိူင်းလၢႆးၶႃႈ ႁူမ်ႈၵၼ်ၽုၵ်ႇတူၼ်ႈမႆႉ 600 တူၼ်ႈ ။ တီႈ ဝိႁၢရ်ႁူင်းႁဵၼ်း (ဘက ႁူင်းႁဵၼ်း ၵျွင်းမုၼ်ၸဝ်ႈ) ၵွင်းမႆႉႁုင်းၵၢင်ၵွင်း ဢၼ်မီးၾၢႆႇဢွၵ်ႇ ဝဵင်းလၢႆးၶႃႈ ယၢၼ်ၵႆမွၵ်ႈ 3 လၵ်း။


text:
Welcome to Tai freedom
ၶေႃႈပိုၼ်ၽၢဝ်ႇ ၵေႃႁူမ်ႈသၢင်ႈၸဝ်ႈႁႆႈၸဝ်ႈၼႃးၸိုင်ႈတႆး (29/06/2017)
- Created on 30 June 2017
- Written by တႆးလွတ်ႈလႅဝ်း
JMC-L ပိုတ်ႇလုမ်းမႂ်ႇ တီႈလၢင်းၶိူဝ်း ၸတ်းပႃးပၢင်ၵုမ်ပၢတ်ႈလိူၼ် ပွၵ်ႈ-1
- Created on 29 June 2017
- Written by တႆးလွတ်ႈလႅဝ်း
ၶွမ်ႇမတီႇ ႁူမ်ႈလူလွမ်ပႂ်ႉပႃး ၵၢၼ်ၵိုတ်းယိုဝ်း ၸၼ်ႉၸႄႈပိုၼ်ႉတီႈ (JMC-L) လႆႈပိုတ်ႇလုမ်းမႂ်ႇပၵ်းတီႈ ဝဵင်းလၢင်းၶိူဝ်း မိူင်းတႆးပွတ်းၸၢၼ်း လူၺ်ႈပဵၼ်တၢင်းၵၢၼ်သေ လႆႈၸတ်းပဵၼ် ပၢင်ၵုမ်ပၢတ်ႈလိူၼ် ပွၵ်ႈၵမ်း-1 JMC-L ၵႂႃႇ ၼႆယဝ်ႉ။
ၽူႈသိုဝ်ႇၶၢဝ်ႇ 3-ၵေႃႉ ထုၵ်ႇၵုမ်းၶင်တီႈၶွၵ်ႈသီႇပေႃႉသေ ပိုတ်ႇၶတီး 17/1 ဝႆႉ
- Created on 29 June 2017
- Written by တႆးလွတ်ႈလႅဝ်း
ၽူႈသိုဝ်ႇၶၢဝ်ႇ DVB လႄႈ Irrawaddy 3-ၵေႃႉ ဢၼ်ၵႂႃႇဢဝ်ၶၢဝ်ႇ ၸုမ်းသိုၵ်းပလွင်ႈ TNLA တီႈဝဵင်းၼမ်ႉသၼ်ႇ မိူင်းတႆးပွတ်းႁွင်ႇသေ ထုၵ်ႇသိုၵ်းမၢၼ်ႈ တီႉၺွပ်းၵုမ်းၶင်ဝႆႉၼၼ်ႉ မိူဝ်ႈလဵဝ် လႆႈဢဝ်တူဝ်ၶဝ် ၵႂႃႇဢၢပ်ႈဝႆႉတီႈ ႁူင်းပလိၵ်ႈမၢၼ်ႈ သီႇပေႃႉသေယဝ်ႉ လႆႈပိုတ်ႇၶတီး ၵဵဝ်ႇလွင်ႈၵပ်းသိုပ်ႇ ၸုမ်းဢမ်ႇတြႃး လူၺ်ႈမတ်ႉတႃ-17/1 သေ ဢဝ်လိူင်ႈဝႆႉယူႇၼႆ။
တပ်ႉသိုၵ်းၸိုင်ႈတႆး RCSS/SSA တီႉၺွပ်းလႆႈ ၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ်
- Created on 29 June 2017
- Written by တႆးလွတ်ႈလႅဝ်း
တပ်ႉၵွင်ၽၢႆႇၽဵဝ်ႈမူၺ်ႉ ယႃႈမဝ်းၵမ် ဢၼ်ယူႇၽၢႆႇတႂ်ႈ ၵုမ်းၵမ် ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်း ၸိုင်ႈတႆး (RCSS/SSA) ၸွပ်ႇသွၵ်ႈ ၵူတ်ႇထတ်း ၼႂ်းၼႃႈတီႈ တူင်ႉၼိုင်သေ တီႉၺွပ်းလႆႈၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ် ႁူမ်ႈ 2 ၵေႃႉ။
PPST မႄးထတ်းသၢင်ၶိုၼ်း ၶေႃႈတႅပ်းတတ်းပၢင်ၵုမ် ၸိူဝ်းပူၼ်ႉမႃး
- Created on 28 June 2017
- Written by တႆးလွတ်ႈလႅဝ်း
ၸုမ်းဢွၼ်ႁူဝ် ၼႃႈၵၢၼ်ငမ်းယဵၼ် (PPST) ၼႂ်းၸုမ်းယိပ်းၵွင်ႈၵၢင်ႇ ၸၢဝ်းၶိူဝ်း လူင်းလၢႆးမိုဝ်း NCA 8-ၸုမ်း လႆႈၸတ်းႁဵတ်းပၢင်ဢုပ်ႇဢူဝ်း မႄးထတ်းသၢင်ၶိုၼ်း ၶေႃႈတႅပ်းတတ်းပၢင်ၵုမ်ၶိုၵ်ႉတွၼ်း PPST ၵႃႈၸူဝ်ႈပူၼ်ႉမႃး လႄႈ ဢုပ်ႇဢူဝ်းထတ်းသၢင် လွင်ႈၵၢၼ်ၽေႃႇၼမ်ႉၽေႃႇတူဝ် NCA ဢိၵ်ႇတင်း ပၢင်ၵုမ်လူင် လွင်ႈငမ်းယဵၼ်မိူင်းႁူမ်ႈတုမ် ဢၼ်ပဵၼ် ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ၸိူဝ်းၼၼ်ႉ ၼႆယဝ်ႉ။
More Articles...
- ၵေႃသိုဝ်ႇၶၢဝ်ႇၸၢဝ်းၶိူဝ်းတင်းမူတ်း တေႁူမ်ႈၵၼ် ပိုတ်ႇလိၵ်ႈယိုၼ်ႈထိုင် ၽူႈၼမ်းၸိုင်ႈမိူင်း 3-ၸဝ်ႈ တႃႇႁႂ်ႈ ၽူႈသိုဝ်ႇၶၢဝ်ႇ 3-ၵေႃႉ ၸဵဝ်းလႆႈလွတ်ႈဢွၵ်ႇ
- ၼၢႆႇႁူင်သႃ ၶိုၼ်ႈပဵၼ်ႁူဝ်ပဝ်ႈ UNFC
- A.I တုၵ်းယွၼ်းႁႂ်ႈပွႆႇပၼ်ၶိုၼ်း ၽူႈသိုဝ်ႇၶၢဝ်ႇ 3-ၵေႃႉ ဢၼ်ထုၵ်ႇသိုၵ်းမၢၼ်ႈၺွပ်းၵႂႃႇ လူၺ်ႈဢမ်ႇမီးၶေႃႈဢၢင်ႈသင်
- RCSS ၸတ်းပၢင်ၽဝ်ယႃႈ ၼႂ်းၼႃႈတီႈ ၵိုၼ်းယႂ်ႇ
- ႁၢင်ႈ- RCSS ၸုတ်ႇၽဝ်ယႃႈမဝ်းၵမ်


text:
ပိုၼ်ႉႁူႉလီသူၼ်ၸႂ်
ၸုမ်းလူင်ပွင်ၸိုင်ႈ ၸႄႈမိူင်းတႆး
- Details
- Created on 26 May 2016
- Written by တႆးလွတ်ႈလႅဝ်း
သဵၼ်ႈမၢႆ ႁွင်ႈၵၢၼ်လူင် လႄႈ ၽူႈၵွၼ်းႁွင်ႈၵၢၼ်လူင် ၼႂ်းၸုမ်းလူင်ပွင်ၸိုင်ႈ ၸႄႈမိူင်းတႆး ဢၼ်လူင်ပွင်ၸိုင်ႈ NLD ၶွတ်ႇၽွတ်ႈၶိုၼ်ႈမႃး ဝၢႆးပၢင်လိူၵ်ႈတင်ႈၵူႈလွင်ႈလွင်ႈ 2015 ဢၼ်ၵူၼ်းမိူင်းတႆး ထုၵ်ႇလီႁူႉ။
ပိူင်ၶွတ်ႇၽွတ်ႈလႅၵ်ႈလၢႆႈ ႁွင်ႈၵၢၼ်ၽွင်းလူင်
- Details
- Created on 19 March 2016
- Written by တႆးလွတ်ႈလႅဝ်း
ပိူင်ၶွတ်ႇၽွတ်ႈ ႁွင်ႈၵၢၼ်ၽွင်းလူင် ၸုမ်းလူင်ပွင်ၸိုင်ႈ ဢၼ်ၸွမ်ၸိုင်ႈ တဵင်းၸဵင်ႇ ဢွၼ်ႁူဝ် 36-ဢၼ် လႄႈ လွင်ႈလႅၵ်ႈလၢႆႈ ပိူင်ၶွတ်ႇၽွတ်ႈ ႁွင်ႈၵၢၼ်ၽွင်းလူင် ၸုမ်းလူင်ပွင်ၸိုင်ႈမႂ်ႇ ဢၼ်ၸွမ်ၸိုင်ႈ ဢူးထိၼ်ႇၵျေႃႇ (NLD) ဢွၼ်ႁူဝ် 21-ဢၼ်။
တီႈပွင်ႇ “မ” ႁႃႈတူဝ်
- Details
- Created on 19 May 2015
- Written by တႆးလွတ်ႈလႅဝ်း
ပေႃးမႃးၶွၵ်းၶိုၼ်း ပိုၼ်းၵႅပ်ႈတီႈပွင်ႇလိၵ်ႈတႆး “မ” ႁႃႈတူဝ် ၼႆၸိုင် 1)မေႃၼပ်ႉ၊ 2)မေႃတႅမ်ႈ၊ 3)မေႃလူ၊ 4)မေႃသွၼ်၊ 5)မေႃပွင် ၸိူဝ်းၼႆႉယဝ်ႉ။
ပိုၼ်းၵႅပ်ႈ ၸဝ်ႈၶူးမေႃ လင်ႇၵႃႇလူင်ၽၢႆႇတႆး 10-ၸဝ်ႈ
- Details
- Created on 30 April 2015
- Written by တႆးလွတ်ႈလႅဝ်း
ပိုၼ်းၵႅပ်ႈ ၸဝ်ႈၶူးမေႃ လင်ႇၵႃႇလူင်ၽၢႆႇတႆး ၸိူဝ်းသဵင်ႈၵၢမ်ႇသုတ်းမုၼ်ၵႂႃႇ 10-ၸဝ်ႈ 1)ၸဝ်ႈထမ်ႇမတိင်ႇၼ၊ 2)ၸဝ်ႈၵၢင်းသိူဝ်၊ 3)ၸဝ်ႈၵေႃးလီႇ၊ 4)ၼၢင်းၶမ်းၵူႇ၊ 5)ၸဝ်ႈဢမၢတ်ႈ၊ 6)ၸဝ်ႈၼေႃႇၶမ်း၊ 7)ၸဝ်ႈဝေႃးလၶႄႉ၊ 8)ၸဝ်ႈဢူးပိင်ႇၺႃႇၽေႃးၵ၊ 9)ၸဝ်ႈသြႃႇတေႃႇ မိူင်းၼွင် လႄႈ 10)ၸဝ်ႈၺႃႇၼသမ်ႇၽႃႇလ ။
ဝၼ်းပုတ်ႉထၽြႃးပဵၼ်ၸဝ်ႈ တမ်းဝၢင်းပၢႆးတိုၵ်း ပုၼ်ႈတႃႇပုတ်ႉထသႃႇသၼႃႇ
- Details
- Created on 05 March 2015
- Written by တႆးလွတ်ႈလႅဝ်း
မႁႃမုင်ႉ (မိူင်ႈၸႄႈ)
ဝၼ်းမႃးၶပူးၸႃး ဢၼ်ပဵၼ်ဝၼ်းဢေႃးဝႃႇတပႃႇတိမွၵ်ႉၶ ၸၢဝ်းပုတ်ႉထ သႃႇသၼႃႇ ၼႂ်းပီႊ 1376-ၼီႈ (2015)ၼႆႉ ၵွပ်ႈပဵၼ်ပီႊ 2 ပႅတ်ႇလႄႈ မႃးပဵၼ်ဝၼ်းလိူၼ်သီႇမူၼ်း (ဝၼ်းထီႉ 04/03/2015)။


text:
လွင်ႈတပ်ႉသိုၵ်းလူင်ပွင်ၸိုင်ႈမၢၼ်ႈ လေႃႇတိုၵ်းတပ်ႉပၢင်သဝ်း ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၼႂ်းဢိူင်ႇဢူမ်မူႉ ၸႄႈဝဵင်းသီႇပေႃႉၼၼ်ႉ တၢင်း RCSS/SSA တေဢဝ် NCA ပဵၼ်ပိူင်ၵၢၼ် ၵႄႈလိတ်ႈၵႂႃႇ။
“ၸွမ်းၼင်ႇၶၵ်ႉၵၢၼ် NCA ၼၼ်ႉ ပေႃးပဵၼ်ပၢင်တိုၵ်းၸိူင်ႉၼႆ မၼ်းမီးၸုမ်းၵႄႈၶႆမၼ်း၊ ၸုမ်းလူလွမ်ၵုမ်းတူၺ်း ၵၢၼ်ၵိုတ်းတိုၵ်း JMC ၊ တေလုၵ်ႉတီႈ JMC သေ ႁဝ်းၶႃႈတေတၢင်ႇလၢတ်ႈၵႂႃႇတီႈ လူင်ပွင်ၸိုင်ႈလႄႈၾၢႆႇတပ်ႉသိုၵ်း ၶဝ်ဝႃႈ ၵွပ်ႈသင်လႄႈသူၸဝ်ႈမႃးယိုဝ်းႁဝ်း။ ပေႃးယိုဝ်းၼႆႉပွင်ႇဝႃႈပူၼ်ႉပႅၼ် NCA ၵွပ်ႈပိူဝ်ႈဝႃႈသူၸဝ်ႈႁူႉယူႇဝႃႈ ႁဝ်းမီးတီႈၼၼ်ႈ။ သူၸဝ်ႈဝၢင်းၽႅၼ်သေတင်ႈၸႂ်မႃးၶိုၼ်ႈယိုဝ်းၼႆႉ ပွင်ႇဝႃႈမၼ်းၽိတ်းၼႆ ႁဝ်းၶႃႈတေဢဝ်ၸွမ်းပိူင်ၵၢၼ် NCA သေၵႄႈလိတ်ႈၵႂႃႇ၊ ၼွၵ်ႈသေၼၼ်ႉၵေႃႈ တေလႆႈဢုပ်ႇၵုမ်ၵၼ်လၢႆၾၢႆႇယူႇ”- ၸဝ်ႈသိုၵ်းၸၢႆးငိုၼ်း ၽူႈၶၢၼ်ပၢၵ်ႇ RCSS/SSA လၢတ်ႈ။
ပၢင်တိုၵ်းပွၵ်ႈၼႆႉ တင်ႈတႄႇမွၵ်ႈ 2 မူင်းဝၢႆးဝၼ်း တေႃႇထိုင်ႈမွၵ်ႈ 6 မူင်းႁူဝ်ၶမ်ႈ၊ ပဵၼ်ႁၢဝ်ႈႁႅင်းဝႆႉ။ ၾၢႆႇသိုၵ်းမၢၼ်ႈ ပဵၼ်ပႃႈတႂ်ႈငဝ်ႈငုၼ်းၵုမ်းၵမ်ၽႅၼ်ၵၢၼ်ယၼ်ႇသိုၵ်း (ၸၵၶ) 1 ၵျွၵ်ႉမႄး၊ ဢၼ်မီးတပ်ႉၶမယ 502 ၊ ၶလယ 242 ၶိုၼ်ႈလေႃႇတိုၵ်း RCSS/SSA – ၼႆယဝ်ႉ။
ၸဝ်ႈသိုၵ်းၸၢႆးငိုၼ်း သိုပ်ႇလၢတ်ႈဝႃႈ- ပေႃးလၢမ်းတူၺ်း ဢဵၼ်ႁႅင်းသိုၵ်းမၢၼ်ႈသွင်တပ်ႉၵွင်ၼႆႉ တေမီးမွၵ်ႈ ၵူၼ်းပၢၵ်ႇပၢႆ။ ၾၢႆႇႁဝ်း RCSS/SSA တႄႉ ဢမ်ႇမီးလွင်ႈဝၢတ်ႇၸဵပ်းလူႉသုမ်းသင်။ ၾၢႆႇလူင်ပွင်ၸိုင်ႈမၢၼ်ႈတႄႉ လႆႈငိၼ်းဝႃႈၶဝ်ဢဝ်ၵူၼ်းဝၢတ်ႇၸဵပ်းၶဝ် တၢင်ႇလူတ်ႉၵႃးလူင်းၵႂႃႇၼမ်ဝႆႉ၊ ၵူၺ်းၵႃႈ ႁူဝ်ယွႆႈယႅမ်းလၢႆၵေႃႉၼၼ်ႉ ဢမ်ႇလႆႈႁူႉတႅတ်ႈတေႃး။ ပၢင်တိုၵ်းပွၵ်ႈၼႆႉ ၾၢႆႇ RCSS/SSA ႁုပ်ႈယိုတ်းလႆႈ ၶိူင်ႈၸႂ်ႉသိူဝ်ႈၶူဝ်းသိုၵ်း၊ မၢၵ်ႇမိုဝ်ႈၸိုၼ်းယၢမ်းၸိူဝ်းၼႆႉၼမ်ဝႆႉ- ဝႃႈၼႆ။
ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၼႆႉ တင်ႈတႄႇလူင်းလၢႆးမိုဝ်း ၵၢၼ်ၵိုတ်းယိုဝ်း တူဝ်ႈမိူင်း (NCA) မႃးၼႆႉ လႆႈပဵၼ်ပၢင်တိုၵ်းၵၼ်တင်း တပ်ႉသိုၵ်းလူင်ပွင်ၸိုင်ႈမၢၼ်ႈ 20 ပွၵ်ႈပၢႆ။
“ၼႂ်းသၢဝ်းပွၵ်ႈပၢႆၼႆႉ ၵႃႈပူၼ်ႉမႃးပဵၼ်ဢၼ် ၾၢႆႇသိုၵ်းမၢၼ်ႈဢမ်ႇပွင်ႇၶၢဝ်ႇလူင်ႈၼႃႈမႃးဢွၼ်တၢင်းသေ ႁဝ်းၵႂႃႇႁိုၵ်ႉၺႃးၵၼ်ၼႂ်းထိူၼ်ႇ၊ ပဵၼ်ပၢင်တိုၵ်းဢွၼ်ႇပၢင်တိုၵ်းဢိတ်းၵူၺ်း။ ၵူၺ်းၵႃႈမိူဝ်ႈဝႃးၼႆႉ လႅပ်ႈၶဝ်မီးၽႅၼ်သေၶိုၼ်ႈၵႂႃႇ။ ႁဝ်းၶႃႈၵေႃႈပႅၵ်ႇၸႂ်ယူႇဝႃႈ မၼ်းပဵၼ်ယွၼ်ႉသင်။ ပေႃးမႃးတူၺ်းထႅင်ႈၾၢႆႇၼိုင်ႈ ဢၼ်ႁဝ်းၶႃႈႁူႉဝႆႉၶၢဝ်ႇတၢ င်းၼွၵ်ႈမၼ်းၼၼ်ႉ လႆႈငိၼ်းဝႃႈၼႂ်းတူင်ႇဝဵင်းၵျွၵ်ႉမႄး၊ သီႇပေႃႉၸိူဝ်းၼၼ်ႉ ၸၼ်ႉတၢင်းၼိူဝ်ၶဝ်ဢမ်ႇၶႂ်ႈႁႂ်ႈ ၸုမ်းယိပ်းၵွင်ႈၵၢင်ႇၸုမ်းလႂ်ယူႇသဝ်းတူင်ႉၼိုင်”- ၸဝ်ႈသိုၵ်းၸၢႆးငိုၼ်း လၢတ်ႈ။
ၾၢႆႇႁဝ်းၶႃႈတႄႉ ၸွမ်းၼင်ႇ NCA မီးၼၼ်ႉ ႁဝ်းၶႃႈၶတ်းၸႂ်ပႂ်ႉပႃးဝႆႉ။ ၵူၺ်းၵႃႈ ပေႃးမႃးတူၺ်းမိူဝ်ႈလဵဝ်ၼႆႉ ၾၢႆႇလူင်ပွင်ၸိုင်ႈၶဝ်သမ်ႉ ၶဝ်ဢမ်ႇပႂ်ႉပႃး NCA ဢမ်ႇၵႃး ၼင်ႇႁိုဝ်မၼ်းပေႃးတေယုင်ႈယၢင်ႈၼၼ်ႉ ၶဝ်လႅပ်ႈမႃးႁႃလၢႆးသေႁဵတ်းၵႂႃႇ။ လွင်ႈၼႆႉ ႁဝ်းၶႃႈမႆႈၸႂ်ဝႃႈ ၶဝ်တိုၼ်းဢမ်ႇၶႂ်ႈႁဵတ်းတႄႉႁႃႉ NCA ၼႆႉ၊ ဢမ်ႇၼၼ်ၵေႃႈ ၶၵ်ႉၵၢၼ်ငမ်းယဵၼ်ဢၼ်ႁဵတ်းယူႇ၊ ဢၼ်တီႈၵိူဝ်းၵုမ်ၸိုင်ႈမိူင်း ဢွၼ်ႁူဝ်ႁဵတ်းသၢင်ႈယူႇ ဝႃႈတေၸတ်းပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင်ပွၵ်ႈၵမ်း 2 တေမႃးၼႆႉ ၶဝ်ဢမ်ႇၶႂ်ႈႁဵတ်းႁႃႉ၊ ၶဝ်ၶႂ်ႈႁႂ်ႈမၼ်းယုင်ႈမႃးႁႃႉ၊ တင်ႈၸႂ်သၢင်ႈပၼ်ႁႃႁႃႉ ႁဝ်းၶႃႈယင်းထၢင်ႇထိူမ်ယူႇ- ၸဝ်ႈသိုၵ်းၸၢႆးငိုၼ်း သိုပ်ႇလၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။


text:
ပိုၼ်ႉႁူႉလီသူၼ်ၸႂ်
တီႈပွင်ႇ “မ” ႁႃႈတူဝ်
- Details
- Created on 19 May 2015
- Written by တႆးလွတ်ႈလႅဝ်း
ပေႃးမႃးၶွၵ်းၶိုၼ်း ပိုၼ်းၵႅပ်ႈတီႈပွင်ႇလိၵ်ႈတႆး “မ” ႁႃႈတူဝ် ၼႆၸိုင် 1)မေႃၼပ်ႉ၊ 2)မေႃတႅမ်ႈ၊ 3)မေႃလူ၊ 4)မေႃသွၼ်၊ 5)မေႃပွင် ၸိူဝ်းၼႆႉယဝ်ႉ။
သင်သိုပ်ႇၶွၵ်းၶဝ်ႈ တီႈပွင်ႇၶိုၵ်ႉလိုၵ်ႉ မၼ်းသမ်ႉ
- မေႃၼပ်ႉ- ဢၼ်ဝႃႈၼႆႉ ႁဝ်းၶိုၼ်ႈသွၼ်ႁဵၼ်းႁိုဝ် ဢမ်ႇႁဵၼ်းႁိုဝ်ၵေႃႈယႃႇ ပိူင်လူင်မၼ်းတႄႉ လူဝ်ႇလႆႈမေႃၼပ်ႉၵူၺ်း။
- မေႃတႅမ်ႈ- ဢၼ်ဝႃႈၼၼ်ႉတႄႉ ၼပ်ႉသွၼ်ႇမေႃယဝ်ႉၵေႃႈ လူဝ်ႇလႆႈၶိုၼ်းမေႃ ၽိုၵ်းတႅမ်ႈ ႁႂ်ႈပဵၼ်တူဝ် ပဵၼ်တူၼ်ႈထႅဝ် ဢမ်ႇၸႂ်ႈႁိုဝ်။
- မေႃလူ- ဢၼ်ဝႃႈၼၼ်ႉၵေႃႈ ပေႃးႁဝ်းၽိုၵ်းတႅမ်ႈမေႃယဝ်ႉၸိုင် ႁူႉၵႃႈတေလႆႈ မေႃလူဢၢၼ်ႇ ႁႂ်ႈႁူႉဝႃႈ ၼႆႉႁွင်ႉသင် ၼၼ်ႉပွင်ႇသင်။
- မေႃသွၼ်- ၼႆႉသမ်ႉ လုၵ်ႉတီႈဢၼ်ႁဝ်း မေႃၼပ်ႉ မေႃတႅမ်ႈ မေႃလူ ၸိူဝ်းၼၼ်ႉမႃးသေ ၶႂ်ႈႁႂ်ႈႁဝ်းၶိုၼ်း မေႃႁဵၼ်းသွၼ် ပွၼ်ႈပၼ်ပိူၼ်ႈၵူၼ်းတၢင်ႇၵေႃႉ ႁႂ်ႈၵတ်ႉၶႅၼ်ႇလႅတ်းၵႃ ၼၼ်ႉၶႃႈယဝ်ႉ။
- မေႃပွင်- ၶေႃႈလိုၼ်းသုတ်းၼႆႉသမ်ႉ ၶိုင်ပွင်ၼႃႈၵၢၼ် ႁူင်းႁဵၼ်းႁိုဝ် ၸုမ်း/ၵေႃလႂ် ၼႂ်းၼႃႈႁိူၼ်းတႃယေး ၸဝ်ႈၵဝ်ႇလႂ် ၸဵမ်ဝတ်ႉ(ၵျွင်း)၊ ဝၢၼ်ႈ/ပွၵ်ႉ/ဢိူင်ႇ/ဝဵင်း/ ၸိုင်ႈမိူင်းၸိူဝ်းၼၼ်ႉ ပႅင်ႇၼင်ႇႁဝ်းပူၵ်းတင်ႈ ပွင်ပဵၼ်လႆႈၼၼ်ႉ ၸင်ႇလႆႈႁွင်ႉဝႃႈ မေႃပွင် ၼႆၶႃႈယဝ်ႉ။
သီၾႃႉၶၢဝ်
တႆးလွတ်ႈလႅဝ်း


text:
ၶၢဝ်ႇၵူႈလွင်ႈ
ပႃႇတီႇႁူဝ်သိူဝ်(SNLD) ဝဵင်းၼမ်ႉၶမ်း ၸတ်းႁဵတ်းပွႆးၶွႆႈၶူပ်ႇၶွတ်ႇၽွတ်ႈ ၸုမ်းပွင်ၵၢၼ်ငဝ်ႈငုၼ်း
- Details
- Created on 26 June 2017
- Written by တႆးလွတ်ႈလႅဝ်း
ပႃႇတီႇႁူဝ်သိူဝ် (SNLD) ၸတ်းႁဵတ်းပၢင်ပွႆး ၶွႆႈၶူပ်ႇၶွတ်ႇၽွတ်ႈ ၸုမ်းပွင်ၵၢၼ်ငဝ်ႈငုၼ်း ပႃႇတီႇႁူဝ်သိူဝ် (SNLD) ဝဵင်းၼမ်ႉၶမ်း (ထူၼ်ႈတဵမ် 1 ပီႊ) တီႈႁူမ်ႈတူမ်ႈႁုင် တႅၼ်းမၢဝ်းၶမ်း ပွၵ်ႉတႅၼ်းမႃႉ ဝဵင်းၼမ်ႉၶမ်း ၸႄႈတွၼ်ႈမူႇၸေႊ ၸိုင်ႈတႆးပွတ်းႁွင်ႇ။
ပၢင်ပွႆးၶွႆႈၶူပ်ႇၶွတ်ႇၽွတ်ႈ ၸုမ်းပွင်ၵၢၼ်ငဝ်ႈငုၼ်း ပႃႇတီႇႁူဝ်သိူဝ် ဝဵင်းၼမ်ႉၶမ်း (ထူၼ်ႈတဵမ် 1 ပီႊ) ၼႆႉ ၸတ်းႁဵတ်းၵႂႃႇဝၼ်းထီႉ 24 June 2017 ယၢမ်းၵၢင်ဝၼ်း 13:00 မူင်းသေ မီးပေႃႈမႄႈၵူၼ်းမိူင်း လႄႈ ပႃႇတီႇၵၢၼ်မိူင်းလၢႆလၢႆၸုမ်း ၶိုၼ်ႈႁွတ်ႈ ၼႂ်းပၢင်ပွႆး ႁူမ်ႈ 550 ပၢႆ ၊ ၽူႈၶိုၼ်ႈႁွတ်ႈတင်းသဵင်ႈ ၶဝ်ႈဢဝ်တီႈယူႇယဝ်ႉတူဝ်ႈလီငၢမ်း လႄႈ ဢွၼ်ၵၼ်ၼပ်ႉယမ် ၸွမ်ပိဝ်ၸိူဝ်ႉၸၢတ်ႈယဝ်ႉသေ သိုပ်ႇႁွင်ႉ ၽဵင်းၵႂၢမ်း ၸိုဝ်ႈ ယႃႇႁႂ်ႈဢဵၼ်ႁႅင်းႁၢႆ ၼႆယဝ်ႉ။
ၸုမ်းပွင်ၵၢၼ် ပႃႇတီႇႁူဝ်သိူဝ် (SNLD) ၸေႈဝဵင်းၼမ်ႉၶမ်း လုင်းသြႃႇယီႈ မွၵ်ႇလၢတ်ႈၶေႃႈၵႂၢမ်း ပိုတ်ႇၽုၺ်ႇပၢင်ပွႆးၵႂႃႇ လႄႈ ႁူမ်ၸူမ်းႁပ်ႉတွၼ်ႈ ပီႈၼွင်ႉၸိူဝ်းၶိုၼ်ႈႁွတ်ႈပၢင်ပွႆးတင်းသဵင်ႈ ၊ ၼွၵ်ႈသေၼၼ်ႉ လုင်းၸၢႆးလႃႉၽေႇ (လုင်းသိူဝ်ယွမ်) (SNLD) မွၵ်ႇလၢတ်ႈၶေႃႈၵႂၢမ်းယဝ်ႉသေ လုင်းသြႃႇမၢဝ်းၶမ်း (SNLD) မွၵ်ႇလၢတ်ႈၼႄၵႂႃႇ လွင်ႈတူင်ႉၼိုင် ပႃႇတီႇႁူဝ်သိူဝ် (SNLD) ၼႂ်းၶၢဝ်းတၢင်း ၼိုင်ႈ ပီႊ။
သိုပ်ႇၼၼ်ႉ ၸုမ်းပွင်ၵၢၼ် ပႃႇတီႇႁူဝ်သိူဝ် (SNLD) ၸႄႈဝဵင်းၼမ်ႉၶမ်း လုင်းသြႃႇယီႈ မွၵ်ႇလၢတ်ႈ ၶေႃႈၵႂၢမ်းထႅင်ႈ လွင်ႈတူဝ်ထူပ်း ဢၼ်ၵႂႃႇပၢင်ၵုမ်လူင် လွင်ႈငမ်းယဵၼ် ႁူဝ်ပၢၵ်ႇ 21 ပီႊ ပၢင်လူင်ပွၵ်ႈၵမ်း 2 ၼႆယူႇယဝ်ႉ ၊ ၽူႈယႂ်ႇၵူၼ်းလူင် ၼႂ်းၸုမ်းပႃႇတီႇႁူဝ်သိူဝ် (SNLD) ထႅင်ႈလၢႆလၢႆၵေႃႉၵေႃႈ မွၵ်ႇလၢတ်ႈ ၶေႃႈၵႂၢမ်း ပၼ်တၢင်းႁူႉတၢင်းႁၼ် တီႈၽူႈၶိုၼ်ႈႁွတ်ႈပၢင်ပွႆး မိူၼ်ၵၼ် ၼႆယဝ်ႉ။
ယူႇတီႈပႃႇတီႇႁူဝ်သိူဝ် (SNLD) ဢဝ်ၵုင်ႇမုၼ်ၸွမ်း ဢၼ်ၸဝ်ႈၽူႈၵူၼ်းလီၶဝ် လူႇတၢၼ်းၶူဝ်းၶွင် (လၢႆလၢႆလွင်ႈ) တီႈႁူင်းယႃ ၸႄႈဝဵင်းၼမ်ႉၶမ်း လႄႈ ယုၵ်ႉယွင်ႈၼမ်ႉၸႂ်သေ ႁဵတ်းပၼ်ဝႂ် ယွင်ႈယေႃးတီႈ ၸဝ်ႈၽူႈၵူၼ်းလီၶဝ်ၵႂႃႇ ဢွင်ႈတီႈၼႂ်းဝၼ်းပၢင်ပွႆး ၶွပ်ႇၶူပ်ႇၶွတ်ႇၽွတ်ႈ ၸုမ်းပွင်ၵၢၼ်ငဝ်ႈငုၼ်း ပႃႇတီႇႁူဝ်သိူဝ် ဝဵင်းၼမ်ႉၶမ်း ၼႆယူႇယဝ်ႉ။
ထိုင်ၶၢဝ်းယၢမ်း 17:00 မူင်းၼၼ်ႉ ၽူႈၶိုၼ်ႈႁွတ်ႈတင်းသဵင်ႈ ၵိၼ်ၶဝ်ႈႁူမ်ႈမူႇၵၼ် လႄႈ သိုပ်ႇမိုတ်ႇၵိုဝ်း ၸမ်ၸႂ်ၵၼ်ၵႂႃႇ လႆႈႁူႉၸွမ်းၼင်ႇၼႆ။
တႆးလွတ်ႈလႅဝ်း


text:
ၶႃႈႁၢပ်ႇၵၢၼ်ၶုၼ်ၶဝ် ၸိူဝ်းဢၼ်ႁၢပ်ႇၵၢၼ်ဝႆႉယူႇတီႈၼႂ်းလုမ်းသၽႃးၼၼ်ႉ တေမၵ်းမၼ်ႈႁႂ်ႈပဵၼ် ၶႃႈႁၢပ်ႇၵၢၼ်ၶုၼ် ၼႂ်းလုမ်းသၽႃးႁင်းၶေႃၶေႃ၊ ႁူဝ်ပဝ်ႈသၽႃးမိူင်းတႆး လုင်းလူင်သႅင် လၢတ်ႈတီႈၼႂ်း ပၢင်ၵုမ်သၽႃးဝၼ်းႁႅၵ်ႈ ဝၼ်းတီႈ 20/03/2017 ၼင်ႇၼႆ။
ၵဵဝ်ႇၵပ်းလွင်ႈၼႆႉ ႁူဝ်ပဝ်ႈသၽႃးၸိူဝ်ႉၸၢတ်ႈ ဢူးမၢၼ်းဝိၼ်းၶၢႆႇတၢၼ်း ၵေႃႈၸီႉသင်ႇဝႆႉဝႃႈ- ပိူဝ်ႈတႃႇ ၶႃႈႁၢပ်ႇၵၢၼ်ၶုၼ် ၸိူဝ်းႁၢပ်ႇၵၢၼ်ယူႇၼႂ်းသၽႃးမိူင်းတႆးၼႆႉ ၼင်ႇႁိုဝ်တေပဵၼ်မႃး ၽူႈႁၢပ်ႇၵၢၼ်ၶုၼ်ၼႂ်းလုမ်းသၽႃးမိူင်းတႆးၵႂႃႇႁင်းၶေႃၼၼ်ႉ တေလႆႈႁၢင်ႈႁႅၼ်းဝႆႉ- ဝႃႈၼႆၼင်ႇၵဝ်ႇ။
ၸၢႆးမူၼ်းလိူၼ် ၽွင်းတႅၼ်းမိူင်းၼၢႆး လၢတ်ႈဝႃႈ- “ဢူးမၢၼ်းဝိၼ်းၶၢႆႇတၢၼ်းၼႆႉ မႃးမိူင်းတႆးမိူဝ်ႈ လိူၼ်ၾႅပ်ႊၿိဝ်ႊရီႊ (2017)၊ မိူဝ်ႈၽွင်းၼၼ်ႉ မၼ်းလၢတ်ႈတီႈႁူဝ်ပဝ်ႈသၽႃးမိူင်းတႆးဝႃႈ တေၸၢင်ႈမီး ၵၢၼ်လႅၵ်ႈလၢႆႈၶၢႆႉပုတ်ႈ ၽူႈႁၢပ်ႇၵၢၼ်ၶဝ် ၼႂ်းၸူဝ်ႈပီၼႆႉပႆႇသဵင်ႈ။ မၼ်းၶႂ်ႈဝႃႈ တေလုၵ်ႉတီႈၶႃႈႁၢပ်ႇၵၢၼ်ၶုၼ် ဢၼ်လုၵ်ႉတီႈလုမ်းၾၢႆႇၽွင်းငမ်းမႃးၼၼ်ႉသေ လႅၵ်ႈလၢႆႈမႃးပဵၼ်ၶႃႈႁၢပ်ႇၵၢၼ်ၶုၼ်ၼႂ်းသၽႃးႁိုဝ်၊ ဢမ်ႇၼၼ်ၵေႃႈ တေႁႃၵူၼ်းမႂ်ႇမႃးသေမွပ်ႈပၼ်ၵၢၼ်မႂ်ႇမႂ်ႇ တႃႇႁႂ်ႈပဵၼ်ၶႃႈႁၢပ်ႇၵၢၼ်ၶုၼ်ၼႂ်းလုမ်းသၽႃး ၼၼ်ႉႁိုဝ်”- ဝႃႈၼႆ။
ၽူႈႁၢပ်ႇၵၢၼ်ၶုၼ် ၼႂ်းလုမ်းသၽႃးမိူင်းတႆးမိူဝ်ႈလဵဝ်ၼႆႉ မွၵ်ႈသိပ်းၵေႃႉ ပဵၼ်ၵူၼ်းဢၼ်လုၵ်ႉတီႈၾၢႆႇၽွင်းငမ်း မၵ်းမၼ်ႈပၼ်မႃး၊ လွင်ႈၼႆႉ မၵ်းမၼ်ႈႁဵတ်းမႃး ၸဵမ်မိူဝ်ႈပၢၼ်လူင်ပွင်ၸိုင်ႈပၢၼ်ဢွၼ်တၢင်း။
ပၢင်ၵုမ်သၽႃးမိူင်းတႆးပွၵ်ႈၼႆႉ ပဵၼ်ပၢင်ၵုမ်ပၵတိ(ပုင်ႇမၢၼ်ႇ) ပွၵ်ႈၵမ်း 5 ၊ ၸတ်းႁဵတ်းတင်ႈတႄႇဝၼ်းတီႈ 20-23/03/2017 ။ ဝၼ်းပိုတ်ႇပၢင်ၵုမ်ဝၼ်းႁႅၵ်ႈ ဝၼ်းတီႈ 20 (မိူဝ်ႈဝႃး) ၽွင်းတႅၼ်းၸႄႈမိူင်းလၢင်းၶိူဝ်း ၸၢႆးဢွင်ႇမဵဝ်းၵျေႃႇ တၢင်ႇလၢတ်ႈလွင်ႈ တႃႇသိူဝ်ႇသဵၼ်ႈတၢင်းယၢင်ၸိူဝ်းၼႆႉ။ ၽွင်းတႅၼ်းၸႄႈမိူင်းၵျွၵ်ႉမႄး ၸၢႆးထုၼ်းၺၢၼ်ႇ တၢင်ႇလၢတ်ႈလွင်ႈငိုၼ်းၿတ်ႊၵျႅတ်ႊ (Budget) တႃႇဝဵင်းလႂ်ဝဵင်းၼၼ်ႉ ႁႂ်ႈၸႅၵ်ႇပၼ်မီးလွင်ႈၽဵင်ႇပဵင်း၊ ၵွပ်ႈၼၼ် မိူဝ်ႈၼႆႉ လႆႈႁူႉဝႃႈပၢင်ၵုမ်သၽႃးမိူင်းတႆး ဢုပ်ႇဢူဝ်းပႃးလွင်ႈငိုၼ်းၿတ်ႊၵျႅတ်ႊၼႆႉ- ၼႆယဝ်ႉ။


text:
သိုၵ်းမၢၼ်ႈ လၢႆတပ်ႉၵွင်၊ ပႃးတင်း ႁိူဝ်းဝိၼ် ၶွၼ်ႈႁႅင်းၵၼ် လေႃႇတိုၵ်းသိုၵ်းလွႆ (တပ်ႉသိုၵ်းပူတ်းပွႆႇ ၸိူဝ်ႉၸၢတ်ႈတဢၢင်း) TNLA ၸိူဝ်းတူင်ႉၼိုင် ပၵ်းသဝ်း ၼႂ်းၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ လႄႈ သွင်ၾၢႆႇလႆႈပဵၼ်ပၢင်တိုၵ်းၵၼ် တင်းဝၼ်း။
ဝၼ်းတီႈ 28/3/2017 တပ်ႉသိုၵ်းလူင်ပွင်ၸိုင်ႈသိုၵ်းမၢၼ်ႈ ဢဝ်ႁႅင်းသိုၵ်း တပ်ႉၵွင် ၶလရ 503 တင်းၶလရ 506 လေႃႇတိုၵ်း သိုၵ်းလွႆ TNLA ဢၼ်တူင်ႉၼိူင်ယူႇၼႂ်းၸႄႈဝဵင်းၵျွၵ်ႉမႄး ဢိူင်ႇပၢင်ဝူဝ်းလူင် ဝၢၼ်ႈၼမ်ႉၶုမ်ႇ။ ၾၢႆႇသိုၵ်းလွႆသမ်ႉ ပဵၼ် တပ်ႉၵွင် 717 လႄႈတပ်ႉၵွင် 666 ႁပ်ႉတိုၵ်း။
ၾၢႆႇသိုၵ်းလွႆ ပိုၼ်ၽၢဝ်ႇဝႃႈ ပၢင်တိုၵ်းလႆႈပဵၼ် တင်ႈတႄႇ ၵၢင်ၼႂ် 8 မူင်း ထိုင်ဝၢႆးဝၼ်း 1 မူင်း။ ၾၢႆႇသိုၵ်း လူင်ပွင်ၸိုင်ႈ မၢၼ်ႈ လႆႈၸႂ်ႉႁိူဝ်းဝိၼ်မႅင်းမီႈ 2 လမ်း ၸွႆႈယိုဝ်း – ဝႃႈၼႆ။
“ပၢင်တိုၵ်း ပဵၼ်တင်ႈတႄႇၵၢင်ၼႂ် တေႃႇထိုင်ဝၢႆးဝၼ်းၵေႃႈ ဢမ်ႇယဵၼ်၊ ၵူၼ်းမိူင်းၵေႃႈ ၵူဝ်ႁႄပၢႆႈလၢႆႁူး လၢႆတၢင်း။ မိူဝ်ႈဝၢႆးဝၼ်းၼၼ်ႉ သိုၵ်းမၢၼ်ႈ သူင်ႇႁိူဝ်းဝိၼ်မႃးၸွႆႈယိုဝ်းလႄႈ သိုၵ်းလွႆ လႆႈထွႆဢွၵ်ႇ ထုင်ႉဝၢၼ်ႈၼမ်ႉၶုမ်ႇ သေ ဢဝ်ပၢင်တိုၵ်း ယဵၼ်ၵႂႃႇဢေႃႈ” – ၼႆ ၸၢႆးဢၢႆႈၸွႆး ၼုမ်ႇၼႂ်းပိုၼ်ႉတီႈ လၢတ်ႈ။
ဢိူင်ႇပၢင်ဝူဝ်းလူင်၊ ထုင်ႉမိူင်းလူင် ၊ တူင်ႇဝဵင်းၵျွၵ်ႉမႄး တီႈဢၼ်သိုၵ်းလွႆ တင်းသိုၵ်းမၢၼ်ႈ ပဵၼ်ပၢင်တိုၵ်းၵၼ်ၼႆႉ တပ်ႉၸုမ်း 612 တပ်ႉသိုၵ်းၸိုင်ႈတႆး SSPP/SSA ၵေႃႈ ၵုမ်းၵမ် ၵႂႃႇမႃးတူင်ႉၼိုင်။
ႁွင်ႈၵၢၼ်ၶၢဝ်ႇၾၢႆႇသိုၵ်းတဢၢင်းပိုၼ်ၽၢဝ်ႇဝႃႈ ယွၼ်ႉပိူဝ်ႈၾၢႆႇသိုၵ်းမၢၼ်ႈမီးလွင်ႈတၢႆဝၢတ်ႇလူႉသုမ်းၼမ်လႄႈ လႆႈဢဝ်ႁိူဝ်းဝိၼ်တိုၵ်းမႃးၸွႆႈၼႆသေတႃႉ လွင်ႈတၢႆဝၢတ်ႇလူႉသုမ်းတင်းသွင်ၾၢႆႇၼႆႉ ယင်းပႆႇလႆႈႁူႉတႅတ်ႈတေႃး။
ၼႂ်းၸႄႈဝဵင်းၵျွၵ်ႉမႄး ၾၢႆႇႁွင်ႇတၢင်းၵႃး ဝဵင်းလိူဝ်ႇ၊ ၼွင်ၶဵဝ်၊ ၵျွၵ်ႉမႄး ၵႂႃႇလႃႈသဵဝ်ႈ ၼၼ်ႉ မီးၸုမ်းသိုၵ်းမၢၼ်ႈ၊ သိုၵ်း RCSS/SSA ၊ သိုၵ်းSSPP/SSA ၊ သိုၵ်း TNLA ၵႂႃႇမႃးတူင်ႉၼိုင် လႄႈ ၼွၵ်ႈသေ သိုၵ်းလွႆ တင်းသိုၵ်းမၢၼ်ႈ ၵႆႉပဵၼ် ပၢင်တိုၵ်းၵၼ် ၼၼ်ႉ သိုၵ်းလွႆ တင်းသိုၵ်း RCSS/SSA ၵေႃႈ ၵႆႉၵႆႉပဵၼ်ပၢင်တိုၵ်းၵၼ်သေဢမ်ႇၵႃး မိူဝ်ႈႁူဝ်လိူၼ် ၾႅပ်ႊၿိဝ်ႊရီႊ ဝၼ်းတီႈ 5 ၼၼ်ႉၵေႃႈ သိုၵ်းလွႆ ငွႆးယိုဝ်း တပ်ႉသိုၵ်းၸိုင်ႈတႆး SSPP/SSA လႄႈ သွင်ၾၢႆႇ လႆႈပဵၼ်ပၢင်တိုၵ်းၵၼ်ႁၢဝ်ႈႁႅင်း။ ႁၢၼ်ႉတေႃႇယၢမ်းလဵဝ် ပၼ်ႁႃယင်းပႆႇယဝ်ႉပႆႇတူဝ်ႈ – ဝႃႈၼႆ။


text:
ဢိင်ၼိူဝ်ပၼ်ႁႃလူင် ၵူၼ်းသူႇ/သမ်း/ၵိၼ်/ၶၢႆ/ ယႃႈမဝ်းၵမ် ၼႆႉသေ ငဝ်းငုၼ်းပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်းတႆး SSPP/SSA ၽႅၼ်ၵၢၼ် ႁႄႉၵင်ႈၽေး ယႃႈမဝ်းၵမ် ၸွမ်းတပ်ႉ ႁွင်ႈၵၢၼ် လႄႈၼႃႈတီႈၸႄႈဝဵင်း ဢိၵ်ႇတင်းၵူၼ်းမိူင်းၼႂ်းပိုၼ်ႉတီႈ။
ဝၼ်းတီႈ 3/4/2017 ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး SSPP/SSA လူင်းႁႃ ၵူတ်းထတ်းၵူၼ်းသူႇ/သမ်း/ ၵိၼ်/ၶၢႆယႃႈမဝ်းၵမ် ၵူၼ်းၸိူဝ်းဢၼ်ယူႇ သဝ်းၵိၼ်သၢင်ႈ ႁိမ်းႁွမ်းဝၢၼ်ႈႁႆးၼၼ်ႉ ၵူတ်းထတ်း ယဝ်ႉၵႂုႇ 200 ၵေႃႉ၊ လႆႈထတ်းႁၼ် ၵူၼ်းသူႇသမ်းယႃႈမဝ်းၵမ် မီး 26 ၵေႃႉ ဝႃႈၼႆ။
ၸွမ်းၼင်ႇ ပၵ်းပိူင် ငဝ်ႈငုၼ်း SSPP/SSA မီးဝႆႉၼၼ်ႉသေ ၵူၼ်းသူႇသမ်းယႃႈမဝ်းၵမ် 26 ၵေႃႉၼၼ်ႉ ၵူတ်ႇထတ်းၺႃးၵမ်းထူၼ်ႈၼိုင်ႈ တေပၼ်ပိုၼ်ႉႁူႉၵဵဝ်ႇၵပ်းယႃႈမဝ်းၵမ်သေ ပွႆႇပၼ်ၶိုၼ်း၊ ပေႃးပဵၼ် ၵူတ်ႇထတ်းၺႃးၵမ်းထူၼ်ႈသွင် တေဢဝ်လိူင်ႈ ပၼ်တူတ်ႈတၢမ်ႇသေ တေတတ်းပၼ်ယိၼ်ႉယႃႈၵႂႃႇ – ဝႃႈၼႆ။
ၸၢႆးၽူင်းႁၢၼ် ၽူႈၶၢၼ်ပၢၵ်ႇ SSPP/SSA လၢတ်ႈၼႄၸုမ်းၶၢဝ်ႇၽူႈတွႆႇႁွၵ်ႈဝႃႈ – “ပၼ်ႁႃလူင် ၽေးယႃႈမဝ်းၵမ်ၼႆႉ…. ၽူႈယႂ်ႇၵူၼ်းလူင် ငဝ်ႈငုၼ်းၵေႃႈတႅမ်ႈလိၵ်ႈပိုၼ်ၽၢဝ်ႇ ၽဵဝ်ႈမူၺ်ႉယႃႈမဝ်းၵမ် မႃးယူႇၵူႈပီ ။ ၵူၺ်းၵႃႈ ယင်းပႆႇၽဵဝ်ႈမူၺ်ႉလႆႈပႅတ်ႈတင်းမူတ်း။ ၼႂ်းပီ 2017 ၼႆႉ မီးၽႅၼ်ၵၢၼ်ဝႆႉ တေတူင်ႉၼိုင်ၽဵဝ်ႈမူၺ်ႉ ႁၢဝ်ႈႁႅင်း ဢမ်ႇၵိုတ်းဢမ်ႇယင်ႉ၊ တေဢၢၼ်းလူင်းၵူတ်ႇထတ်းၽႅဝ်ထိုင် ၼႂ်းပိုၼ်ႉတီႈ ႁွင်ႈၵၢၼ်ၵူႈတပ်ႉလႄႈ ၵူၼ်းမိူင်းၵူႈၸႄႈဝဵင်း” ။
“ယႃႈမဝ်းၵမ်ၼၼ်ႉ ဢမ်ႇပၼ်ၽွၼ်းလီသင် ပႃးၸဵမ်တႃႇၵူၼ်းမိူင်း ၊ တႃႇတပ်ႉသိုၵ်း။ ပဵၼ်ၽေးလူင် ၵိတ်ႇၶႂၢင် တႃႇဝၢၼ်ႈမိူင်း၊ တႃႇၸိူဝ်ႉၶိူဝ်းႁဝ်းတေၶိုၼ်ႈယႂ်ႇၼၼ်ႉၵူၺ်းလႄႈ .. ၼင်ႇႁိုဝ်ယႃႈမဝ်းၵမ် တေႁၢႆလႆႈၼၼ်ႉ ၸွမ်းၼင်ႇၶေႃႈယိူင်းဢၢၼ်းလႄႈၶေႃႈပိုၼ်ၽၢဝ်ႇႁဝ်းမီး ၼၼ်ႉ တေသိုပ်ႇၽဵဝ်ႈမူၺ်ႉၵူတ်ႇထတ်းၵႂႃႇႁၢဝ်ႈႁႅင်း ” ဝႃႈၼႆ။
တီႈငဝ်ႈငုၼ်းဝၢၼ်ႈႁႆးၼႆႉ မိူဝ်ႈပီၵၢႆ 2016 လိူၼ်ထူၼ်ႈ 8 ၼၼ်ႉၵေႃႈ မီးၵၢၼ်ၵူတ်ႇ ထတ်းယဵဝ်ႈၵူၼ်းသိုၵ်း ၼႂ်းတပ်ႉ/ႁွင်ႈၵၢၼ် ၽႂ်မၼ်း ယဝ်ႉၵမ်းၼိုင်ႈ။ မိူဝ်ႈၼၼ်ႉ ၶိူင်ႈၵူတ်ႇထတ်းယဵဝ်ႈလႆႈၸႂ်ႉၵႂႃႇ 100 ဢၼ်၊ ၵူတ်ႇထတ်းၺႃး ၽူႈသူႇၵိၼ်သမ်းယႃႈမဝ်းၵမ် 60 ၵေႃႉ ဝႃႈၼႆ။


text:
ပီၵၢၼ်သွၼ်ႁဵၼ်းလိၵ်ႈ 2017-18 ၼႆႉ တီႈႁူင်းႁဵၼ်းပရႁိတ လွႆလူင်ပၺ်ႇၺႃႇၽေႃးထိ ဝဵင်းလူင်တူၼ်ႈတီး ၼၼ်ႉ လုၵ်ႈႁဵၼ်းတိူဝ်းလိူဝ်မႃးထႅင်ႈ 4 ပုၼ်ႈ။ ထူပ်းတၢင်းယၢပ်ႇၽိုတ်ႇ လွင်ႈယူႇသၢင်ႈၵိၼ်သဝ်း၊ တုၵ်းယွၼ်းၽူႈမီး သတ်ႉထႃႇၼမ်ႉၸႂ်ၸွႆႈၵမ်ႉထႅမ် ႁႅင်းၶူဝ်းၶွင်ငိုၼ်းတွင်း။
ႁူင်းႁဵၼ်းပရႁိတ လွႆလူင်ပၺ်ႇၺႃႇၽေႃးထိ ဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်း၊ ပီၵၢၼ်သွၼ်ႁဵၼ်းလိၵ်ႈ 2017-18 ၼႆႉ လုၵ်ႈႁဵၼ်းၸၼ်ႉငဝ်ႈတေႃႇထိုင်ၸၼ်ႉသိပ်း မီးတင်းမူတ်း 270 ပၢႆ။ တၢင်းႁူင်းႁဵၼ်း လႆႈထူပ်းတၢင်းယၢပ်ႇၽိုတ်ႇ ပိူင်လူင်မၼ်း ပဵၼ်လွင်ႈၵိၼ်ယႅမ်ႉလႄႈ လွင်ႈယူႇသဝ်းတီႈလိုဝ်ႈၼွၼ်း- ၼႆယဝ်ႉ။
ၸဝ်ႈၶူးသီရိထမ်ႇမ ၽူႈၵေႃႇတင်ႈႁူင်းႁဵၼ်းပရႁိတ လၢတ်ႈဝႃႈ-“မၢႆမီႈမၼ်းတမ်းဝၢင်းဝႆႉဝႃႈ တႃႇတေမႃးယူႇသဝ်း လႆႈတီႈႁူင်းႁဵၼ်းၼႆႉ လုၵ်ႈႁဵၼ်းၶဝ်ႁႂ်ႈဢဝ်လိၵ်ႈၵမ်ႉထႅမ်တီႈၵူၼ်းလူင်ဝၢၼ်ႈ၊ လိၵ်ႈၵမ်ႉတီႈမုၼ်ၸဝ်ႈ၊ ဢဝ်လိၵ်ႈလၢႆးၵမ်ႉထႅမ်သွင်ဢၼ်သေမႃး ႁဝ်းၸင်ႇၵွႆႈၸၢင်ႈႁပ်ႉ။ ႁဵတ်းသင်လႄႈဝႃႈၼၼ်ၼႆၼႆႉ ၸိူင်ႉၼင်ႇၵႂၢမ်းတႆးႁဝ်းဝႃႈ ဝူဝ်းၼႆႉပေႃးဝႃႈၾုင်မၼ်းယႂ်ႇၵေႃႈ ၸၢင်ႈမီးဝူဝ်းလၢႆး။ ယိူင်းဢၢၼ်း ပူင်သွၼ်ပၼ် လုၵ်ႈဢွၼ်ႇၸိူဝ်းၽၢၼ်ပေႃႈမႄႈ၊ ၵူၺ်းၵႃႈ ၵမ်ႈၽွင်ႈၸိူဝ်းဢမ်ႇၽၢၼ်ပေႃႈမႄႈၵေႃႈ သမ်ႉၸၢင်ႈမႃးၶဝ်ႈႁဵၼ်းဢဝ် ၵႂႃႇၼႂ်းၵႄႈမၼ်းၵေႃႈၸၢင်ႈပဵၼ်လႆႈ”- ဝႃႈၼႆ။
ႁူင်းႁဵၼ်းပရႁိတ လွႆလူင်ပၺ်ႇၺႃႇၽေႃးထိၼႆႉ ႁပ်ႉလုၵ်ႈဢွၼ်ႇၸိူဝ်းဢၼ်ဢမ်ႇမီးပေႃႈမႄႈ၊ လုၵ်ႈဢွၼ်ႇမီးပေႃႈ ဢမ်ႇမီးမႄႈ ဢမ်ႇၼၼ် မီးမႄႈဢမ်ႇမီးပေႃႈ။ ၸိူင်ႉၼၼ်သေတႃႉၵေႃႈ လုၵ်ႈဢွၼ်ႇမီးပေႃႈမႄႈယူႇသေတႃႉ မီးတၢင်းယၢပ်ႇၽိုတ်ႇတႃႇၶိုၼ်ႈႁူင်းႁဵၼ်းၸိူဝ်းၼႆႉၵေႃႈ ၸၢင်ႈမႃးၶဝ်ႈႁဵၼ်းလႆႈ။ ၵႃႈၸႂ်ႉၸၢႆႇႁူင်းႁဵၼ်း၊ ၵႃႈၸႂ်ႉၸၢႆႇၵျူႊသျိၼ်ႊ (Tuition) ၸိူဝ်းၼႆႉ ယူႇတီႈႁူင်းႁဵၼ်းပရႁိတ လွႆလူင်ပၺ်ႇၺႃႇၽေႃးထိသေ ၸၢႆႇပၼ်မူတ်း။ ၵႃႈၶဝ်ႈမုၼ်းတႄႉ လုၵ်ႈႁဵၼ်းၶဝ်ဢွၵ်ႇႁင်းၵူၺ်း၊ ၵႃႈၸႂ်ႉၸၢႆႇႁူင်းႁဵၼ်းတင်းသဵင်ႈ ၼိုင်ႈလိူၼ်တူၵ်းမွၵ်ႈ 30 သႅၼ်ပျႃး။
ၼၢင်းသႅင်လူႇ ၵူၼ်းႁုင်မိုဝ်ႉၶဝ်ႈၽၵ်း လၢတ်ႈဝႃႈ-“ၵူၼ်းမိုဝ်ႉႁုင်ၶဝ်ႈၽၵ်းမီးၵေႃႉလဵဝ်ၵူၺ်း။ ၵူၺ်းၵႃႈ လုၵ်ႈႁဵၼ်းၶဝ်ၵေႃႈၸွႆႈၵမ်ႈၽွင်ႈယူႇ၊ မိူၼ်ၼင်ႇၸွႆႈလိူၵ်ႈၽၵ်းၸိူဝ်းၼႆႉ။ ၼိုင်ႈဝၼ်းႁုင်သၢမ်တႃႇ၊ ၼိုင်ႈတႃႇၽၵ်းသွင်မီႇ၊ ပေႃးၽၵ်းၶဵဝ်ၶူဝ်ႈၼိုင်ႈဝၢၼ်ႇၵေႃႈ ၼမ်ႉၽၵ်းၼိုင်ႈဝၢၼ်ႇ၊ ၼိုင်ႈတႃႇသဵင်ႈၶဝ်ႈ 18 ပေႇ။ ႁိူဝ်ႉတႄႉႁိူဝ်ႉယူႇ၊ ၵူၺ်းၵႃႈ ဢဝ်ၵုသူလ်မၼ်း”-ဝႃႈၼႆ။
တီႈႁူင်းႁဵၼ်းပရႁိတ လွႆလူင်ပၺ်ႇၺႃႇၽေႃးထိၼႆႉ ပူင်သွၼ်ပၼ်ၸၼ်ႉငဝ်ႈတေႃႇထိုင်ၸၼ်ႉ 7 ။ ၸၼ်ႉ 8 တေႃႇထိုင်ၸၼ်ႉ 10 သူင်ႇႁဵၼ်းတီႈႁူင်းႁဵၼ်းလူင်ပွင်ၸိုင်ႈ၊ ဢဝ်ပိူင်လၢႆးပူင်သွၼ်လူင်ပွင်ၸိုင်ႈသေ ပူင်သွၼ်ပၼ်၊ မေႃသွၼ်မီး 9 ၵေႃႉ၊ ပဵၼ်မေႃသွၼ်ႁူင်းႁဵၼ်းလူင်ပွင်ၸိုင်ႈ ၸိူဝ်းလိုဝ်ႈၵၢၼ်ၶုၼ်သေ ဢဝ်ပိၼ်ႇသိၼ်ႇဝႆႉ၊ မေႃသွၼ်ၸိူဝ်းပိုတ်ႉဝႆႉၵျူႊသျိၼ်ႊ လႄႈလုၵ်ႈႁဵၼ်းၵဝ်ႇ။ တႃႇမေႃသွၼ် ၼိုင်ႈလိူၼ်ၸွႆႈထႅမ်ငိုၼ်း ၼိုင်ႈသႅၼ် (100,000) ပျႃး။ ငိုၼ်းၸွႆႈထႅမ်ၸိူဝ်းၼၼ်ႉ လုၵ်ႉမႃးတီႈၸဝ်ႈတႃႇၼ ၸိူဝ်းမီးၼမ်ႉၸႂ်လႄႈ ၸုမ်းပရႁိတ။ ၵူၺ်းၵႃႈ ၸုမ်းယႂ်ႇၸုမ်းလူင် ဢၼ်မႃးၸွႆႈထႅမ်တႄႉပႆႇမီး- ၼႆယဝ်ႉ။
ၸဝ်ႈၶူးသီရိထမ်ႇမ လၢတ်ႈပႃးဝႃႈ-“တၢင်းယၢပ်ႇၽိုတ်ႇတႄႉၵေႃႈ မီးယူႇတင်းၼမ်တင်းလၢႆ။ ၵူၺ်းၵႃႈ တၢင်းယၢပ်ႇၽိုတ်ႇဝၼ်းမိူဝ်ႈၼႆႉ ပဵၼ်တီႈယူႇတီႈၼွၼ်းလႄႈ လွင်ႈၵိၼ်ယႅမ်ႉ၊ သွင်ဢၼ်ၼႆႉမီးတၢင်း ယၢပ်ႇၽိုတ်ႇတႄႉတႄႉဝႃႈဝႃႈ။ ၵွပ်ႈဝႃႈ ၵူၼ်းၼမ်မႃးလႄႈ တီႈလိုဝ်ႈၼွၼ်းဢၼ်ႁဝ်းႁဵတ်းဝႆႉၼၼ်ႉ မၼ်းဢမ်ႇၵုမ်ႇထူၼ်ႈ။ လွင်ႈၵိၼ်လွင်ႈယႅမ်ႉတႄႉ ဢဝ်မၼ်းသုၼ်ႇမၼ်းတေႃႇဝႃႈ၊ မီးသင်ၵေႃႈလဵင်ႉၵၼ်ၵႂႃႇ ဢမ်ႇမီးပၼ်ႁႃယႂ်ႇၵႃႈႁိုဝ်။ တၢင်ႇၸိူဝ်ႉတၢင်ႇပိူင် ၵဵဝ်ႇၵပ်းလွင်ႈပၢႆးယူႇလီၸိူဝ်းၼႆႉတႄႉၵေႃႈ ဢၼ်ပဵၼ်ၸုမ်းပရႁိတၶဝ်လၢႆလၢႆမူႇၸုမ်းၵေႃႈ မႃးၵွင်ႉသၢၼ်ၸဝ်ႈႁဝ်းသေ ၼင်ႇၶဝ်ပွင်ပဵၼ်လႆႈၼၼ်ႉ ၼိုင်ႈလိူၼ်သွင်ပွၵ်ႈ တေမႃးထတ်းပၼ်ပၢႆးယူႇလီလုၵ်ႈဢွၼ်ႇႁဝ်း”- ဝႃႈၼႆ။
ႁူင်းႁဵၼ်းပရႁိတ လွႆလူင်ပၺ်ႇၺႃႇၽေႃးထိ တူၼ်ႈတီးၼႆႉ ပိုတ်ႇမႃးမိူဝ်ႈ ဝၼ်းတီႈ 6 လိူၼ်မေႊ 2016 ။ မိူဝ်ႈပီၵၢႆ တီႈႁူင်းႁဵၼ်းၼႆႉ ပိုတ်ႇသွၼ်ပၼ်ၸၼ်ႉငဝ်ႈ (ၸၼ်ႉမူႇလ)ၵူၺ်း၊ ၸၼ်ႉ 5 တေႃႇထိုင်ၸၼ်ႉ 10 သူင်ႇႁဵၼ်းတီႈ ႁူင်းႁဵၼ်းလူင်ပွင်ၸိုင်ႈ။ လုၵ်ႈႁဵၼ်းတင်းသဵင်ႈမီး 60 ပၢႆ-ၼႆယဝ်ႉ။
သင်ဝႃႈပီႈၼွင်ႉ ၸဝ်ႈၽူႈၵူၼ်းလီ ၽူႈမီးၼမ်ႉၸႂ်ႁဝ်းၶဝ် ၶႂ်ႈလူႇတၢၼ်း ၶူဝ်းၶွင်ဝတ်ႉထုငိုၼ်းတွင်း ၸွႆႈထႅမ်တၢင်းႁူင်းႁဵၼ်းၸိုင် တိတ်းတေႃႇၵပ်းသိုပ်ႇလႆႈတီႈ ၸဝ်ႈၶူးသီရိထမ်ႇမ မၢႆၾူၼ်ႊ 095 241 770 လႄႈမၢႆ 097 652 147 70 ။


text:
ၶၢဝ်ႇၵူႈလွင်ႈ
ၸဝ်ႈယုၼ်းပႅင်ႇ ၵေႃႉၶဝ်ႈႁူမ်ႈၽွတ်ႈတင်ႈ ပႃႇတီႇသိူဝ်ၽိူၵ်ႇ ဢွၼ်တၢင်းသုတ်းၼႂ်း 15-ၵေႃႉ လူႉသဵင်ႈမုၼ်
- Details
- Created on 07 March 2018
- Written by တႆးလွတ်ႈလႅဝ်း
ၸဝ်ႈယုၼ်းပႅင်ႇ (ႁွင်ႉ) ၸဝ်ႈပႅင်ႇ ၵေႃႉပဵၼ်ၽူႈၶဝ်ႈႁူမ်ႈ ပႃးၸွမ်း ၼႂ်းၵၢၼ်ၶွတ်ႇၽွတ်ႈ တႄႇတင်ႈၸုမ်း ပႃႇတီႇသိူဝ်ၽိူၵ်ႇ (SNDP) ဢွၼ်တၢင်းသုတ်းၼႂ်းၵူၼ်း 15-ၵေႃႉ လႄႈ ဢၼ်ၶဝ်ႈပႃးဝႆႉ ၼႂ်းၶွမ်ႇမတီႇ ၵေႃၵမ်ၵၢၼ် ပွင်ၵၢၼ်လူင် ငဝ်ႈငုၼ်း (CEC) SNDP ၼၼ်ႉ လႆႈလူႉသဵင်ႈမုၼ်ၵႂႃႇ တီႈႁိူၼ်းမၼ်းၸဝ်ႈ ၽွင်းဢႃႇယုထူၼ်ႈ 71-ပီႊ လူၺ်ႈတၢင်းပဵၼ် သဵၼ်ႈလိူတ်ႈႁူဝ်ၸႂ်ၵႅပ်ႈ ၼႆယဝ်ႉ။
ပီႈၼွင်ႉထုင်ႉမၢဝ်း ၸွႆႈထႅမ် ၶွင်ၸႂ်ႉ/ၵိၼ် လႄႈ ယႃႈယႃထိုင် ၵေႃႉသိုၵ်းၵေႃႉႁၢၼ် RCSS
- Details
- Created on 06 March 2018
- Written by တႆးလွတ်ႈလႅဝ်း
ၸုမ်းႁူမ်ႈၽွမ်ႉထုင်ႉမၢဝ်း ဢၼ်ပဵၼ်ၸုမ်း ပေႃႈမႄႈပီႈၼွင်ႉ ၵူၼ်းမိူင်း ထုင်ႉမၢဝ်း ၸိုင်ႈတႆးပွတ်းႁွင်ႇ လႆႈႁူမ်ႈႁွမ်း ၼမ်ႉၸႂ်ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်သေ ၸွႆႈထႅမ် ၶွင်ၸႂ်ႉ/ၵိၼ် လႄႈ ယႃႈယႃထိုင် ပုၼ်ႈတႃႇၵေႃႉသိုၵ်းၵေႃႉႁၢၼ် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၸိူဝ်းတူၵ်းၼႃႈတီႈပုၼ်ႈၽွၼ်း တူင်ႉၼိုင်ဝႆႉယူႇ ၼႂ်းၸိုင်ႈတႆးပွတ်းႁွင်ႇ တင်းၼမ်တင်းလၢႆ။
ၸုမ်းတႆးၽွမ်ႉႁူမ်ႈၸွႆႈၸိူဝ်ႉၸၢတ်ႈ ၸွႆႈထႅမ်ငိုၼ်းတွင်းထိုင် ႁွင်ႈၵၢၼ်လူင်ပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး
- Details
- Created on 06 March 2018
- Written by တႆးလွတ်ႈလႅဝ်း
ပီႈၼွင်ႉႁႅင်းၵၢၼ်ယၢၼ်မိူင်း ဢၼ်ႁဵတ်းၵၢၼ်သူႇသဝ်း ၼႂ်းမိူင်းၶႄႇ လႄႈ ပီႈၼွင်ႉတႆး ဢၼ်ယူႇၵိၼ်ထင်သဝ်း ၼႂ်းမိူင်းၶႄႇ ဢၼ်ႁူမ်ႈၵၼ်ၶွတ်ႇၽွတ်ႈ တင်ႈၸိုဝ်ႈၸုမ်းႁွင်ႉ “ၸုမ်းတႆးၽွမ်ႉႁူမ်ႈၸွႆႈၸိူဝ်ႉၸၢတ်ႈ” မီးတင်းၼမ်ႉၸႂ် ၸေႇတၼႃႇၽိူၵ်ႇၸိုၼ်ႈၶၢဝ်သႂ်သေ လႆႈႁူမ်ႈႁွမ်းငိုၼ်းတွင်း ၵၼ်သေ ၸွႆႈထႅမ်ထိုင်ပုၼ်ႈတႃႇ ၽူႈမီးပုၼ်ႈၽွၼ်း လႄႈ ၽူႈႁဵတ်းၵၢၼ် ၼႂ်းႁွင်ႈၵၢၼ်လူင် ၽၢႆႇပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး - RCSS (တႆးလွတ်ႈလႅဝ်း) 10-သႅၼ်ပျႃး။
ၸဝ်ႈၶွင် သူးပူတ်းပွႆႇဝဵင်းလူင်တၼ်းတီး တေႁုပ်ႈယိုတ်းၶိုၼ်းသူး ဢၼ်လႆႈပၼ်ဝႆႉတီႈ တေႃႇဢွင်ႇသၢၼ်းသုၵျီႇ
- Details
- Created on 05 March 2018
- Written by တႆးလွတ်ႈလႅဝ်း
ၽွင်းတႅၼ်းသၽႃး Chris Law ဝဵင်းတၼ်းတီး (Dundee) ၸိုင်ႈမိူင်းသၵွတ်ႉလႅၼ်း (Scotland) လၢတ်ႈဝႃႈ ထိုင်ၶၢဝ်းယၢမ်းမၼ်းယဝ်ႉ တႃႇတေႁုပ်ႈယိုတ်းၶိုၼ်း သူးပူတ်းပွႆႇဝဵင်းလူင် တၼ်းတီး ဢၼ်လႆႈမွပ်ႈဢၢပ်ႈပၼ်ဝႆႉတီႈ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ ၼႆယူႇယဝ်ႉ။
ၾႆးမႆႈဝတ်ႉၵျွင်းၵဝ်ႇမွၼ်ႇ ၼႂ်းၸႄႈဝဵင်းသီႇပေႃႉ မူၺ်ႉပဵၼ်ၽဝ်ႇတင်းလင်
- Details
- Created on 03 March 2018
- Written by တႆးလွတ်ႈလႅဝ်း
ဝတ်ႉၵျွင်းလွႆ ဢၼ်ပဵၼ်လၢႆးမိုဝ်းၵဝ်ႇမွၼ်ႇ ယူႇၼႂ်းဢိူင်ႇၵုင်းၸူင် ထုင်ႉၼမ်ႉလၼ်ႈ ၼႂ်းၸႄႈဝဵင်းသီႇပေႃႉ မိူင်းတႆးပွတ်းႁွင်ႇ လႆႈထုၵ်ႇၾႆးမႆႈ ယၢမ်းၵၢင်ၶမ်ႈသေ မူၺ်ႉပဵၼ်ၽဝ်ႇ တင်းလင် ၼႆယဝ်ႉ။
More Articles...
- ၵူၼ်းမိူင်းၼမ်ႉၶမ်း ၸွႆႈငိုၼ်းၵမ်ႉထႅမ် ပုၼ်ႈတႃႇႁူင်းႁဵၼ်းၸိူဝ်ႉၸၢတ်ႈ ၸိုင်ႈတႆး
- ၵူၼ်းၼုမ်ႇ လၢႆမူႇလၢႆၸုမ်း ႁူမ်ႈၵၼ်ၵႂႃႇၼပ်ႉယမ် ၶုမ်သၢင်းၶႅင်း Dr ၸၢႆးပၺၢၼ်ႇ
- ၽူႈမီးၼမ်ႉၸ်ႂၶဝ် ၸွႆႈထႅမ်ၶဝ်ႈၼမ်ႉတၢင်းၵိၼ် ႄလႈ ငိုၼ်းတွင်းေၵႃႉသိုၵ်း RCSS/SSA
- ၽှႆးမႆႈၵႃးသိပ်းေလႃႉ 7 လမ်း တီႈၼ်ႂးၵုၼ်ၼမ်ႉမၢဝ်း
- ေၵႃႉသိုၵ်းေၵႃႉႁၢၼ် RCSS/SSA လႆႈႁပ်ႉတၢင်းၸွႆႈထႅမ် တီႈပီႈၼွင်ႉထုင်ႉမၢဝ်း
- ပၢင်ပွႆးၶူၼ်ႉၶႆႈတႅမ်ႈတွပ်ႇလိၵ်ႈပရိယတ်ႉတိသတ်ႉထမ်ႇမပႃႇလၵႅၼ်ႇၸဝ်ႈ တီႈဝဵင်းလၢႆးၶႃႈ
- ၸဝ်ႈသိုၵ်းလူင် ၸၢႆးလူး ၽူႈၶဝ်ႈၶွမ်ႇမတီႇ CEC ၶွင်ႇသီႇဢဝ်ၶိုၼ်းၸိုင်ႈတႆး လူႉသဵင်ႈမုၼ်
- ၸုမ်းငဝ်းႁၢင်ႈသဵင် 5-ၸုမ်း တင်းလူင်ပွင်ၸိုင်ႈမၢၼ်ႈ လူင်းလၢႆးမိုဝ်း တႃႇပိုၼ်ၽၢဝ်ႇဢွၵ်ႇၼႂ်း TV လူၺ်ႈတူၺ်းလႆႈ Free
- ၸဝ်ႈသြႃႇမိူင်းငေႃႉ ၸွႆႈထႅမ် ၵေႃႉသိုၵ်းၵေႃႉႁၢၼ် ၶွင်ႇသီႇဢဝ်ၶိုၼ်းၸိုင်ႈတႆး
- ၸုမ်းတႆး ပွတ်းဢွၵ်ႇၶူင်း ၸွႆႈထႅမ် မူင်တိၼ် လႄႈ ငိုၼ်းတွင်း ပုၼ်ႈတႃႇၵေႃႉသိုၵ်းၵေႃႉႁၢၼ် ၶွင်ႇသီႇဢဝ်ၶိုၼ်းၸိုင်ႈတႆး ပွတ်းဢွၵ်ႇၶူင်း


text:
ၵေႃလိၵ်ႈလၢႆးလႄႈၾိင်ႈငႄႈတႆး တင်း ပီႈၼွင်ႉၵူၼ်းမိူင်း ၸႄႈဝဵင်းတႃႈၶီႈလဵၵ်း ႁူမ်ႈၵၼ်သေ တေၸတ်းႁဵတ်းပၢင်ဢုပ်ႇလၢတ်ႈတၢၼ်ႈၶႆႈ ပွၵ်ႈၵမ်းႁႅၵ်ႈ တၢင်းၸိုင်ႈတႆး ပွတ်းဢွၵ်ႇၶူင်း ၵဵဝ်ႇလူၺ်ႈလွင်ႈ လိၵ်ႈလၢႆး ပၢႆးႁၼ် ။
တႄႇဢဝ် ဝၼ်းတီႈ 26-30/07/2016 ၵေႃလိၵ်ႈလၢႆးလႄႈ ၾိင်ႈငႄႈတႆးတင်း ပီႈၼွင်ႉၵူၼ်းမိူင်း တေႁူမ်ႈၵၼ် ၸတ်းႁဵတ်းပၢင်ဢုပ်ႇၶႆႈ လိၵ်ႈလၢႆးပၢႆးႁၼ် ပွၵ်ႈၵမ်းႁႅၵ်ႈ တီႈႁွင်ႈလိုၵ်ႉ၊ မိူင်းလဵၼ်း၊ မိူင်းၵူဝ်း ၼႂ်းၸႄႈဝဵင်းတႃႈၶီႈလဵၵ်း၊ ၸႄႈဝဵင်းမိူင်းၽျၢၵ်ႈလႄႈ ၵဵင်းတုင် ၸိုင်ႈတႆး ပွတ်းဢွၵ်ႇၶူင်း ၼင်ႇႁိုဝ် ပီႈၼွင်ႉၵူၼ်းမိူင်း ပေႃးတေလႆႈႁပ်ႉႁူႉလွင်ႈငဝ်းလၢႆး ဝၢၼ်ႈမိူင်း ဢၼ်ပဵၼ် ယူႇယၢမ်းလဵဝ် ၼႆယဝ်ႉ ။
ၶူးႁိုၼ်း(ၵႃယၢင်း) ၽူႈတေမႃးဢုပ်ႇၶႆႈလၢတ်ႈၼႄ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ယူႇတီႈႁဝ်းသေ တေဢဝ်ၵႂႃႇဢုပ်ႇၶႆႈၼႄ လွင်ႈပိုၼ်းမိူင်း ၊ သုၼ်ႇလႆႈသုၼ်ႇပဵၼ်ၸၢဝ်းၶိူဝ်း ၸဵမ်ၸိူဝ်းၼႆႉ ။ ၵွပ်ႈပိူဝ်ႈဝႃႈ ငဝ်းလၢႆးၵၢၼ်မိူင်းၵေႃႈလႅၵ်ႈလၢႆႈမႃးယဝ်ႉ၊ ဢၼ်ပိူၼ်ႈဝႃႈ ၾႅတ်ႊတရႄႊ မိူင်းႁူမ်ႈတုမ်ၸႅတ်ႈၸၢင်ႇၼၼ်ႉၵေႃႈ မီးသုၼ်ႇလၢတ်ႈၸႃမႃးတႅၵ်ႇတႅၵ်ႇလႅင်းလႅင်းယဝ်ႉလႄႈ။ ပေႃးၼႆႉ ၾႅတ်ႊတရႄႊသမ်ႉ ၶႂ်ႈဝႃႈႁိုဝ်လႃႇၼႆၼၼ်ႉ၊ သုၼ်ႇလႆႈသုၼ်ႇပဵၼ်ၸၢဝ်းၶိူဝ်းႁဝ်း တိုၼ်းမီးဝႆႉၸဵမ်ပိုင်းလႄႈ ႁဝ်းပႆႇလႆႈတင်ႈတူဝ်သေႁဵတ်းပဵၼ်ဢီႈသင် ဢၼ်ဝႃႈၼၼ်ႉ ၵူၼ်းမိူင်းႁဝ်းၵေႃႈ လီႁူႉပႃးၸွမ်း။ ပေႃးဝႃႈဢမ်ႇႁူႉၸွမ်းၵၢၼ်မိူင်း ဢမ်ႇႁူႉၸွမ်းငဝ်းလၢႆးဝၢၼ်ႈမိူင်းၼႆၵေႃႈ ၵၢၼ်မၢၵ်ႈမီး၊ ၵၢၼ်ပၢႆးပၺ်ၺႃ၊ ၸႃႉၵႂႃႇၵူႈလွင်ႈၸိူဝ်းၼႆႉ မၼ်းတေ ၸၢင်ႈပိူင်ႈႁွႆးမၼ်းၵႂႃႇ” ဝႃႈၼႆ ။
ၵဵဝ်ႇၵပ်းလူၺ်ႈ လွင်ႈတေၸတ်းႁဵတ်း ပၢင်ဢုပ်ႇလၢတ်ႈတၢၼ်ႈၶႆႈၼႆႉသေ ၸၢႆးဝၼ်း ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းတႃႈၶီႈလဵၵ်းလၢတ်ႈဝႃႈ “ ႁဝ်းၶႃႈလႆႈ ႁွင်ႉၵူႈမူႇၵူႈဝၢၼ်ႈ မႃးဢုပ်ႇဢူဝ်းၵၼ်ယဝ်ႉ ႁၼ်ထိုင်ဝႃႈ ၵဵဝ်ႇလူၺ်ႈ လိၵ်ႈလၢႆးလႄႈသင်၊ ပၢႆးဝူၼ်ႉလႄႈသင်၊ ပၢႆးႁၼ်လႄႈသင် ၼင်ႇႁိုဝ် ပီႈၼွင်ႉၵူၼ်းမိူင်း တင်းပွတ်းဢွၵ်ႇၶူင်း ပေႃးတေလႆႈႁူႉလွင်ႈငဝ်းလၢႆး ၵၢၼ်မိူင်း ဢၼ်ပဵၼ်ယူႇယၢမ်းလဵဝ် ” – ဝႃႈၼႆ ။
ပၢင်ဢုပ်ႇၶႆႈ တင်းပွတ်းဢွၵ်ႇၶူင်းၼႆႉ တေၸတ်းႁဵတ်းပဵၼ်ပွၵ်ႈၵမ်းႁႅၵ်ႈ ၼႂ်းႁၢင်လိူၼ်ၵျူႊလၢႆႊ တေမီးၽူႈမီးပိုၼ်ႉႁူႉ မိူၼ် ၶူးပူင်သွၼ်လူင် လုင်းၸၢႆးၾႃႉ ၊ ၶူးႁိုၼ်း(ၵႃယၢင်း)လႄႈ ၶုၼ်ယုင်းၶဵဝ် ၸဵမ်ၸိူဝ်းၼႆႉ ။
ဝၼ်းတီႈ 26/07/2016 ယၢမ်းၵၢင်ၶမ်ႈ တေၸတ်းႁဵတ်းတီႈ ႁွင်ႈလိုၵ်ႉ ၊ ဝၼ်းတီႈ 27 ယၢမ်း ၵၢင်ဝၼ်း တီႈမိူင်းလဵၼ်း ၊ ဝၼ်းတီႈ 28 ယၢမ်းၵၢင်ၶမ်ႈ တီႈမိူင်းၵူဝ်း ၸႄႈဝဵင်းတႃႈၶီႈလဵၵ်း၊ ဝၼ်းတီႈ 29-30 တေၸတ်းႁဵတ်း တီႈၸႄႈဝဵင်း မိူင်းၽျၢၵ်ႈလႄႈ ၵဵင်းတုင် ၼႆယဝ်ႉ ။


text:
ၵူၼ်းၼုမ်ႇတႆး ၸႄႈဝဵင်းတႃႈၶီႈလဵၵ်း ဢွၼ်ၵၼ် လဵပ်ႈႁဵၼ်း ၾိုၵ်းၽွၼ်ႉ တၢင်းၵႃႈၾိင်ႈငႄႈတႆး ပွၵ်ႈၵမ်းသွင် မီးၽူႈၶဝ်ႈႁူမ်ႈလဵပ်ႈႁဵၼ်း ၾိုၵ်းၵႃႈ 200 ပၢႆ ၼႆယဝ်ႉ။
Photo: Sai KhuyLyo
တႄႇဢဝ် ဝၼ်းတီႈ 18-28/10/2016 ယၢမ်းၵၢင်ၼႂ် ထိုင် တၢမ်းၶမ်ႈ ၸၢႆးဢုတ်ႉ ၽူႈၵွၼ်းပွၵ်ႉ မႄႈၶၢဝ် ဢွၼ်ႁူဝ်ၼမ်းၼႃႈသေ မွၵ်ႈဢဝ်ၸုမ်းၵူၼ်းၼုမ်ႇတႆး (Shan Youth Organization) ၾိုၵ်းၽွၼ်ႉသွၼ်တၢင်းၵႃႈပၼ် ႁႂ်ႈၵူၼ်းၼုမ်ႇတႆးပွတ်းဢွၵ်ႇၶူင်း ပေႃးတေ မေႃတၢင်းၵႃႈ မေႃတိၼ်၊ မေႃမိုဝ်း၊ လၢႆးႁႆႇၵွင်၊ လၢႆးၵႃႈၼူၵ်ႉလၢႆးၵႃႈတူဝ်း၊ လၢႆးၵႃႈပၼ်ႇၵွင် ၸဵမ်ၸိူဝ်းၼႆႉ ၼင်ႇႁိုဝ် ပေႃးတေပႂ်ႉပႃးလႄႈ သိုပ်ႇသၢၼ်ၽႄႈၵႂႃႇထႅင်ႈတၢင်းၼႃႈ။ ပၢင်သွၼ်ၼႆႉ ၸတ်းႁဵတ်းတီႈ ဝတ်ႉမႄႈၶၢဝ် ၸႄႈဝဵင်းတႃႈၶီႈလဵၵ်း ၸိုင်ႈတႆး ပွတ်းဢွၵ်ႇၶူင်း။
Photo: Sai KhuyLyo
ၸၢႆးၶိူဝ်းလဵဝ် ႁူဝ်ပဝ်ႈ ၸုမ်းၵူၼ်းၼုမ်ႇတႆး SYO လၢတ်ႈဝႃႈ “ ယူႇတီႈၽူႈၵွၼ်းပွၵ်ႉ မႄႈၶၢဝ် လုင်း ၸၢႆးဢုတ်ႉ မွၵ်ႇမႃးတီႈၸုမ်းႁဝ်းၶႃႈသေ ႁႂ်ႈမႃးၾိုၵ်းၽွၼ်ႉပၼ် ၵူၼ်းၼုမ်ႇတႆး တၢင်းပွတ်း ဢွၵ်ႇၶူင်း၊ ႁႂ်ႈၶဝ်မေႃၵႃႈ တၢင်ႈၵႃႈၾိင်ႈငႄႈႁိတ်ႈႁွႆးတႆးႁဝ်း၊ ႁႂ်ႈဢွၼ်ၵၼ်ပႅင်းမႅတ်ႇလႄႈ ႁႂ်ႈၵူၼ်း ၼုမ်ႇဢွၼ် ၵၼ်သိုပ်ႇပိုၼ်ၽႄႈၵႂႃႇၼမ်ၼမ်။ လုင်းၸၢႆးဢုတ်ႉ တင်းၶႃႈႁဝ်းၵေႃႈ မီးယိူင်းဢၢၼ်းၸိူင်ႉၼႆသေ ၸင်ႇလႆႈဢဝ်ပုၼ်ႈၽွၼ်းမႃးပူင်သွၼ်ပၼ် တႃႇၶၢဝ်းတၢင်း 10 ဝၼ်း” ဝႃႈ ၼႆ။
ပၢင်ၾိုၵ်းၽွၼ်ႉတၢင်းၵႃႈၼႆႉ လႆႈပူင်သွၼ်ပၼ် လၢႆးၵႃႈၼူၵ်ႉ/တူဝ်း၊ လၢႆးၵႃႈပၼ်ႇၵွင်၊ လၢႆးၵႃႈမွၵ်ႇတိၼ်/မိုဝ်း၊ လၢႆးႁႆႇၵွင်မွင်းသႅင်ႇ၊ လၢႆးၵႃႈလႅဝ်းလႄႈ ၵႃႈလၢႆး ၸဵမ်ၸိူဝ်းၼႆႉ။ ၶူးပူင်သွၼ်ပၼ်ပဵၼ် ၸၢႆးၶိူဝ်းလဵဝ်၊ လုင်းၸၢႆးထုၼ်းၸိင်ႇ၊ လုင်းၸၢႆးဢၢႆႈလႄႈ ၸၢႆးႁၵ်ႉ တင်းမူတ်းသီႇၵေႃႉ။ ၶၢဝ်းယၢမ်းၾိုၵ်းၽွၼ်ႉ ၼိုင်ႈဝၼ်းလႂ် 3 ၶၢဝ်း ၵၢင်ၼႂ်၊ ၵၢင်ဝၼ်းလႄႈ ၵၢင်ၶမ်ႈ ဝႃႈၼႆ။
Photo: Sai KhuyLyo
ယူႇတီႈၸၢႆးၶိူဝ်းလဵဝ်သေ တုၵ်းသူၼ်းထိုင်ဝႃႈ လွၵ်းၵႃႈၼူၵ်ႉတႆးႁဝ်းၶႃႈၼႆႉ ယႃႇပေႁႂ်ႈလႆႈ ပဵၼ်တွၼ်ႈ တႃႇႁဝ်းၶႃႈၵေႃႉလဵဝ်၊ ၸိူဝ်းမေႃၵႂႃႇယဝ်ႉ ယႃႇပေႁႂ်ႈလႆႈပဵၼ် တႃႇသုၼ်ႇတူဝ် ၸဝ်ႈၵဝ်ႇၵေႃႉလဵဝ်ၵူၺ်း၊ ႁႂ်ႈမၼ်းပဵၼ်တႃႇၸိူဝ်ႉၸၢတ်ႈ၊ ယဝ်ႉၵေႃႈ တၢင်းၵႃႈၵူႈဢၼ်လႂ် ဢမ်ႇဝႃႈလွၵ်းၵႃႈၼူၵ်ႉ/တူဝ်း ၸဵမ်ၸိူဝ်းၼႆႉ ႁႂ်ႈသိုပ်ႇပိုၼ်ၽႄႈၵၼ်ၵႂႃႇ မၼ်းပဵၼ်ပုၼ်ႈၽွၼ်း တႆးႁဝ်းၶႃႈၵူႈၵေႃႉၵူႈၵူၼ်းယဝ်ႉ ဝႃႈၼႆ။
ပူၼ်ႉမႃး မိူဝ်ႈ ဝၼ်းတီႈ 17-30/08/2016 ၼၼ်ႉ ယူႇတီႈၸုမ်းၵူၼ်းၼုမ်ႇတႆး (SYO) လႆႈမႃး ပူင်ႉသွၼ်ပၼ်တၢင်းၵႃႈ မွၵ်ႇတိၼ် မွၵ်ႇမိုဝ်း လၢႆးလႅဝ်း။ တီႈဝတ်ႉထမ်မိၵ ပုပ်ႉပရႃမ (ဝတ်ႉၵၢတ်ႇ တဝ်ႇ) ဝၢၼ်ႈၵၢတ်ႇတဝ်ႇ ဢိူင်ႇၵၢတ်ႇတဝ်ႇ ၸႄႈဝဵင်းၵဵင်းတုင် ၸိုင်ႈတႆး ပွတ်းဢွၵ်ႇ။ တင်းမူတ်း ၵူၼ်းၼုမ်ႇတႆး ၼႂ်းၸႄႈတွၼ်ႈ ၵဵင်းတုင် မိူၼ် မိူင်းၶၢၵ်ႇ၊ မိူင်းပဵင်း၊ တႃႈၵေႃႈ ၸဵတ်းလၵ်း၊ တႃႈၶီႈလဵၵ်း၊ မိူင်းၽျၢၵ်ႈလႄႈ ၵဵင်းတုင် ၸဵမ်ၸိူဝ်းၼႆႉ မႃးၶဝ်ႈႁူမ်ႈလဵပ်ႈႁဵၼ်း မီး 300 ပၢႆ ဝႃႈၼႆ။
ၸၢႆးၶိူဝ်းလဵဝ် ႁူဝ်ပဝ်ႈ ၸုမ်းၵူၼ်းၼုမ်ႇ (SYO) ၼႆႉ ၼင်ႇႁိုဝ် ၾိင်ႈႁိတ်ႈႁွႆးတႆးပေႃးတေ ၽႄႈၸွတ်ႇထိုင် တႆးၵူႈဝၢၼ်ႈ ၵူႈဢိူင်ႇၼၼ်ႉ လူင်းပိုၼ်ႉတီႈ မိူင်းပၼ်ႇ၊ မွၵ်ႇမႆႇ၊ ပၢင်လူင်၊ လၢႆးၶႃႈ၊ တူၼ်ႈတီးလႄႈ ၵဵင်းတုင်။ ၼွၵ်ႈလိူဝ်ၼၼ်ႉ တိူင်းပႃႇၵိူဝ်၊ ၽိဝ်း၊ ၸႄႈဝဵင်းမိတ်ႉၵျီးၼႃး မိူင်းၵွင်၊ မိူင်းယၢင်း၊ ၼမ်ႉတီး ၸဵမ်ၸိူဝ်းၼႆႉ သေပူင် သွၼ်ပၼ်မႃးၸဵမ် 1981 ၸုမ်းၵူၼ်းၼုမ်ႇ SYO တႄႉၸၢႆးၶိူဝ်းလဵဝ် ဢွၼ်ႁူဝ်ၵေႃႇတင်ႈမႃး မိူဝ်ႈပီ 2011 ၼႆယဝ်ႉ။


text:
ၸဝ်ႈတူၼ်ၶူးသီႇႁဝမ်ႇသ ဝတ်ႉသွၼ်ထမ်းသႃသၼဝိပုလ ပရိယတ်ႉတိ ဝဵင်းၼမ်ႉၶမ်းဢႃႇယု(49) ပီ၊ 29 ဝႃႇသႃ ၶဝ်ႈသူၼ်မၢၵ်ႇႁၢၵ်ႈၶမ်း ၵႂႃႇမိူဝ်ႈဝၼ်းတီႈ 17/06/2017 ပီတႆး 2111 ၼီႈ၊ လိူၼ်ၸဵတ်းလွင်ႈ(8)ၶမ်ႈ ၶၢဝ်းယၢမ်း(3:00)မူင်း၊ တီႈဝတ်ႉသွၼ်ထမ်းသႃႇသၼဝိပုလ ဝဵင်းၼမ်ႉၶမ်း။
ၸဝ်ႈၶူးၼၼ်ႇတဝမ်ႇသ သႅၼ်ၸိုၼ်ႈ လၢတ်ႈဝႃႈ-“ၸဝ်ႈၶူးသီႇႁဝမ်ႇသၼႆႉ ပဵၼ်ၽူႈၼမ်းၼႂ်းသင်ႇၶၼႃႇယၵတူင်ႇဝဵင်း၊ ပဵၼ်ၸဝ်ႈၶူးပူင်သွၼ်လိၵ်ႈလၢႆးပၼ် ၸဝ်ႈသၢင်ႇဢွၼ်ႇ တီႈဝတ်ႉၵျွင်းဝိပုလပရိယတ်ႉတိ၊ ယွၼ်ႉပိူဝ်ႈမၼ်းၸဝ်ႈလူႉလွၼ်ႇၵႂႃႇလႄႈ တွၼ်ႈတႃႇၸဝ်ႈၵွၼ်းဝတ်ႉၵျွင်း ၸဝ်ႈတူၼ်ၶူးၽတ်ႉတၼ်ႇတသူရိယၵေႃႈ လႆႈဝႃႈလူႉသုမ်းၵႂႃႇမိုဝ်းၸဝ်ႈၶွၼ်ၼိုင်ႈ၊ ယွၼ်ႉပိူဝ်ႈၶဝ်သွင်ၸဝ်ႈၼႆႉ ႁူမ်ႈၵၼ်ႁဵတ်းၵၢၼ်သႃႇသၼႃႇမႃးတႃႇသေႇ။ တီႈဝတ်ႉၵျွင်းဝိပုလပရိယတ်ႉတိၼႆႉ ၼိုင်ႈပီမီးၸဝ်ႈသၢင်ႇမႃးႁဵၼ်းလိၵ်ႈမွၵ်ႈ (50) ၸဝ်ႈ”-ဝႃႈၼႆ။
“မိူဝ်ႈလႆႈငိၼ်းဝႃႈ မၼ်းၸဝ်ႈလူႉလွၼ်ႇ ၶဝ်ႈသူၼ်မၢၵ်ႇႁၢၵ်ႈၶမ်းယဝ်ႉၼႆၵေႃႈ ၸိူဝ်းႁဝ်းၸဝ်ႈပီႈၸဝ်ႈၼွင်ႉ ၽႂ်ၽႂ်ၵေႃႈဢမ်ႇၶႂ်ႈယုမ်ႇ၊ ငိၼ်းယဝ်ႉၵေႃႈတိုၵ်ႉထၢမ်ဝႃႈ ၸႂ်ႈတႄႉယူႇႁႃႉ ၼႆၵၼ်ယူႇ။ ၵွပ်ႈဝႃႈတၢင်းပဵၼ်ယႂ်ႇလူင်ဢၼ်ဝႃႈၼႆႉ ဢမ်ႇတွၼ်ႉႁၼ်မၼ်းၸဝ်ႈပဵၼ်သင်သေပွၵ်ႈ။ ၵမ်းၼႆႉသမ်ႉၵိုင်ႉၵၢင်ႉပဵၼ်ႁႅင်းမႃးသေ လွၼ်ႇၵႂႃႇၼႆႉ ၸင်ႇဝႃႈ -ၸဵမ်ၸဝ်ႈပီႈၸဝ်ႈၼွင်ႉ၊ ၸဵမ်တၵႃႇသတ်းထႃး၊ ၵူၺ်းလႆႈတင်းဢၢမ်း တင်းသေသၢႆ၊ လႆႈတင်းသေၸႂ်မွင်ၸႂ်တႄႉတႄႉယဝ်ႉ”- ၼႆႉလုၵ်ႈၼွင်ႉပွင်ႈပၢႆမၼ်းၸဝ်ႈလၢတ်ႈ။
ၸဝ်ႈၶူးသီႇႁဝမ်ႇသၼႆႉ လဵပ်ႈႁဵၼ်းၵၢၼ်ပရိယတ်ႈ ဢွင်ႇပူၼ်ႉၸၼ်ႉလိၵ်ႈပထမပျၼ်ႇလူင်ပွင်ၸိုင်ႈၸၼ်ႉဢွၼ်ႇ၊ ၸၼ်ႉၵၢင်၊ ၸၼ်ႉလူင်သေလႆႈႁပ်ႉၸုမ်ႈၶူးထမ်ႇမၸရိယလူင်ပွင်ၸိုင်ႈ။ တႄႇပီႈ 1996 ၼီႈ ႁဵတ်းၽူႈၵွၼ်း (ၶူးသွၼ်) တိူၵ်ႈသွၼ်ထမ်းသႃႇသၼဝိပုလ ဝဵင်းၼမ်ႉၶမ်း မႃးတေႃႇထိုင်ပေႃးလူႉသဵင်ႈၵႂႃႇ။ မိူဝ်ႈဝၼ်းတီႈ 14/6/2017 ၼႆႉ ယင်းတိုၵ်ႉၵႂႃႇတွပ်ႇလိၵ်ႈပထမၵျီး တီႈဝဵင်းပၢင်လူင်သေပွၵ်ႈမႃးၶိုၼ်းၵူၺ်း ဝႃႈၼႆ။
မၼ်းၸဝ်ႈပဵၼ်ၽူႈပိုၼ်ၽႄႈသႃႇသၼႃႇ၊ ပၢႆးပၺ်ၺႃလႄႈလုၵ်ႈၼွင်ႉပွင်ႈပၢႆၵေႃႈမီးၼမ်။ ၸဝ်ႈၶူးသီႇႁဝမ်ႇသၼႆႉ ၼုင်ႈသၢင်ႇမႃးမိူဝ်ႈပီၵေႃးၸႃႇ 1342 ၼီႈလိူၼ်ႁူၵ်းမိူဝ်ႈဢႃႇယုလႆႈ 12 ပီ။ ဢၼ်မၼ်းၸဝ်ႈလႆႈသူင်ႇၵႂႃႇႁၢပ်ႇၵၢၼ်သႃႇသၼႃႇတႄႉ မိူၼ်ၼင်ႇၸဝ်ႈသြႃႇၼၼ်ႇတသႃႇရ ဝတ်ႉၼမ်ႉတီး၊ ၸဝ်ႈသြႃႇသူႇရိယဝတ်ႉႁူမ်ႈယဵၼ်၊ ၸဝ်ႈသြႃႇပၺႃႇသႃႇရဝတ်ႉပုပ်ႉပႃႇရူင်ႇ၊ ၸဝ်ႈသြႃႇမုၼိၼ်ႇတဝတ်ႉပၺႃႇရႃႇမ၊ ၸဝ်ႈသြႃႇပိင်ႇၺေႃးၽႃႇသဝတ်ႉႁူမ်ႈယဵၼ်၊ ၸဝ်ႈသြႃႇထမ်ႇမတၸဝတ်ႉမၢၼ်ႈဢၢႆႇ ၸဵမ်ၸိူဝ်းၼႆႉ။ မၼ်းၸဝ်ႈၼႆႉ ဢွင်ႇပူၼ်ႉၶူၼ်ႉၶႆႈတႅမ်ႈတွပ်ႇလိၵ်ႈထမ်းမႃးလၢႆဢၼ် တင်ႈတႄႇ 1980- 2014 ၼီႈ။
ဝတ်ႉၵျွင်းဝိပုလပရိယတ်ႉတိၼႆႉ မီးၾႆႇၸၢၼ်းဝဵင်းၼမ်ႉၶမ်း၊ တိတ်းၸပ်းၵၼ်တင်းပွၵ်ႉဢွင်ႇမဵတ်ႉတႃႇ။ ၶၢပ်ႈတူဝ်ၸဝ်ႈတူၼ်ၶူးသီႇႁဝမ်ႇသတႄႉ လုၵ်ႈၼွင်ႉပွင်ႈပၢႆလႄႈတၵ်ႉၵႃႇသတ်ႉထႃး တေႁွပ်ႇႁူဝ်ၶဝ်ႈႁဵဝ်ႈဝၼ်းတီႈ 21/6/2017 -ၼႆယဝ်ႉ။


text:
ၵၢၼ်လွမ်ၶႃႈႁႅမ်ယိုဝ်းၵၼ် တီႈဝၢၼ်ႈၼႃးလွၼ် ဢိူင်ႇပၢင်ႇၵေႇတူႉ ၸႄႈဝဵင်းမိူင်းၵိုင်ၼၼ်ႉ မီးၵူၼ်းလူႉတၢႆသွင်ၵေႃႉ။ တႃႇၵေႃႉၼိုင်ႈ ထုၵ်ႇယိုဝ်းတိူဝ်ႉၸွမ်းၶႅၼ်/မိုဝ်း ဝၢတ်ႇၸဵပ်းႁၢဝ်ႈႁႅင်း။
မိူဝ်ႈဝၼ်းတီႈ 03/04/2017 ယၢမ်းၵၢင်ၶမ်ႈၼၼ်ႉ တီႈဝၢၼ်ႈၼႃးလွၼ် ဢိူင်ႇပၢင်ႇၵေႇတူႉ ၸႄႈဝဵင်းမိူင်းၵိုင် မီးၵၢၼ်ၶႃႈႁႅမ်ယိုဝ်းၵၼ်တၢႆ။ ၵူၼ်းၵေႃႉထုၵ်ႇယိုဝ်းတင်းမူတ်းမီး 3 ၵေႃႉ 1.လုင်းတေႇၸ ။ 2.လုင်းၸၢင်းသူႉလၢႆး။ 3.ၸၢႆးသၢင်ႇထုၼ်း။ ၼႂ်းသၢမ်ၵေႃႉၼႆႉ တႃႇသွင်ၵေႃႉ လုင်းတေႇၸလႄႈ လုင်းၸၢႆးသူႉလၢႆး လႆႈလူႉတၢႆၵႂႃႇ။ ၸၢႆးသၢင်ႇထုၼ်းတႄႉ ၺႃးယိုဝ်းတိူဝ်ႉဝၢတ်ႇၸဵပ်းၸွမ်းၶႅၼ်ၸွမ်းမိုဝ်းႁၢဝ်ႈႁႅင်းဝႆႉ- ၼႆယဝ်ႉ။
ၵဵဝ်ႇၵပ်းလွင်ႈၼႆႉ ၵူၼ်းၼႂ်းပိုၼ်ႉတီႈ ၸႄႈဝဵင်းမိူင်းၵိုင် ဢၼ်တူင်ႉၼိုင်ၵၢၼ်တူင်ႇဝူင်းၵူၼ်း ၵေႃႉၼိုင်ႈလၢတ်ႈဝႃႈ- “လွင်ႈၼႆႉ ၶတ်းၸႂ်တိတ်းတေႃႇတၢင်းႁမ်းငၢႆး ၸိူဝ်းၼႆႉတူၺ်းယူႇ၊ ၵူၺ်းၵႃႈဢမ်ႇလႆႈႁူႉတႅတ်ႈတေႃး။ ၶတ်းၸႂ်တိတ်းတေႃႇ တွင်ႈထၢမ်တူၺ်း တၢင်းႁူင်းယႃ တီႈမေႃယႃၶဝ်ၵေႃႈ ဢမ်ႇလႆႈႁူႉတႅတ်ႈတေႃးၼင်ႇၵဝ်ႇ၊ ပေႃးထွမ်ႇတူၺ်း သၢႆၵႂၢမ်းၶဝ်တႄႉ ပဵၼ်ၼႂ်းသိုၵ်းၼင်ႇၵၼ်ၶိုၼ်းယိုဝ်းၵၼ်တၢႆ၊ တပ်ႉၸုမ်း 758 ၊ ၵေႃႉဢၼ်လူႉတၢႆၵႂႃႇ (လုင်းတေႇၸ)ၼႆႉ လႆႈငိၼ်းဝႃႈပဵၼ်လုၵ်ႈပီႈလုၵ်ႈၼွင်ႉၵၼ် တင်းၸဝ်ႈထွႆႉ”- ဝႃႈၼႆ။
ၵဵဝ်ႇၵပ်းလွင်ႈၼႆႉ ၵမ်ႈၽွင်ႈၵေႃႈဝႃႈ ပဵၼ်လွင်ႈႁၵ်းလင်ၵၼ်၊ ၵွပ်ႈဝႃႈလုင်းတေႇၸၼႆႉ ယၢမ်ႈပဵၼ်လုၵ်ႈၼွင်ႉ ၸဝ်ႈၵႃႇလိင်ႇထွႆႉ (ၸုမ်းပီႇတုၸိတ်ႉဝၢၼ်ႈပၢင်ႇ တပ်ႉၸုမ်း 758၊ ၵေႃႉၺႃးယိုဝ်းသေ လူႉတၢႆၵႂႃႇဢွၼ်ၼႃႈၼႆႉ)။ လုင်းတေႇၸၼႆႉ မႃးၸႂ်းႁိူၼ်းတီႈဝၢၼ်ႈၼႃးလွၼ်သေ ထုၵ်ႇယိုဝ်း။ ၸၢႆးသၢင်ႇထုၼ်း ပဵၼ်လုၵ်ႈၸၢႆးလုင်းတေႇၸ။ ၵူၺ်းၵႃႈ လုင်းၸၢင်းသူႉလၢႆးတႄႉ ပဵၼ်ၶႅၵ်ႇ မႃးယဵမ်ႈသူႇၸႂ်းၸဝ်ႈႁိူၼ်းသေ ထုၵ်ႇယိုဝ်းတၢႆၸွမ်း- ၼႆယဝ်ႉ။
ဝၢၼ်ႈၼႃးလွၼ်ၼႆႉ ယူႇၼႂ်းဢိူင်ႇပၢင်ႇၵေႇတူႉ ၸႄႈဝဵင်းမိူင်းၵိုင် ၸိုင်ႈတႆးပွတ်းၸၢၼ်း၊ ဢိူင်ႇပၢင်ႇၵေႇတူႉ ယၢၼ်ၾၢႆႇႁွင်ႇဝဵင်းမိူင်းၵိုင် 19 လၵ်း။


text:
သင်ၶၸဝ်ႈလႄႈ ပီႈၼွင်ႉၵူၼ်းမိူင်း ၸႄႈဝဵင်းထုင်ႉပူင်း ႁူမ်ႈၵၼ်ၸတ်းႁဵတ်း ပၢင်ၶႄႉၶႅင်ႇ ပွႆးၽၢႆးႁိူဝ်း ပွၵ်ႈၵမ်း 3 တင်းမူတ်း ၽူႈၶဝ်ႈၶႄႉၶႅင်ႇ မီး 43 ဝၢၼ်ႈ ။
ဝၼ်းတီႈ 08-09/10/2016 ယၢမ်းၵၢင်ၼႂ်ထိုင် ႁူဝ်ၶမ်ႈ ၽူႈဢွၼ်ႁူဝ်ၸတ်းႁဵတ်းပၢင်ပွႆး ၸဝ်ႈတူၼ်ၶူး ဝႃႇလိင်ႇ ပဵၼ်ၽူႈၼမ်းၼႃႈ တင်း ႁူဝ်ပဝ်ႈ ၵေႃပွင်ပဵၼ်ပၢင်ပွႆး လုင်းၸရေးပေႇတ ႁူမ်ႈၵၼ် ၸတ်းႁဵတ်း ပၢင်ၶႄႉၶႅင်ႇ ပွႆးၽၢႆးႁိူဝ်း တီႈဝၢၼ်ႈတူၼ်ႈမူင်ႈတင်း ဝၢၼ်ႈႁူဝ်တၢတ်ႇ ၼႂ်းဢိူင်ႇထုင်ႉပူင်း ၸႄႈတွၼ်ႈတူၼ်ႈတီး ၸိုင်ႈတႆး ပွတ်းၸၢၼ်း ၼင်ႇႁိုဝ် ၾိင်ႈႁိတ်ႈႁွႆး ပီႈၼွင်ႉတႆး ထုင်ႉပူင်း ပေႃး တေဢမ်ႇမွတ်ႇဝၢႆးႁၢႆလႄႈ လုၵ်ႈလၢၼ်ၸိူဝ်းၶိုၼ်ႈမႃးတၢင်းလင် ပေႃးတေလႆႈ သိုပ်ႇ ႁဵတ်းသၢင်ႈ ၵႂႃႇထႅင်ႈ ။
ၸၢႆးသီႇႁႃႉ ၽူႈၶၢၼ်ပၢၵ်ႇ ၵေႃပွင်ပဵၼ်ပၢင်ပွႆးလၢတ်ႈဝႃႈ “ ၵွပ်ႈဝႃႈ မၼ်းပဵၼ်ၾိင်ႈငႄႈ ၾိင်ႈထုင်းႁဝ်း၊ ႁဝ်းလူဝ်ႇလႆႈၶတ်းၸႂ် ဢွမ်ႇလွမ်ႈၽွမ်ႉသဵင်ပဵင်းပၢၵ်ႇၵၼ်၊ မၼ်းဢမ်ႇၸႂ်ႈ ပွႆးဝၢၼ်ႈတႂ်ႈၼႃးၼိူဝ် ပဵၼ်ပွႆးထုင်ႉပူင်းဢၼ်လဵဝ်ၵၼ်ၵူၺ်း ယိူင်းဢၢၼ်းမီးၼင်ႇၼႆ ” ဝႃႈၼႆ။
သိုပ်ႇလၢတ်ႈထႅင်ႈ ၼႂ်းဝၼ်းတီႈ 08 ၼႆႉ ပဵၼ်ဝၼ်းပိုတ်ႇပၢင်ပွႆး၊ ယဝ်ႉၵေႃႈ ၸူၵ်းၶႅပ်းမႄးၵၼ် ဝႃႈဝၢၼ်ႈလႂ်တေလႆႈၶႄႉၶႅင်ႇတင်းဝၢၼ်ႈလႂ်၊ ဝၼ်းတီႈ 09 သမ်ႉ တွၼ်ႈရၢင်းဝလ်းသူး ၽူႈၶႅင်ႇပေႉ တီႈၼိုင်ႈထိုင် တီႈသီႇ” ဝႃႈၼႆ ။
ပၢင်ၶႄႉၶႅင်ႇ ပွႆးၽၢႆးႁိူဝ်းၼႆႉ ၼႂ်းထုင်ႉပူင်း တင်းမူတ်း ဝၢၼ်ႈၶဝ်ႈႁူမ်ႈ ၶႄႉၶႅင်ႇ မီး 43 ဝၢၼ်ႈ၊ ၵၢၼ် ၶႄႉၶႅင်ႇၽၢႆးႁိူဝ်းၼႆႉ မီးသွင်သႅၼ်း၊ ၽၢႆးႁိူဝ်း 5 ၵေႃႉလႄႈ 4 ၵေႃႉ ။
ၽူႈၸၢႆး ၾၢႆး 5 ၵေႃႉ လႆႈတီႈၼိုင်ႈ ဝၢၼ်ႈသၢႆလေး ၾၢႆႇတူၵ်းၼမ်ႉ၊ ပေႉတီႈသွင် ဝၢၼ်ႈၼွင်ၵၢင် ၾၢႆႇတူၵ်းၼမ်ႉ၊ တီႈသၢမ်သမ်ႉ ဝၢၼ်ႈႁူဝ်တၢတ်ႇ၊ တီႈသီႇ ဝၢၼ်ႈၵၢတ်ႇၵူႇ လႆႈႁပ်ႉၵႂႃႇႉႉႉ ၸဵမ်ၸိူဝ်းၼႆႉ ။
ၽူႈယိင်းၽၢႆး 5 ၵေႃႉသမ်ႉ ဝၢၼ်ႈတိုဝ်ႉႁိူဝ်း တီႈၼိုင်ႈ၊ ဝၢၼ်ႈၵုင်းသႃႇ တီႈသွင်၊ ဝၢၼ်ႈသီႇသူင်ႇ တီႈသၢမ်၊ ဝၢၼ်ႈႁူဝ်တၢတ်ႇ တီႈသီႇ ၸဵမ်ၸိူဝ်းၼႆႉ။
ၽူႈၸၢႆး ၽၢႆး 4 ၵေႃႉသမ်ႉ ဝၢၼ်ႈၵၢတ်ႇၵူႇ တီႈၼိုင်ႈ ၊ ဝၢၼ်ႈသီႇသူင်ႇ တီႈသွင် ၊ ဝၢၼ်ႈတူၼ်ႈမူင်ႈ တီႈသၢမ် ၊ ဝၢၼ်ႈၸဝ်ႈမိူင်း တီႈသီႇ ၸဵမ်ၸိူဝ်းၼႆႉ။ ၵၢၼ်ၶႄႉၶႅင်ႇၽၢႆးႁိူဝ်းၼႆႉ တၢင်းၵႆၽၢႆးၶႄႉၵၼ် မီး 300 ပေႇ(100 မိတႃႇ) ၼႆယဝ်ႉ ။
ပၢင်ၶႄႉၶႅင်ႇပွႆးၽၢႆးႁိူဝ်းၼႆႉ လႆႈၸတ်းႁဵတ်းမႃး ပၢၼ်သိုပ်ႇပၢၼ်။ ဢိင်ၼိူဝ်ငဝ်းလၢႆးသေ လႆႈၵိုတ်း ၵႂႃႇလၢႆပီ။ ဢၼ်ၶိုၼ်းၸတ်းမႃးပီၼႆႉ ပဵၼ်ၵမ်းထူၼ်ႈ 3 ယဝ်ႉဝႃႈၼႆ ။


text:
ပီႈၼွင်ႉတႆး ၶဝ်ႈႁဵတ်းၵၢၼ်ၼႂ်းမိူင်းထႆး ၵဵင်းမႆႇ၊ သွင်ၽူဝ်မေး မီးလွင်ႈၽိတ်းမေႃးပေႃႉထုပ်ႉၵၼ်ယဝ်ႉပႅတ်ႈၵၼ်။ ၾၢႆႇၵူၼ်းၸၢႆး ၶိုၼ်းမႃးယွၼ်းယူႇၸွမ်းၵေႃႈ ၼၢင်းယိင်းဢမ်ႇၽွမ်ႉ၊ ၵိူတ်ႇၵၢၼ်ၶႃႈႁႅမ်ၵၼ်လူႉသဵင်ႈတၢႆၵႂႃႇ 2 ၵေႃႉ၊ ၵေႃႉပဵၼ်ၽူဝ်ၵဝ်ႇ ၶႃႈႁႅမ်မေးၼၢင်းလႄႈ ပေႃႈၾၢႆႇမေး ။
ပူၼ်ႉမႃးမိူဝ်ႈၶမ်ႈဝၼ်းတီႈ 21/11/2016 ၶၢဝ်းယၢမ်းမွၵ်ႈ 18:00 မူင်းပၢႆ၊ ပီႈၼွင်ႉတႆးႁႅင်းၵၢၼ်ယၢၼ်မိူင်း ဢၼ်လုၵ်ႉမိူင်းတႆး ၶဝ်ႈမႃးႁဵတ်းၵၢၼ်ၼႂ်းမိူင်းထႆး မီးလွင်ႈၶႃႈၵၼ်တၢႆ တီႈဝၢၼ်ႈမူႇ 5 ဢိူင်ႇမိူင်ၵႅဝ်ႈ ၸႄႈဝဵင်းမႄႈရိမ်း မိူင်းၵဵင်းမႆႇ မိူင်းထႆး။ ၽူႈၵေႃႉပဵၼ်ၵူၼ်းၶႃႈႁႅမ် ၸိုဝ်ႈၸၢႆးတေႃး၊ ၽူႈၵေႃႉလႆႈလူႉသဵင်ႈတၢႆၵႂႃႇ ၸိုဝ်ႈၼၢင်းယူင်ႇ တင်းလုင်းၼႃႇလိင်ႇ ႁူမ်ႈ 2 ၵေႃႉ- ၼႆယဝ်ႉ ။
ၸၢႆးတေႃး ဢႃယု 44 ပီ၊ ၶဝ်ႈႁဵတ်းၵၢၼ်မိူင်းထႆး လႆႈမွၵ်ႈ 15-16 ပီ၊ ပဵၼ်ၵူၼ်းၶူဝ်လမ် (ၶူဝ်ၶမ်း) ပွၵ်ႉ 2 ၊ ၸိုဝ်ႈမႄႈႁွင်ႉဝႃႈ ပႃႈလူႇ။ ၼၢင်းယူင်ႇ ဢႃယု 34 ပီ၊ ပေႃႈလုင်းၼႃႇလိင်ႇ (ၵေႃႉတၢႆ)၊ ၸိုဝ်ႈမႄႈပႃႈၵျႃႇ၊ ၶဝ်ႈႁဵတ်းၵၢၼ်မိူင်းထႆး လႆႈမွၵ်ႈပီပၢႆ။ မီးလုၵ်ႈလၢင်းဝႆႉၵိုၵ်း ၽူဝ်ၵေႃႉဢွၼ်တၢင်း 2 ၵေႃႉ၊ ယိင်းၼိုင်ႈၸၢႆးၼိုင်ႈ၊ ယိင်း 8 ၶူပ်ႇ၊ ၸၢႆး 5 ၶူပ်ႇ။ လုင်းၼႃႇလိင်ႇ ဢႃယု 72 ပီ (ပေႃႈၼၢင်းယူင်ႇ ၵေႃႉလူႉတၢႆ)၊ ပဵၼ်ၵူၼ်းၶူဝ်လမ် ပွၵ်ႉ 4 -ၼႆယဝ်ႉ ။
လုင်းၼႃႇလိင်ႇ တင်းလုၵ်ႈယိင်းၼၢင်းယူင်ႇ
မိူဝ်ႈလဵဝ် ၶၢပ်ႈတူဝ်တၢႆလုင်းၼႃႇလိင်လႄႈ ၼၢင်းယူင်ႇၼႆႉ ၾၢႆႇပီႈၼွင်ႉၸိူဝ်ႉၶိူဝ်း၊ ၸုမ်းတူင်ႉၼိုင်လွင်ႈ တူင်ႇဝူင်းၵူၼ်းၸိူဝ်းၼႆႉ ၸွႆႈထႅမ်ၵၼ်သေ ဢဝ်ဝႆႉတီႈဝတ်ႉဝင်းမုင်ႉ ဢိူင်ႇသၼ်ပူင်ႇ ၸႄႈဝဵင်းမႄႈရိမ်း ၸႄႈတွၼ်ႈၵဵင်းမႆႇ။ တေပူၼ်ႉၶၢပ်ႈတူဝ်-ႁွပ်ႇႁူဝ်ၶဝ်ႈႁဵဝ်ႈ ၼႂ်းဝၼ်းသုၵ်းတီႈ 25/11/2016 တီႈပႃႇႁဵဝ်ႈဝတ်ႉဝင်းမုင်ႉ ဢိူင်ႇသၼ်ပူင်ႇ ၸႄႈဝဵင်းမႄႈရိမ်း-ၼႆယဝ်ႉ ။
ၸၢႆးတေႃး ၽူႈလူင်းမိုဝ်းၶႃႈႁႅမ်ၵူၼ်း 2 ၵေႃႉၼႆႉ ပေႃးၶႃႈႁႅမ်ယဝ်ႉ ၶမ်ႈဝၼ်းတီႈ 21 ၼၼ်ႉၵေႃႈပၢႆပႅတ်ႈ။ ထိုင်မႃးဝၼ်းတီႈ 22 ၼၼ်ႉ ၵႂႃႇၶီႇလူတ်ႉလႅင် (လူတ်ႉသၢႆ) တီႈတႃႈလူတ်ႉၼွင်ႁၢၼ်သေ ၸဝ်ႈလူတ်ႉလႅင်သမ်ႉ ဢိင်ၼိူဝ်မီးၵူၼ်းၸႅင်ႈလၢတ်ႈသေ ႁပ်ႉႁူႉလွင်ႈၶႃႈႁႅမ်ၼႆႉဝႆႉလႄႈ ဢဝ်မၼ်းၸၢႆးၵႂႃႇသူင်ႇတီႈ ႁူင်းပလိၵ်ႈ ၸႄႈဝဵင်းသၼ်သၢႆး၊ ၸဝ်ႈၼႃႈတီႈပလိၵ်ႈထႆးသၼ်သၢႆးၶဝ်ၵေႃႈ တီႉၺွပ်းမၼ်းၸၢႆးယဝ်ႉ- လႆႈႁူႉၼင်ႇၼႆ ။
ပိူင်ပဵၼ်လွင်ႈလႆႈၵိူတ်ႇၶိုၼ်ႈ ၵၢၼ်ၶႃႈႁႅမ်ၵၼ်တၢႆပွၵ်ႈၼႆႉ ၸၢႆးဝႃႇယႃႇမ ၵေႃႉပဵၼ်လုၵ်ႈပီႈလုၵ်ႈၼွင်ႉ ၵၼ်တင်းၼၢင်းယူင်ႇ (ၵေႃႉလူႉသဵင်ႈၵႂႃႇ) လၢတ်ႈဝႃႈ- ၸၢႆးတေႃးတင်းၼၢင်းယူင်ႇၼႆႉ တိုၵ်ႉၸင်ႇႁႃဢဝ်ၵၼ် မိူဝ်ႈတေၶဝ်ႈဝႃႇၼၼ်ႉၵူၺ်း။ ဢိင်ၼိူဝ်သွင်ၶႃၵႆႉၽိတ်းမေႃးၵၼ်၊ ၵေႃႉပဵၼ်ၽူဝ်ၵႆႉထုပ်ႉမေးၼၢင်းလႄႈ ၼၢင်းယူင်ႇၼႆႉ ဢမ်ႇဢူတ်းယိူၼ်ႉလႆႈတႃႇယူႇၸွမ်းၵၼ်ၵႂႃႇထႅင်ႈသေ ယွၼ်းပႅတ်ႈ။ မိူဝ်ႈဝၼ်းတီႈ 21 ၵၢင်ၼႂ်ၼၼ်ႉ ႁဵတ်းလိၵ်ႈပႅတ်ႈၵၼ်ယဝ်ႉ၊ ၶမ်းၵႃႈၾၢၵ်ႇမိူဝ်ႈဢဝ်ၵၼ် 1 ဝၢတ်ႇၵေႃႈ ၾၢႆႇၼၢင်းယိင်း ပၼ်ၶိုၼ်းယဝ်ႉ၊ ငိုၼ်းၵႃႈၾၢၵ်ႇမိုၼ်ႇႁႃႈ (15,000) ဝၢတ်ႇၵေႃႈ ၾၢႆႇၼၢင်းယိင်း ပၼ်ၶိုၼ်းမိုၼ်ႇၸဵတ်း (17,000) လူးၵွၼ်ႇယဝ်ႉ ။
ၸၢႆးတေႃး တင်းလုၵ်ႈသိုပ်ႇမၼ်းသွင်ၵေႃႉပီႈၼွင်ႉ
ၵူၺ်းၵႃႈ ၼႂ်းဝၼ်းၼၼ်ႉၵူၺ်းၼင်ႇၵဝ်ႇ ဝၢႆးဝၼ်းတၢမ်းၶမ်ႈ ၸၢႆးတေႃးၶိုၼ်းမိူဝ်းယွၼ်းယူႇၸွမ်း ၼၢင်းယူင်ႇၶိုၼ်း။ မိူဝ်ႈၼၼ်ႉ မႅၼ်ႈမိူဝ်ႈၽွင်းၼၢင်းယူင်ႇၵႂႃႇႁဵတ်းၵၢၼ်မႃးသေ ဢၢပ်ႇၼမ်ႉသၵ်ႉၶူဝ်း ယဝ်ႉဢွၵ်ႇမႃး။ ၼၢင်းယူင်ႇဝႃႈႁႃးပႅတ်ႈၵၼ်ယဝ်ႉ၊ ဢမ်ႇဢဝ်ၵၼ်ၶိုၼ်းလႆႈယဝ်ႉ။ ႁဵတ်းၵၢၼ်တီႈလဵဝ်ၵၼ် တီႈပေႃႈလဵင်ႉလဵဝ်ၵၼ်တႄႉလႆႈယူႇ။ ၵူၺ်းၵႃႈ ဢဝ်ၵၼ်ၶိုၼ်းဢမ်ႇလႆႈယဝ်ႉ။ မိူဝ်ႈၼၼ်ႉ ၸၢႆးတေႃးဢဝ်ၽႃႉ ၽၼ်းတီႈၵၢင်လင်ၼၢင်းယူင်ႇ၊ ၼၢင်းယူင်ႇႁွင်ႉသႅၼ်ႇသေလႅၼ်ႈပၢႆႈ၊ ပေႃႈၼၢင်းယူင်ႇ လုင်းၼႃႇလိင်ႇ သမ်ႉဢွၵ်ႇမႃးႁၢမ်ႈဝႃႈ ယႃႇပေႁဵတ်း၊ ၸၢႆးတေႃးၵေႃႈ ဢဝ်ၽႃႉၾၼ်းလုင်းၼႃႇလိင်ႇထႅင်ႈ 2 ၵမ်း ။
ပေႃးလုင်းၼႃႇလိင်ႇလူမ်ႉယဝ်ႉၵေႃႈ ၸၢႆးတေႃးလိုပ်ႈလမ်းၸွမ်း ၼၢင်းယူင်ႇၵႂႃႇထႅင်ႈ၊ ၵမ်းၼႆႉဢဝ်မၢၵ်ႇၵူင်ၵွၼ် ပိုတ်းဢဝ်။ ၼၢင်းယူင်ႇပၢႆႈၵႂႃႇၺႃးတၢင်းတိူၵ်ႈ၊ သမ်ႉမႆႈၸႂ်ပေႃႈမၼ်းလႄႈလုၵ်ႈလၢင်းမၼ်း၊ မၼ်းၸင်ႇဢွၵ်ႇ မႃးသေ လႆႈထုၵ်ႇၸၢႆးတေႃးဢဝ်ၶွၼ်ႉထုပ်ႉသႂ်ႇထႅင်ႈသေတၢႆၵႂႃႇ။ လုၵ်ႈလၢင်းၼၢင်းယူင်ႇၼၼ်ႉၵေႃႈ ပေႃးပီႈၼွင်ႉဢဝ်ၸၼ်ၶႅၼ်ဢဝ်လႅၼ်ႈပၢႆႈတႄႉ ၸၢႆးတေႃးၼႆႉ မၼ်းလၢတ်ႈဝႃႈ တေဢၢၼ်းၶႃႈႁႅမ်တၢႆပႅတ်ႈ တင်းမူတ်း- ၸၢႆးဝႃႇယႃႇမ လၢတ်ႈၼႄတီႈ ၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ ။


text:
ၵူၼ်းၼုမ်ႇတႆး ၼႂ်းၵဵင်းမႆႇ ၸတ်းပၢင်ၶေႉၶႅင်ႇပိတ်ႉမၢၵ်ႇၼင် ပိူဝ်ႈတႃႇမၢႆတွင်း ဝၼ်းၸိူဝ်ႉၸၢတ်ႈၸိုင်ႈတႆး ၾႅပ်ႊၿိဝ်ႊရီႊ 7 ဝၼ်း၊ ယိူင်းဢၢၼ်းႁႃငိုၼ်းၵွင်ၵၢင် ၸွႆႈထႅမ်ၶိူင်ႈလဵၼ်ႈဢဵၼ်ႁႅင်းလုၵ်ႈႁဵၼ်းတႆး ၼိူဝ်လွႆတႆးလႅင်း။
ၸုမ်းၵူၼ်းၼုမ်ႇတႆး ၵဵင်းမႆႇ C
ပူၼ်ႉမႃးမိူဝ်ႈဝၼ်းတီႈ 29/01/2017 တင်ႈတႄႇယၢမ်း 9 မူင်းၵၢင်ၼႂ် တေႃႇထိုင် 6 မူင်း တၢမ်းၶမ်ႈ၊ ယူႇတီႈၸုမ်းၵူၼ်းၼုမ်ႇပိတ်ႉမၢၵ်ႇၼင် ၼႂ်းၵဵင်းမႆႇ လၢႆမူႇလၢႆၸုမ်းႁူမ်ႈၵၼ် ၸတ်းႁဵတ်းပၢင်ၶေႉၶႅင်ႇပိတ်ႉမၢၵ်ႇၼင် တီႈဝၢင်းပိတ်ႉမၢၵ်ႇၼင် လင်ႁူင်းႁဵၼ်းၿူဝ်းရိ ဝဵင်းၵဵင်းမႆႇ ၸိုင်ႈထႆး။ ယိူင်းဢၢၼ်းပိူဝ်ႈတႃႇ ပဵၼ်တီႈမၢႆတွင်း ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 70 ပီတဵမ်လႄႈ ႁႃငိုၼ်းၵွင်ၵၢင်သိုဝ်ႉၶူဝ်းၶွင်ၶိူင်ႈမႆႉၶိူင်ႈမိုဝ်း လဵၼ်ႈဢဵၼ်ႁႅင်း၊ ပိူဝ်ႈတႃႇ ၵႂႃႇၸွႆႈထႅမ်လုၵ်ႈႁဵၼ်း တီႈႁူင်းႁဵၼ်းၸိူဝ်ႉၸၢတ်ႈ လွႆတႆးလႅင်း- ၼႆယဝ်ႉ။
ၸုမ်းသၢႆၽၼ်းမႂ်ႇ
ၸၢႆးႁၢၼ် ၽူႈဢွၼ်ႁူဝ်ၾၢႆႇၸတ်းပၢင်ၶေႉၶႅင်ႇ လၢတ်ႈဝႃႈ- ၸွမ်းၼင်ႇယိူင်းဢၢၼ်းမီးဝႆႉသေ ႁဝ်းၶႃႈလႆႈႁွင်ႉၸူဝ်းဢဝ်ၵူၼ်းၼုမ်ႇတႆး ပိတ်ႉမၢၵ်ႇၼင် ၼႂ်းၵဵင်းမႆႇမႃးႁူမ်ႈႁွမ်းၵၼ်၊ ၵဵပ်းငိုၼ်းၵၼ်ၼိုင်ႈၸုမ်းလႂ် 1,000 ဝၢတ်ႇသေ မႃးၸတ်းပၢင်ၶေႉၶႅင်ႇ ပိတ်ႉမၢၵ်ႇၼင်ၵၼ်။ ယိူင်းဢၢၼ်းႁဝ်းၶႃႈမီးဝႃႈ 1.တွၼ်ႈတႃႇႁႃငိုၼ်း ၵွင်ၵၢင် သိုဝ်ႉၶူဝ်းၶွင်လဵၼ်ႈဢဵၼ်ႁႅင်း ပၼ်လုၵ်ႈႁဵၼ်း တီႈႁူင်းႁဵၼ်းၸိူဝ်ႉၸၢတ်ႈ လွႆတႆးလႅင်း။ 2.တွၼ်ႈတႃႇသိုဝ်ႉထူၺ်ႈရၢင်းဝလ်းသေ မိူဝ်းၸတ်းပၢင်ပိတ်ႉမၢၵ်ႇၼင် ပၼ်လုၵ်ႈႁဵၼ်းတီႈႁူင်းႁဵၼ်းလွႆတႆးလႅင်း။ 3.ပိူဝ်ႈတႃႇပဵၼ်တီႈမၢႆတွင်း ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 70 ပီ။ ၼင်ႇႁိုဝ်ၵူၼ်းၼုမ်ႇႁဝ်းၶႃႈ ပေႃးတေဢမ်ႇလူင်လိုမ်းၵၼ်ၵေႃႈပိူင်ၼိုင်ႈ၊ ႁဝ်းၶႃႈလႆႈၸတ်းႁဵတ်းမႃးၵူႈပီပီသေ ပွၵ်ႈၵမ်းၼႆႉပဵၼ်ပွၵ်ႈၵမ်းတီႈ 4 ယဝ်ႉ။ 4.ပိူဝ်ႈတႃႇလုၵ်ႈဢွၼ်ႇ/ၵူၼ်းၼုမ်ႇတႆး ႁၢင်ႇယၢၼ်ယႃႈမဝ်းၵမ်သေ ၸႂ်ႉၶၢဝ်းယၢမ်းဢၼ်တူဝ်ႈတၼ်းၼၼ်ႉ ပဵၼ်ၽွၼ်းလီတႃႇတူဝ်ၵဝ်ႇလႄႈ ႁႂ်ႈလႆႈမႃးႁူပ်ႉထူပ်းမိုတ်ႈၵိုဝ်းၵၼ်- ဝႃႈၼႆ။
ၸုမ်းမွၵ်ႇၸၢမ်
ပၢင်ၶေႉၶႅင်ႇပိတ်ႉမၢၵ်ႇၼင်ပွၵ်ႈၼႆႉ ပဵၼ်ပွၵ်ႈၵမ်း 4 ၊ တင်းမူတ်းမီး 16 ၸုမ်း၊ 1.ၸုမ်းမွၵ်ႇၵွၼ်တႆး။ 2.ၶုၼ်ႁၢၼ်၊ 3.ထုင်ႉပူင်း၊ 4.ၵၢတ်ႇလူင် JR 5.သႁၢႆ၊ 6.သၢႆၽၼ်းမႂ်ႇ၊ 7.ပၢင်လူင် FC ၊ 8.မွၵ်ႇၸၢမ်၊ 9.ၵူၼ်းၼုမ်ႇတႆး၊ 10.ၵူၼ်းၼုမ်ႇတႆး B ၊ 11.ၵူၼ်းၼုမ်ႇတႆး C ၊ 12.သၼ်လွႆသုင်၊ 13.သလႃႉဝိၼ်း၊ 14.ၼွင်ပူဝ်းၶမ်း၊ 15.ၶူဝ်ၶမ်း၊ 16.ၼုမ်ႇႁႅင်းၵၢၼ် ၸိူဝ်းၼႆႉ။ ၸုမ်းဢၼ်ပေႉတီႈၼိုင်ႈ လႆႈႁပ်ႉသူး/ရၢင်းဝလ်း 2,500 ဝၢတ်ႇ၊ တီႈသွင် 1,500 ဝၢတ်ႇ၊ တီႈသၢမ် 500 ဝၢတ်ႇ။
ပၢင်ၶေႉၶႅင်ႇပိတ်ႉမၢၵ်ႇၼင်ပွၵ်ႈၼႆႉ ၸုမ်းၵူၼ်းၼုမ်ႇတႆး ၵဵင်းမႆႇ C လႆႈတီႈၼိုင်ႈ။ ၸုမ်းသၢႆၽၼ်းမႂ်ႇ လႆႈတီႈသွင်၊ ၸုမ်းမွၵ်ႇၸၢမ် လႆႈတီႈသၢမ်။ ထူၺ်ႈရၢင်းဝလ်းသမ်ႉ ယူႇတီႈၸုမ်းၵူၼ်းၼုမ်ႇတႆး ၵဵင်းမႆႇ (Tai Youth CM) ၸတ်းယိုၼ်ႈမွပ်ႈပၼ်။ ဢၼ်လႆႈမႃးငိုၼ်းၵွင်ၵွင်သေ သိုဝ်ႉၶူဝ်းၶွင်ၶိူင်ႈမႆႉၶိူင်ႈမိုဝ်း ၵၢၼ်လဵၼ်ႈဢဵၼ်ႁႅင်းဝႆႉၼၼ်ႉ တေဢဝ်ၵႂႃႇမိူဝ်းမွပ်ႈယိုၼ်ႈပၼ် တီႈႁူင်းႁဵၼ်းလွႆတႆးလႅင်း ပေႃးဝၼ်းတီႈ 5-6/02/2017 တေထိုင်ၼႆႉ- ၼႆယဝ်ႉ။
ႁူင်းႁဵၼ်းၸိူဝ်ႉၸၢတ်ႈလွႆတႆးလႅင်းၼႆႉ ပၵ်းယူႇတီႈလွႆတႆးလႅင်း ငဝ်ႈၸိုင်ႈၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၼႂ်းဝၼ်းတီႈ 5-6/01/2017 ။ တေႃႇၼႃႈမိူင်းထႆး ၸႄႈဝဵင်းပၢင်မၢၵ်ႇၽႃႈ ၸႄႈတွၼ်ႈမႄႈႁွင်ႈသွၼ်။
ပၢင်ၶေႉၶႅင်ႇပိတ်ႉမၢၵ်ႇၼင်ၵူၼ်းၼုမ်ႇတႆး ၼႂ်းၵဵင်းမႆႇၼႆႉ ၼွၵ်ႈသေမီးၶႅင်ႇၵၼ်ပိူဝ်ႈတႃႇမၢႆတွင်း ဝၼ်းၸိူဝ်ႉၸၢတ်ႈၸိုင်ႈတႆးယဝ်ႉ ဝၼ်းပီမႂ်ႇတႆးၸိူဝ်းၼႆႉၵေႃႈမီး။ ပွၵ်ႈၼႆႉၸတ်းႁဵတ်းမႃးထိုင်ထူၼ်ႈ ပွၵ်ႈၵမ်း 4 ။


text:
Welcome to Tai freedom
ၵူၼ်းၼုမ်ႇ လၢႆမူႇလၢႆၸုမ်း ႁူမ်ႈၵၼ်ၵႂႃႇၼပ်ႉယမ် ၶုမ်သၢင်းၶႅင်း Dr ၸၢႆးပၺၢၼ်ႇ
- Created on 02 March 2018
- Written by တႆးလွတ်ႈလႅဝ်း
တွၼ်ႈတႃႇႁ်ႂႈပဵၼ် တီႈမၢႆတွင်းၵိုမ်း ဝၼ်းၵူၼ်းၼုမ်ႇတႆးၼႆႄလႈ ၵူၼ်းၼုမ်ႇတႆး လၢႆမူႇလၢႆၸုမ်း လၢႆႄၸႈဝဵင်း ႁူမ်ႈၵၼ်ၵႂႃႇၼပ်ႉယမ် ၶုမ်သၢင်းၶႅင်း တွၵ်ႇတႃႇ ၸၢႆးပၺၢၼ်ႇ။
ၵဝ်ႉငဝ်ႈသုၼ်ႇလႆႈၵူၼ်း ၸိုင်ႈတႆး ပိုၼ်ၽၢဝ်ႇသၢၼ်ၶတ်း လွင်ႈတပ်ႉသိုၵ်းမၢၼ်ႈ ပၼ်တၢမ်ႇၶွၵ်ႈ ၵူၼ်းမိူင်း ႁူဝ်ပူင်း ႁိုင် 4-ပီႊထိုင် 10-ပီႊ လူၺ်ႈဢမ်ႇတြႃး
- Created on 01 March 2018
- Written by တႆးလွတ်ႈလႅဝ်း
သၽႃး မိူင်းႁူမ်ႈတုမ် မၵ်းမၼ်ႈ လိၵ်ႈႁူမ်ႈမၢႆ မိူင်းႁူမ်ႈတုမ် ၶၵ်ႉထီႉ-1
- Created on 01 March 2018
- Written by တႆးလွတ်ႈလႅဝ်း
လိၵ်ႈႁူမ်ႈမၢႆ မိူင်းႁူမ်ႈတုမ် ၶၵ်ႉထီႉ-1 ဢၼ်ပႃးၶေႃႈလွင်ႈဝႃႈ ၸိုင်ႈမိူင်းၼၼ်ႉ တၵ်းတေလႆႈဢဝ်လွၵ်းပိူင် တီႇမူဝ်ႇၶရေႇသီႇ လႄႈ ၾႅတ်ႇတရႄႇ ႁဵတ်းပိုၼ်ႉထၢၼ်သေ ၵေႃႇတင်ႈ မိူင်းႁူမ်ႈတုမ် ၼႆၼၼ်ႉ ယူႇတီႈ သၽႃး မိူင်းႁူမ်ႈတုမ် လႆႈတႅပ်းတတ်း မၵ်းမၼ်ႈၵႂႃႇယဝ်ႉ ဝႃႈၼႆ။
ႁပ်ႉမွၼ်းလႄႈလႃးႁူႇ ၶဝ်ႈပဵၼ်လုၵ်ႈၸုမ်း UPDJC လူၺ်ႈတၢင်းၵၢၼ်
- Created on 01 March 2018
- Written by တႆးလွတ်ႈလႅဝ်း
ပႃႇတီႇမိူင်းမွၼ်းမႂ်ႇ (NMSP) လႄႈ ႁူမ်ႈတုမ်တီႇမူဝ်ႇၶရႅတ်ႉတိၵ်ႉ လႃးႁူႇ (LDU) ဢၼ်တိုၵ်ႉလူင်းလၢႆးမိုဝ်း လိၵ်ႈႁူမ်ႈမၢႆ NCA ပူၼ်ႉမႃးဢမ်ႇႁိုင်သင်ၼႆႉ လႆႈထုၵ်ႇႁပ်ႉပဵၼ် လုၵ်ႈၸုမ်း ၶွမ်ႇမတီႇႁူမ်ႈဢုပ်ႇဢူဝ်း လွင်ႈငမ်းယဵၼ်မိူင်းႁူမ်ႈတုမ် (UPDJC) လူၺ်ႈတၢင်းၵၢၼ်ၵႂႃႇယဝ်ႉ ဝႃႈၼႆ။
ၽူႈမီးၼမ်ႉၸ်ႂၶဝ် ၸွႆႈထႅမ်ၶဝ်ႈၼမ်ႉတၢင်းၵိၼ် ႄလႈ ငိုၼ်းတွင်းေၵႃႉသိုၵ်း RCSS/SSA
- Created on 27 February 2018
- Written by တႆးလွတ်ႈလႅဝ်း
ပီႈၼွင်ႉထုင်ႉမၢဝ်း ႄလႈ ႁႅင်းၵၢၼ်ယၢၼ်မိူင်း ၼ်ႂးၸိုင်ႈမိူင်းႄၶႇ လႆႈၸွႆႈထႅမ် ၶဝ်ႈၼမ်ႉတၢင်းၵိၼ် ဢိၵ်ႇပႃး ငိုၼ်းတွင်း တႃႇေၵႃႉသိုၵ်းေၵႃႉႁၢၼ် ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး (RCSS/SSA) ဝႃႈၼႆ။
More Articles...
- သိုၵ်းပျီႇတူႉၸိတ်ႉပဢူဝ်း ယိုဝ်းၵွင်ႈလွၵ်ႈငိူတ်ႈၵူၼ်းမိူင်း
- ၽှႆးမႆႈၵႃးသိပ်းေလႃႉ 7 လမ်း တီႈၼ်ႂးၵုၼ်ၼမ်ႉမၢဝ်း
- ေၵႃႉသိုၵ်းေၵႃႉႁၢၼ် RCSS/SSA လႆႈႁပ်ႉတၢင်းၸွႆႈထႅမ် တီႈပီႈၼွင်ႉထုင်ႉမၢဝ်း
- ၶွင်ႇသီဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး ၸတ်းႁဵတ်း ပၢင်ၵုမ်လူင်ၶွပ်ႈၶူပ်ႇ 4 ပီႊ ပွၵ်ႈၵမ်း 2
- ၶေႃႈပိုၼ်ၽၢဝ်ႇ ၶွင်ႇသီဢဝ်ၶိုၼ်းၸိုင်ႈတႆး (RCSS) ပၢင်ၵုမ်လူင်ၶွပ်ႈ (4) ပီႊ ပွၵ်ႈၵမ်း (2) ငဝ်ႈၸိုင်ႈလွႆတႆးလႅင်း


text:
ပႃႊတီႊၼူၵ်ႉယုင်း (NLD) ယိုၼ်ႈယွၼ်းပႃႊတီႊႁူဝ်သိူဝ် (SNLD) တႃႇလႆႈပဵၼ်ၽွင်းလူင်ၾၢႆႇၸၢဝ်းၶိူဝ်း၊ ၵူၺ်းၵႃႈ ႁူဝ်သိူဝ် SNLD ဢမ်ႇႁပ်ႉ ။
ၽွင်းလူင်ၾၢႆႇၸၢဝ်းၶိူဝ်း ၼႂ်းၸၼ်ႉမိူင်းႁူမ်ႈတုမ်ၼၼ်ႉ ယူႇတီႈပႃႊတီႊ ၻီႊမူဝ်ႊၶရေႊၸီႊၸိူဝ်ႉၸၢတ်ႈ (NLD) လႆႈယိုၼ်ႈယွၼ်းထိုင် ငဝ်ႈငုၼ်းၻီႊမူဝ်ႊၶရေႊၸီႊၸိူဝ်ႉၶိူဝ်းတႆး ႁိုဝ် ပႃႊတီႊႁူဝ်သိူဝ် (SNLD) ဢၼ်ပဵၼ်ပႃႊတီႊဢူၺ်းလီၶဝ် ႁႂ်ႈႁပ်ႉတၼ်းႁဵင်း ၽွင်းလူင်ၾၢႆႇၸၢဝ်းၶိူဝ်း ၊ ၵူၺ်းၵႃႈ ၽူႈၼမ်းၼႂ်းၵူႈလွင်ႈလွင်ႈ SNLD ၸၢႆးၼုတ်း ႁွင်ႉ ၸၢႆးၺုၼ်ႉလုၼ်ႇ ဢမ်ႇယွမ်းႁပ်ႉသေ လႆႈပၢၵ်ႈပႅတ်ႈၶေႃႈတုၵ်းယွၼ်းၼႆႉ – ၼႆယဝ်ႉ ။
ၸၢႆးၼုတ်း လၢတ်ႈဝႃႈ – ၶဝ်ယိုၼ်ႈယွၼ်းမႃး ႁႂ်ႈၶႃႈႁဝ်းႁပ်ႉပဵၼ်ၽွင်းလူင် ၾၢႆႇၸၢဝ်းၶိူဝ်း၊ ၶႃႈႁဝ်းဢမ်ႇႁပ်ႉသေ လႆႈၶိုၼ်းပၢၵ်ႈပႅတ်ႈ ။ ၵူၺ်းၵႃႈ ယွၼ်ႉပိူဝ်ႈသင်လႄႈလႆႈပၢႆႈပႅတ်ႈၼၼ်ႉ ၸၢႆးၼုတ်း ဢမ်ႇတုမ်ႉတွပ်ႇ လၢတ်ႈၼႄလွင်ႈတၢင်း ။
ၸၢႆးၼုတ်းၼႆႉ ဢွၼ်ၼႃႈၼႆႉ ၸိုဝ်ႈသဵင်ယႂ်ႇဝႆႉၵေႃႉၼိုင်ႈ ပိူဝ်ႈတႃႇတေပဵၼ်ၵႅမ်ၸွမ်ၸိုင်ႈ ။ ၵူၺ်းၵႃႈ ပႃႊတီႊ NLD ၵေႃႈ ဢမ်ႇသႂ်ႇၸိုဝ်ႈမၼ်းၸၢႆးပဵၼ်ၵႅမ်ၸွမ်ၸိုင်ႈ ။
မိူဝ်ႈလဵဝ် လႆႈႁူႉဝႃႈ တၼ်းႁဵင်းၽွင်းလူင်ၾၢႆႇၸၢဝ်းၶိူဝ်းၼႆႉ ၵေႃႉပဵၼ်ၸၢဝ်းၶိူဝ်းမွၼ်း တႅတ်ႉၼၢႆႇလုၼ်ႇ လႆႈၵႂႃႇယဝ်ႉ – ဝႃႈၼႆ ။
ၸဝ်ႈၶုၼ်ထုၼ်းဢူးၵေႃႈ ယၢမ်ႈလၢတ်ႈဝႆႉဝႃႈ – ပိူဝ်ႈတႃႇတေၵႄႈလိတ်ႈပၼ်ႁႃၸၢဝ်းၶိူဝ်း ၊ တွၼ်ႈတႃႇ တေၵေႃႇသၢင်ႈလွင်ႈငမ်းယဵၼ် ႁူမ်ႈလူၺ်ႈၵၼ်ၼႆႉ ဢၼ်ပဵၼ်တီႈၸၼ်ႉ ၸွမ်ၽွင်းလူင်မိူင်းတႆးၼႆႉ ထုၵ်ႇလီလႆႈပၼ်ပႃႊတီႊႁူဝ်သိူဝ်ယူႇ – ယၢမ်ႈယိုၼ်ႈယွၼ်းဝႆႉၼင်ႇၼႆ ။
ၵဵဝ်ႇၵပ်းလွင်ႈၼႆႉ မိူဝ်ႈဝၼ်းတီႈ 21 ယၢမ်းၵၢင်ၶမ်ႈၼၼ်ႉ ၸၢႆးၼုတ်းၵေႃႈ လၢတ်ႈၼႄဝႃႈ – တိုဝ်ႉတၢင်း ပိူဝ်ႈတႃႇပႃႊတီႊ NLD တေပၼ်ႁဝ်းၶႃႈပဵၼ် ၸွမ်ၽွင်းလူင်မိူင်းတႆးၼႆႉ မၼ်းဢေႇတႄႉတႄႉ ။ ၸွမ်ၽွင်းလူင်မိူင်းတႆးၼႆႉ လႅပ်ႈတေပဵၼ်ၼႂ်းပႃႊတီႊ NLD ၶိုၼ်းၵူၺ်း၊ ထၢင်ႇထိူမ်ဝႆႉၼင်ႇၼႆ – ၼႆယဝ်ႉ ။
ပိူဝ်ႈတႃႇပဵၼ်ၸွမ်ၽွင်းလူင်မိူင်းတႆးၼႆႉ ဢၼ်ၸိုဝ်ႈသဵင်လိုဝ်းလင်ဝႆႉယူႇၵေႃႉၼိုင်ႈ ပဵၼ်ၽွင်းတႅၼ်းပႃႊတီႊ NLD ဝဵင်းလႃႈသဵဝ်ႈ ၻွၵ်ႊတိူဝ်ႊလိၼ်းထုတ်ႉ ။
ၸုမ်းတူင်ႉၼိုင်တူင်ႇဝူင်းၵူၼ်းတႆး လၢႆလၢႆၸုမ်းၵေႃႈ ယၢမ်ႈယိုၼ်ႈယွၼ်းဝႆႉလႄႈ ဢွၵ်ႇၶေႃႈပိုၼ်ၽၢဝ်ႇ ဝႆႉဝႃႈ – ဢၼ်ပဵၼ်တီႈယူႇတၼ်းႁဵင်း ၸွမ်ၽွင်းလူင်မိူင်းတႆးၼႆႉ ႁႂ်ႈပၼ်ပုၼ်ႈၽွၼ်း ၼႂ်းပႃႊတီႊတႆး ဢၼ်ပဵၼ်ပႃႊတီႊႁူဝ်သိူဝ် – ၼႆယူႇ ။


text:
ပီ 2017 လိူၼ်ၵျုၼ်ႊၼႆႉ ၸဝ်ႈၼႃႈတီႈၸုမ်းမိူင်းလႃး တႄႇၾိုၵ်းသွၼ်ၵၢၼ်မိူင်း/သိုၵ်းပၼ် ၼၢင်းႁၢၼ်မႂ်ႇ ႁိမ်း 200 ၵေႃႉ တီႈႁူင်းၾိုၵ်းသွၼ် ငဝ်ႈၸိုင်ႈၼႃႈလိၼ်ၶိုၵ်ႉတွၼ်းမၢႆ – 4 ။
ပၢင်သွၼ်ၼႆႉ ၵေႃႉႁၢၼ်ယိင်းတင်းလၢႆ လႆႈႁဵၼ်းဢဝ် ၵၢၼ်ၸွႆႈထႅမ်ၵူၼ်းမၢတ်ႇၸဵပ်း၊ ပိုၼ်ႉႁူႉၵၢၼ်သိုၵ်း ၶၢဝ်းတၢင်းၾၢၵ်ႇလိူၼ်သေ တေသိုပ်ႇၾိုၵ်းသွၼ်ဢဝ် တၢင်းႁူႉၵဵဝ်ႇၵပ်းၵၢၼ်ၵပ်းသိုပ်ႇ တိတ်းတေႃႇၶဝ်ႈဢွၵ်ႇ ၵူၼ်းမိူင်း၊ ၵၢၼ်မိူင်း၊ ပိုၼ်း ၸဵမ်ၸိူဝ်းၼႆႉ။
“ၼင်ႇႁိုဝ်ၶဝ်ပေႃးတေမီးၸႂ်ႁၵ်ႉၸိူဝ်ႉၸၢတ်ႈ လိူဝ်ၵႂႃႇထႅင်ႈၼၼ်ႉ ၸႂ်ႉၶၢဝ်းတၢင်းၼိုင်ႈလိူၼ် တေႃႇထိုင်သၢမ်လိူၼ်၊ လႆႈၾိုၵ်းပၼ်ၵၢၼ်သိုၵ်းၵၢၼ်မိူင်း ၼင်ႇႁိုဝ်ၶဝ်ပေႃးတေမီးၼမ်ႉၵတ်ႉတၢင်းၶႅၼ်ႇ၊ ၸွႆႈၶိုင်ၸွႆႈသၢင်ႈ ၵၢၼ်ၵႅတ်ႇၶႄႁႄႉၵင်ႈဝၢၼ်ႈမိူင်း၊ ၸိူဝ်ႉၸၢတ်ႈၵႂႃႇ” – ၼႆ ၽူႈမီးၸၼ်ႉ ၼႂ်းပၢင်သွၼ် ၵေႃႉၼိုင်ႈလၢတ်ႈ။
ၼၢင်းႁၢၼ်မႂ်ႇ 171 ၼႆႉ ၵမ်ႈၼမ် လုၵ်ႉမႃးတၢင်း ဢိူင်ႇမိူင်းသိုဝ်လိုဝ်း၊ ၼမ်ႉပၢၼ်း၊ ငဝ်ႈၸိုင်ႈမိူင်းလႃး။ ၼၢင်းႁၢၼ်ၸုပ်ႈၼႆႉ သႅၼ်းပၢၼ် ဢႃႇယု 18 – 25 ပီ ၵမ်ႈပႃႈၼမ်။ ပဵၼ် ၼၢင်းသၢဝ် ဝႆႉၼႃႈၵၢၼ် ႁိူၼ်းယေးသေ ၶဝ်ႈႁၢပ်ႇၵၢၼ်သိုၵ်း လွၼ်ႉလွၼ်ႉ။ ၶူးပူင်သွၼ်ပၼ်တႄႉ ပဵၼ်ၽူႈမီးတူဝ်ထူပ်းတႃႁၼ် ၼႂ်းၸုမ်းမိူင်းလႃး ပူင်သွၼ်ပၼ်ၶိုၼ်း – ဝႃႈၼႆ။
ၼႂ်းပီ 2017 ၼႆႉ ၼၢင်းႁၢၼ် ဢၼ်ၶဝ်ႈၾိုၵ်းသွၼ် ၵၢၼ်မိူင်း ၵၢၼ်သိုၵ်း ဢၼ်တႄႇၼႂ်းလိူၼ်ၵျုၼ်ႊ ၼႆႉ ပဵၼ်ၸုပ်ႈႁႅၵ်ႈ။ ဢၼ်ၾိုၵ်းသွၼ်ယဝ်ႉၵႂႃႇ ၸုပ်ႈၵဝ်ႇၵေႃႈ မီးၵူႈပီ။
ၼႃႈလိၼ်ၶိုၵ်ႉတွၼ်း မၢႆ-4 ဢမ်ႇၼၼ် ၸုမ်းမိူင်းလႃးၼႆႉ တႄႇၵိုတ်းသိုၵ်းၸွမ်းလူင်ပွင်ၸိုင်ႈမၢၼ်ႈမႃး ၸဵမ်မိူဝ်ႈ 20/6/1989 ။ မိူဝ်ႈပီ 2011 ပၢၼ် ၸွမ်ၸိုင်ႈတဵင်းၸဵင်ႇ ယိုၼ်းမိုဝ်း ၵေႃႇသၢင်ႈလွင်ႈ ငမ်းယဵၼ်ၼၼ်ႉ ၵေႃႈ လူင်းလၢႆးဢဝ်ငမ်းယဵၼ် ၸၼ်ႉၸႄႈမိူင်း 7/9/2011၊ ၸၼ်ႉမိူင်းႁူမ်ႈတုမ် 27/12/2011 ။ ၾၢႆႇၼိုင်ႈ ပဵၼ်ဢူၺ်းလီ ၵၼ်တင်း ၸုမ်းသိုၵ်းပွတ်းႁွင်ႇ ဢၼ်ၸုမ်းဝႃႉပဵၼ်ၽူႈၼမ်း ၼၼ်ႉသေ ႁႃလၢႆးဢုပ်ႇဢူဝ်း ၵၢၼ်မိူင်းလူၺ်ႈ ဢမ်ႇၵႂႃႇၸွမ်း ၶၵ်ႉၵၢၼ် NCA ။
သၢဝ်(ၸဵင်းၾႃႉ)


text:
ၶၢဝ်ႇယႃႈမဝ်းၵမ်
ၽၢႆႇၵူတ်ႇထတ်းယႃႈမဝ်းၵမ် ႁူမ်ႈၽူႈမီးပုၼ်ႈၽွၼ်းလၢႆၽၢႆႇၵူတ်ႇထတ်း တီႉၺွပ်းလႆႈယႃႈမဝ်းၵမ် တီႈၶူဝ်တႃႈသၢင်း
- Details
- Created on 13 January 2016
- Written by တႆးလွတ်ႈလႅဝ်း
မိူဝ်းဝၼ်းထီႉ 11ႉ01ႉ2016 ၸုမ်းၵူတ်ႇထတ်းယႃႈမဝ်းၵမ် တမ်ႇၼူတ်ႇ/လဝၵ/ ထူၺ်ႇဢုၵ်ႉ/ ၸယၽ/ ၽၢႆႇပႃႇမႆႉ ၸိူဝ်းၼႆႉ ႁူမ်ႈၵၼ်ပႂ်ႉတင်ႈလၢၼ်ႇ ၵူတ်ႇထတ်း ယႃႈမဝ်းၵမ်ဝႃႈသေ တီႈၺွပ်းလႆႈယႃႈလမ် တင်းၼမ်တင်းလၢႆ ဝႃႈၼႆ။
RCSS/SSA တီႉၺွပ်းလႆႈယႃႈမ ၼိူဝ်သဵၼ်ႈတၢင်းပၢင်လႅင်း-မိူင်းပွၼ် ပွၵ်ႈထိသွင်ထႅင်ႈ 7200 မဵတ်ႉ
- Details
- Created on 30 November 2015
- Written by တႆးလွတ်ႈလႅဝ်း
တပ်ႉဢုပ်ႉပိူင်ႇ ၶွင်ႇသီႇဢဝ်ၶိုၼ်းၸိုင်ႈတႆး၊ တပ်ႉသိုၵ်းၸိုင်ႈတႆး တီႉၺွပ်းလႆႈယႃႈမဝ်းၵမ် လႄႈ ၵူၼ်းတေႃႉသူင်ႇ ၼႂ်းပိုၼ်ႉတီႈ သဵၼ်ႈတၢင်း ထုင်ႉပၢင်ႇလႅင်း လႄႈ မိူင်းပွၼ် ယႃႈမ 7200 မဵတ်ႉ။
ၽူႈၸၢႆးၵေႃႉၼိုင်ႈယွင်ႇယႃႈမဝ်းၵမ်သေ ဢဝ်မိတ်ႈၽၼ်း မႄႈတူဝ်ၵဝ်ႇတၢႆ
- Details
- Created on 28 November 2015
- Written by တႆးလွတ်ႈလႅဝ်း
မိူဝ်ႈဝၼ်းထီႉ 27/11/2015 တီႈဝၢၼ်ႈမႄႈလိၼ်းပႃၵေႃႇ ဢိူင်ႇမိူင်းၵူဝ်း ၸႄႈဝဵင်းတႃႈၶီႈလဵၵ်း ယၢမ်းၵၢင် ၼႂ် 7 မူင်း ၽူႈၸၢႆးၵေႃႉၼိုင်ႈ ယွင်ႇယႃႈမဝ်းၵမ်သေ ဢဝ်မိတ်ႈၽၼ်းၶိုၼ်း မႄႈတူဝ်ၵဝ်ႇတၢႆထင်တီႈ ၼႆ။
RCSS တီႉၺွပ်းလႆႈယႃႉမ 30000 မဵတ်ႉ ၼႂ်းပိုၼ်ႉတီႈတူင်ႉၼိုင်
- Details
- Created on 23 November 2015
- Written by တႆးလွတ်ႈလႅဝ်း
ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA ၵွတ်ႇလၢင်ႉ ၽဵဝ်ႈမူၺ်ႉယႃႈမဝ်းၵမ်ၼႂ်းပိုၼ်ႉတီႈ လႄႈ တီႉၺွပ်းလႆႈၵူၼ်းၵႃႉၶၢႆ ယႃႈမဝ်းၵမ် ယႃႈမ တီႈၵူၼ်းတေႃႇသူင်ႇ 30000 မဵတ်ႉ ၼႆယဝ်ႉ။
ၸဝ်ႈၼႃႈတီႈ ပလိၵ်ႈထႆး တီႉၺွပ်းလႆႈ ၵူၼ်းမိူင်းမၢၼ်ႈ ၵႃႉၶၢႆယႃႈ တီႈမႄႈသွတ်ႇ
- Details
- Created on 16 November 2015
- Written by တႆးလွတ်ႈလႅဝ်း
ပူၼ်ႉမႃး မိူဝ်ႈဝၼ်းထီႉ 14.11.2015 ၼၼ်ႉ ၸဝ်ႈၼႃႈတီႈပလိၵ်ႈထႆး တီႉၺွပ်းလႆႈ ၵူၼ်းမိူင်းမၢၼ်ႈ ဢႃႇယု 23 ပီႊ လၵ်ႉၵႃႉၶၢႆယႃႈမဝ်းၵမ် တီႈမႄႈသွတ်ႇ လႅၼ်လိၼ် ထႆးလႄႈမၢၼ်ႈ ၼႆယဝ်ႉ။
More Articles...
- ပလိၵ်ႈမၢၼ်ႈ ၺွပ်းလႆႈယႃႈမဝ်းၵမ် 4 သႅၼ်ပၢႆမဵတ်ႉ ၼႂ်းဝဵင်းတႃႈၶီႈလဵၵ်း
- ၵူၼ်းၼုမ်ႇဝဵင်းသႃႇ ၺွပ်းလႆႈယႃႈမဝ်းၵမ် တင်းၼမ်
- ၼမ်ႉၶမ်းတီႉၺွပ်းလႆႈယႃႈမဝ်းၵမ် တင်းၼမ် ၽဝ်ပႅတ်ႈသုမ်ႉၶၢႆယႃႈ
- တီႉၺွပ်းလႆႈ ယႃႈမဝ်းၵမ် ၵႃႈၶၼ်ငိုၼ်းသႅၼ်ပွင်း (3,986) ပျႃး တီႈဝဵင်းၼမ်ႉၶမ်း
- ပလိၵ်ႈမၢၼ်ႈ ဝဵင်းမိူင်းၼၢႆး ပၼ်ၶႂၢင်ႉၵူၼ်းဝၢၼ်ႈ သိုဝ်ႉၶၢႆယႃႈမဝ်းၵမ် လႆႈလွတ်ႈလွတ်ႈလႅဝ်းလႅဝ်း
- ထုင်ႉမၢဝ်းတီႉၺွပ်းယႃႈမဝ်းၵမ် လူၺ်ႈဢမ်ႇပႃး ပလိၵ်ႈၶဝ်ႈႁူမ်ႈၸွမ်း
- ပလိၵ်ႈၽၢႆႇၽဵဝ်ႈမူၺ်ႉယႃႈမဝ်းၵမ်ဝႃႈထတ်းႁူႉ ၸဝ်ႈၶွင်ယႃႈမဝ်းၵမ် ဢၼ်တီႉၺွပ်းလႆႈၼိူဝ်သဵၼ်ႈတၢင်း ၸေႇၵပႃႇဝိၼ်းၼၼ်ႉ ပဵၼ်ၽႂ်
- ၵူၼ်းၼုမ်ႇဝဵင်းမူႇၸေႊ ၽွမ်ႉၵၼ်သေ တီႉၺွပ်းယႃႈမဝ်းၵမ်
- ပီႈၼွင်ႉတႆး ဝဵင်းမႂ်ႇ (မိူင်းၶၢင်) ၸတ်းပၢင်ၵုမ်ႁႄႉၵင်ႈ ၶဵၼ်လူင်ယႃႈမဝ်းၵမ် လႄႈ ႁၢမ်းသုၼ်ႇလႆႈ
- တီႉၺွပ်းလႆႈ ယႃႈမဝ်းၵမ် တီႈဝဵင်းမိင်ႇၵလႃႇတူင်ႇ


text:
ၶၢဝ်ႇၵူႈလွင်ႈ
ပီႈၼွင်ႉထုင်ႉမၢဝ်း လႄႈ ႁႅင်းၵၢၼ်တႆးယၢၼ်မိူင်း ၸိုင်ႈမိူင်းၶႄႇ ၸွႆႈၽၵ်းထိုင် ၵေႃႉသိုၵ်းၵေႃႉႁၢၼ် RCSS/SSA တင်းၼမ်ဢမ်ႇၵႃး မီးၵႂၢမ်းမင်ႇၵလႃႇ ယွၼ်းသူးထွင်ထိုင်ပႃးထႅင်ႈ
- Details
- Created on 19 March 2018
- Written by တႆးလွတ်ႈလႅဝ်း
ပီႈၼွင်ႉထုင်ႉမၢဝ်း လႄႈ ႁႅင်းၵၢၼ်တႆးယၢၼ်မိူင်း ဢၼ်ႁဵတ်းၵၢၼ် ယူႇသဝ်းဝႆႉ ၼႂ်းၸိုင်ႈမိူင်းၶႄႇ ၸူဝ်ႈၶၢဝ်း လႆႈႁူမ်ႈႁွမ်း ၼမ်ႉၸႂ်ၸေႇတၼႃႇ ၽိူၵ်ႇၸိုၼ်ႈၶဝ်သႂ်သေ ၸွႆႈထႅမ်ၼမ်ႉမၼ်း လႄႈ ၽၵ်းၵပ်းၶဝ်ႈထိုင် ပုၼ်ႈတႃႇၵေႃႉသိုၵ်းၵေႃႉႁၢၼ် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ဢၼ်တူၵ်းၼႃႈတီႈပုၼ်ႈၽွၼ်းယူႇ ၼႂ်းၸိုင်ႈတႆးပွတ်းႁွင်ႇ တင်းၼမ်တင်းလၢႆသေယဝ်ႉ လႆႈယိုၼ်ႈတွၼ်ႈၾၢၵ်ႇၵႂၢမ်း မင်ႇၵလႃႇ သွၼ်းသူးထွင်ထိုင် ပႃးထႅင်ႈဝႃႈၼႆ။
ပီႈၼွင်ႉတႆးထုင်ႉမၢဝ်း လၢႆမူႇၸုမ်း လႄႈ လၢႆပုၵ်ႉၵူဝ်ႇ ႁူမ်ႈၵၼ် ၸွႆႈထႅမ် ၶူဝ်းၶွင်ငိုၼ်းတွင်း ပုၼ်ႈတႃႇၵေႃႉသိုၵ်းႁၢၼ် RCSS တီႈၼႃႈသိုၵ်း
- Details
- Created on 16 March 2018
- Written by တႆးလွတ်ႈလႅဝ်း
မူႇၸုမ်းပေႃႈမႄႈပီႈၼွင်ႉၵူၼ်းမိူင်းတႆး 4-ၸုမ်း လႄႈ ပုၵ်ႉၵူဝ်ႇသုၼ်ႇတူဝ် ႁူဝ်ႁိူၼ်း 10-ၵေႃႉ/ႁိူၼ်းပၢႆပၢႆ ဢၼ်ယူႇၼႂ်းထုင်ႉမၢဝ်း (ၸႄႈဝဵင်းၼမ်ႉၶမ်း လႄႈ ၸႄႈဝဵင်းမူႇၸေႊ) ၸိုင်ႈတႆးပွတ်းႁွင်ႇ လႆႈၸွႆႈထႅမ် ၶူဝ်းၶွင်ၵိၼ်ယႅမ်ႉ လႄႈ ငိုၼ်းတွင်း ပုၼ်ႈတႃႇ ၵေႃႉသိုၵ်းၵေႃႉႁၢၼ် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်း ၸိုင်ႈတႆး (RCSS/SSA) ဢၼ်တူၵ်းၼႃႈတီႈပုၼ်ႈၽွၼ်း တူင်ႉၼိုင်ယူႇ ၼႂ်းၸိုင်ႈတႆးပွတ်းႁွင်ႇသေ ယူႇဝႆႉၼႂ်းၼႃႈသိုၵ်း ၸိူဝ်းၼၼ်ႉ ၼႆယဝ်ႉ။
ၵေႃႉသိုၵ်းၵေႃႉႁၢၼ် ၶွင်ႇသီႇဢဝ်ၶိုၼ်းၸိုင်ႈတႆး လႆႈႁပ်ႉတၢင်းၸွႆႈထႅမ် တီႈပေႃႈမႄႈပီႈၼွင်ႉ ၵူၼ်းမိူင်းထုင်ႉမၢဝ်း တင်းၼမ်
- Details
- Created on 13 March 2018
- Written by တႆးလွတ်ႈလႅဝ်း
ၵေႃႉသိုၵ်းၵေႃႉႁၢၼ် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်း ၸိုင်ႈတႆး (RCSS/SSA) ၸိူဝ်းတူၵ်းပုၼ်ႈၽွၼ်း တူင်ႉၼိုင် ၼႂ်းၸိုင်ႈတႆးပွတ်းႁွင်ႇသေ မီးဝႆႉၼႂ်းၼႃႈသိုၵ်းၼၼ်ႉ လႆႈႁပ်ႉ ၶူဝ်းၶွင်ၸွႆႈထႅမ် လႄႈ ၵႂၢမ်းမင်ႇၵလႃႇ တီႈပေႃႈမႄႈပီႈၼွင်ႉ ၵူၼ်းမိူင်းထုင်ႉမၢဝ်း တင်းၼမ်တင်းလၢႆ ၼႆယဝ်ႉ။
ၸုမ်းတႆး 5-ၸုမ်း ၼႂ်းၵဵင်းမႆႇ ၸိုင်ႈထႆး ပိုၼ်ၽၢဝ်ႇႁူမ်ႈၽွမ်ႉယူႇတႂ်ႈၸိုဝ်ႈ “ၵေႃႁူမ်ႈသၢင်ႈ ၸိူဝ်ႉၸၢတ်ႈတႆး”သေ ႁဵတ်းသၢင်ႈၼႃႈၵၢၼ်
- Details
- Created on 13 March 2018
- Written by တႆးလွတ်ႈလႅဝ်း
မုၵ်ႉၸုမ်းၸၢဝ်းၶိူဝ်းတႆး၊ ၵေႃလိၵ်ႈလၢႆးလႄႈၾိင်ႈငႄႈတႆး၊ ၵွင်တိုၼ်းၵၢင်ၸွႆႈၸၢတ်ႈ၊ ၸုမ်းႁူမ်ႈတုမ်ပီႈၼွင်ႉတႆး လႄႈ မူႇၸုမ်းၼုမ်ႇတႆးၵတ်းယဵၼ် 5-ၸုမ်းဢၼ်မီးၼႂ်း ဝဵင်းၵဵင်းမႆႇ ၸိုင်ႈထႆး လႆႈၸတ်းပၢင်ၵုမ်ၵၼ်သေ တူၵ်းလူင်းလႆႈၸႂ် ပိုၼ်ၽၢဝ်ႇတေႁူမ်ႈၵၼ်ယူႇတႂ်ႈၸိုဝ်ႈ “ၵေႃႁူမ်ႈသၢင်ႈ ၸိူဝ်ႉၸၢတ်ႈတႆး” ဢဝ်ႁဵတ်းပဵၼ်ငဝ်ႈငုၼ်းၵူႈၸုမ်းသေ ႁူမ်ႈၽွမ်ႉႁဵတ်းသၢင်ႈၼႃႈၵၢၼ် ၸွမ်းၵၼ်ၵႂႃႇ ၶၢဝ်းတၢင်းၼႃႈ ၼႆယဝ်ႉ။
ၸဝ်ႈတူၼ်ၶူးလူင် Dr. ၶမ်းမၢႆ ထမ်ႇမသႃႇမိ ဢွၼ်ၼမ်းၸတ်းႁဵတ်းပၢင်ပွႆး ပူႇၸေႃႇယေႃးတၢၼ်းပၼ် ၶူးဝႃးၸဝ်ႈ သိၼ်ထမ်း ဝုၼ်းၸုမ်ႈ
- Details
- Created on 13 March 2018
- Written by တႆးလွတ်ႈလႅဝ်း
ဢိင်ဢဝ်တိုဝ်ႉတၢင်း ၶူးဝႃးသိၼ်ထမ်း ဝုၼ်းၸုမ်ႈ လႆႈႁပ်ႉၸုမ်ႈၶူး “ဢၵ်ၵမႁႃ ၵမ်ႇမတ်တႃၼႃၸရိယ” (ၽၢႆႇသွၼ်ၼႄၵမ်ႇမထၢၼ်းတြႃး) တီႈလူင်ပွင်ၸိုင်ႈသေယဝ်ႉ ၸဝ်ႈတူၼ်ၶူးလူင် Prof. တွၵ်ႇတႃႇၶမ်းမၢႆ ထမ်ႇမသႃႇမိ ၽူႈၵေႃႇတင်ႈ ၸၼ်ႉၸွမ်ပုတ်ႉထမိူင်းတႆး ၸင်ႇလႆႈဢွၼ်ႁူဝ် ၼမ်းၼႃႈ ၸတ်းႁဵတ်းပဵၼ် ပၢင်ပွႆး ပူႇၸေႃႇယေႃးတၢၼ်းပၼ် ၶူးဝႃးၸဝ်ႈ ၵႂႃႇၼႆယဝ်ႉ။
More Articles...
- သိုၵ်းမၢၼ်ႈ ပိုတ်ႇပၢင်တေႃႇလွင်း ၼႂ်းဝတ်ႉၵျွင်း 11-ၶူင်ႇ တီႈမိူင်းယွင်း
- ပီႈၼွင်ႉလႃးႁူႇ ႁိမ်းလႅၼ်လိၼ်တႆး-ထႆး 9-ဝၢၼ်ႈ ႁူမ်ႈၵၼ်ၵႂႃႇၵၼ်ႇတေႃး ၽူႈယႂ်ႇၵူၼ်းလူင် ၶွင်ႇသီႇဢဝ်ၶိုၼ်းၸိုင်တႆး တီႈငဝ်ႈၸိုင်ႈလွႆတႆးလႅင်း
- ၵႅမ်ႁူဝ်ပဝ်ႈ-1 SSPP ယိုၼ်လိၵ်ႈႁူမ်ၸူမ်းၸွမ်း လွင်ႈၶတ်းလိူၵ်ႈၶိုၼ်း ၸွမ်သိုၵ်းလူင် ယွတ်ႈသိုၵ်း ပဵၼ်ႁူဝ်ပဝ်ႈလူင်မႂ်ႇ RCSS ထႅင်ႈ 4-ပီႊ
- ၸုမ်းပီႈၼွင်ႉႁႅင်းၵၢၼ်တႆး ၼႂ်းၸိုင်ႈထႆး ၵႂႃႇၸွႆႈထႅမ်ၶွင်ၵိၼ်ၶူဝ်းၸႂ်ႉ တီႈငဝ်ႈၸိုင်ႈၽႄလွႆလမ် ၶွင်ႇသီႇဢဝ်ၶိုၼ်းၸိုင်ႈတႆး
- ဢိင်ႇသၼ်ႇတီႈ ၼေႇပျီႇတေႃႇ
- ၸဝ်ႈယုၼ်းပႅင်ႇ ၵေႃႉၶဝ်ႈႁူမ်ႈၽွတ်ႈတင်ႈ ပႃႇတီႇသိူဝ်ၽိူၵ်ႇ ဢွၼ်တၢင်းသုတ်းၼႂ်း 15-ၵေႃႉ လူႉသဵင်ႈမုၼ်
- ပီႈၼွင်ႉထုင်ႉမၢဝ်း ၸွႆႈထႅမ် ၶွင်ၸႂ်ႉ/ၵိၼ် လႄႈ ယႃႈယႃထိုင် ၵေႃႉသိုၵ်းၵေႃႉႁၢၼ် RCSS
- ၸုမ်းတႆးၽွမ်ႉႁူမ်ႈၸွႆႈၸိူဝ်ႉၸၢတ်ႈ ၸွႆႈထႅမ်ငိုၼ်းတွင်းထိုင် ႁွင်ႈၵၢၼ်လူင်ပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး
- ၸဝ်ႈၶွင် သူးပူတ်းပွႆႇဝဵင်းလူင်တၼ်းတီး တေႁုပ်ႈယိုတ်းၶိုၼ်းသူး ဢၼ်လႆႈပၼ်ဝႆႉတီႈ တေႃႇဢွင်ႇသၢၼ်းသုၵျီႇ
- ၾႆးမႆႈဝတ်ႉၵျွင်းၵဝ်ႇမွၼ်ႇ ၼႂ်းၸႄႈဝဵင်းသီႇပေႃႉ မူၺ်ႉပဵၼ်ၽဝ်ႇတင်းလင်


text:
ၶၢဝ်ႇၵူႈလွင်ႈ
ၸုမ်း MAP Foundation ၸတ်းႁဵတ်းပၢင်ဢုပ်ႇၵုမ် ၸုမ်းၽူႈႁၢပ်ႇၵၢၼ် သိုဝ်ႇတႆး
- Details
- Created on 22 June 2017
- Written by တႆးလွတ်ႈလႅဝ်း
ၸုမ်း Map Foundation ၸတ်းႁဵတ်းပၢင်ဢုပ်ႇၵုမ် ၸုမ်းၽူႈႁၢပ်ႇၵၢၼ် သိုဝ်ႇတႆး (Shan Media Network Consultation Meeting) တီႈႁူင်းလိုဝ်ႈသဝ်း Holiday Garden Hotel ဝဵင်းၵဵင်းမႆႇ မိူင်းထႆးသေ မီးၸုမ်းႁဵတ်းၵၢၼ် သိုဝ်ႇတႆးၶဝ်ႈႁူမ်ႈ ဢုပ်ႇၵုမ်ၸွမ်း 40 ပၢႆ ဝႃႈၼႆ။
ပၢင်ဢုပ်ႇၵုမ် ၸုမ်းၽူႈႁၢပ်ႇၵၢၼ် သိုဝ်ႇတႆးၼႆႉ တေၸတ်းႁဵတ်းၼႂ်းဝၼ်းထီႉ 22-23 June 2017 ၶၢဝ်းတၢင်းႁိုင် 2 ဝၼ်း ၊ ၼႂ်းဝၼ်းထူၼ်ႈၼိုင်ႈ ယၢမ်းၵၢင်ၼႂ် 8:45 မူင်း ၽူႈတၢင်တူဝ် ၸုမ်းသိုဝ်ႇၽႂ်မၼ်း ၶိုၼ်ႈႁွတ်ႈဢဝ်တီႈယူႇ ၼႂ်းပၢင်ၵုမ်ယဝ်ႉတူဝ်ႈ ၊ ထိုင်ယၢမ်း 9:00 မူင်းၼၼ်ႉ ၸၢႆးသႅင်မိူင်း (ၸုမ်း Map Foundation) သပ်းလႅင်းၼႄ လွင်ႈယိူင်းဢၢၼ်းဢၼ်လႆႈၸတ်းပၢင်ဢုပ်ႇၵုမ် ၸုမ်းၽူႈႁၢပ်ႇၵၢၼ် သိုဝ်ႇတႆး ယဝ်ႉတူဝ်ႈသေ ၸုမ်းသိုဝ်ႇတႆး ၵူႈၸုမ်းၸုမ်း ၸိူဝ်းၶိုၼ်ႈႁွတ်ႈတင်းသဵင်ႈ သပ်းလႅင်းၼႄ လွင်ႈၵၢၼ်ငၢၼ်း လႄႈ လွင်ႈယိူင်းမၢႆၽႂ်မၼ်း ၼႆယူႇယဝ်ႉ။
ၽူႈၵွၼ်းသိုဝ်ႇၶၢဝ်ႇ တႆးလွတ်ႈလႅဝ်း လႄႈ ၵျႃႇၼႄႇသဵင်သၼ်လွႆ ၸၢႆးသႅင်မိူင်း ဢုပ်ႇၵုမ်ၵႂႃႇႁူဝ်ၶေႃႈ လွင်ႈႁူမ်ႈမိုဝ်း ၵၢၼ်သိုဝ်ႇၶၢဝ်ႇတႆးမိူဝ်းၼႃႈ ၊ ၶေႃႈၸႂ်ႉတိုဝ်း ၊ ႁၢင်ႈထၢႆႇ ၊ ဢၼ်ထုၵ်ႇလီငိူင်ႉဝႄႈ ၊ ဝေႃးႁႃႇရ ထွႆႈၵႂၢမ်း ၼႆယူႇယဝ်ႉ။
ၽူႈၵုမ်းထတ်းလိၵ်ႈ ၵျႃႇၼႄႇသႅၼ်ပၢႆး ၸၢႆးတီႇတီႇသုင်ႇ ဢုပ်ႇၵုမ်ၵႂႃႇ ႁူဝ်ၶေႃႈ ငဝ်းလၢႆးၶၢဝ်ႇတႆး ၊ ၶၢဝ်ႇတႆးၵွပ်ႈသင်ဢမ်ႇပဵၼ်လိုဝ်းလင် ၊ ၵွပ်ႈသင်ဢမ်ႇပဵၼ်ၶၢဝ်ႇ ၊ ႁဝ်းတိုၵ်ႉလူဝ်ႇသင် ထုၵ်ႇလႆႈႁဵတ်း ၸိူင်ႉႁိုဝ် ၸဵမ်ၵႂႃႇၸိူဝ်းၼႆႉ ၼႆယူႇယဝ်ႉ။
ၼႂ်းဝၼ်းထူၼ်ႈၼိုင်ႈ ဝၼ်းထီႉ 22 June 2017 ၼႆႉ မီးၸုမ်းသိုဝ်ႇတႆးမိူၼ်ၼင်ႇ ၽူႈတွႆႇႁွၵ်ႈ (ပၢင်လူင်) ၊ တႆးလွတ်ႈလႅဝ်း ၊ Tai TV Online ၊ SWAN ၊ TNC ၊ OTOP FM 90.5 ၊ TPM TV News ၊ Map Foundation ၊ ႁူင်းပွႆႇသဵင် AM 1476 ၊ သိုဝ်ႇႁႅင်းၼုမ်ႇ ၊ ႁူင်းပွႆႇသဵင်တႆးႁုၼ်ႈမႂ်ႇ ၊ ၵျႃႇၼႄႇသႅၼ်ပၢႆး လႄႈ ထႅင်ႈလၢႆလၢႆၸုမ်း ၶိုၼ်ႈႁွတ်ႈသေ တူၵ်ႉတၵ်ႉမႂ်ႇသုင်ၵၼ် လႄႈ မိုတ်ႇၵိုဝ်းၸမ်ၸႂ်သေ ဢုပ်ႇၵုမ်ၵၼ်ၵႂႃႇ ၼႆယူႇယဝ်ႉ။
တႆးလွတ်ႈလႅဝ်း


text:
ၶၢဝ်ႇၵူႈလွင်ႈ
71-ပီႊ ပွႆးဝၼ်းၸိူဝ်ႉၸၢတ်ႈၸိုင်ႈတႆး ငဝ်ႈၸိုင်ႈလွႆတႆးလႅင်း ပီႊၼႆႉ ၵိုၼ်းၶွၼ်ႈလၢၵ်ႇလၢႆးသေၵူႈပီႊ
- Details
- Created on 07 February 2018
- Written by တႆးလွတ်ႈလႅဝ်း
ဝၼ်းထီႉ 07 February 2018 ဝၼ်းဢင်းၵၢၼ်း မိူဝ်ႈၼႆႉ တူၵ်းၶွပ်ႈ 71-ပီႊ မႅၼ်ႈဝၼ်းၸိူဝ်ႉၸၢတ်ႈၸိုင်ႈတႆး ယဝ်ႉလႄႈ ယူႇတီႈၶွင်ႇသီႇဢဝ်ၶိုၼ်းၸိုင်ႈတႆး (RCSS) ဢွၼ်ႁူဝ်ၼမ်းၼႃႈ သေ လႆႈၸတ်းႁဵတ်းပၢင်ၵႅဝ်ႈပွႆး ၵႂႃႇတီႈငဝ်ႈၸိုင်ႈလွႆတႆးလႅင်း၊ မီးတူဝ်တႅၼ်းလူင်ပွင်ၸိုင်ႈ၊ ၶႅၵ်ႇဢူၺ်းလီၸၢဝ်းၶိူဝ်း၊ ၽွင်းတၢင် လႄႈ ပေႃႈမႄႈပီႈၼွင်ႉၵူၼ်းမိူင်း ၼႂ်းမိူင်းၼွၵ်ႈမိူင်း ၶဝ်ႈႁူမ်ႈပၼ်ႁႅင်းတင်းၼမ်တင်းလၢႆ ပဵၼ်ဢၼ်ၵိုၼ်းၶွၼ်ႈတေႉတေႉဝႃႈဝႃႈ ဢမ်ႇၵႃး ၾၢင်ႁၢင်ႈပၢင်ပွႆး ပီႊၼႆႉၵေႃႈ ပဵၼ်ဢၼ်လၢၵ်ႇလၢႆး သေၵူႈပီႊပူၼ်ႉမႃးယူႇယဝ်ႉ။
ပီႈၼွင်ႉၵူၼ်းမိူင်းတႆးပွတ်းႁွင်ႇ ႁူမ်ႈႁႅင်းၵၼ် ၸွႆႈထႅမ်ၶဝ်ႈၼမ်ႉတၢင်းၵိၼ်ထိုင် RCSS/SSA
- Details
- Created on 06 February 2018
- Written by တႆးလွတ်ႈလႅဝ်း
ပေႃႈမႄႈပီႈၼွင်ႉၵူၼ်းမိူင်း ဢၼ်ပဵၼ်ၸဝ်ႈၵႃး၊ ၵူၼ်းႁေႃႈၵႃး လႄႈ ၵူၼ်းၼုမ်ႇတႆး ၼႂ်းမိူင်းတႆးပွတ်းႁွင်ႇ လႆႈႁူမ်ႈႁွမ်းၼမ်ႉၸႂ် ႁၵ်ႉၸိူဝ်ႉၸၢတ်ႈသေ ႁူမ်ႈႁႅင်းငိုၼ်းၵၼ် သိုဝ်ႉၶဝ်ႈၼမ်ႉ တၢင်းၵိၼ် တင်းၼမ်တင်းလၢႆ ၸွႆႈထႅမ်ပုၼ်ႈတႃႇ ၵေႃႉသိုၵ်းၵေႃႉႁၢၼ် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်း ၸိုင်ႈတႆး (RCSS/SSA) ဢၼ်တူၵ်းၼႃႈတီႈပုၼ်ႈၽွၼ်း တူင်ႉၼိုင်ယူႇ ၼႂ်းမိူင်းတႆးပွတ်းႁွင်ႇ။
ပီႈၼွင်ႉၸၢဝ်းၶိူဝ်းတႆး မိူင်းမၢဝ်း-ထုင်ႉမၢဝ်း တိူဝ်းသၢင်ႈလွင်ႈႁၵ်ႉႁွမ်သိမ်းပႅင်းၵၼ်သေ ႁူမ်ႈၵမ်ႉၸွႆႈ ထဝ်ႈၵႄႇ ၽူႈတူၵ်းၵိၼ်း
- Details
- Created on 05 February 2018
- Written by တႆးလွတ်ႈလႅဝ်း
ၸုမ်းမူၼ်ႈသိူဝ်း မိူင်းမၢဝ်း လႄႈ ၸုမ်းၽူႈပွင်ၵၢၼ်လုမ်း ဢိူင်ႇၸေႊသႅင် မိူင်းမၢဝ်း ၸိုင်ႈမိူင်းၶႄႇ ဢိၵ်ႇတင်း ၸုမ်းၵူၼ်းၼုမ်ႇတႆး (TYO) ဢိူင်ႇ 19-ဝၢၼ်ႈ ထုင်ႉမၢဝ်း ၸႄႈဝဵင်းမူႇၸေႊ လႆႈၵွင်ႉသၢၼ်မိုဝ်းၵၼ်တင်း ၽူႈပွင်ၵၢၼ် ၼႃႈဝၢၼ်ႈ ၼႂ်းဢိူင်ႇ 19-ဝၢၼ်ႈသေ ႁူမ်ႈၵၼ်မိူဝ်းၸႃႇၵၵမ်ႉၸွႆႈ ၶူဝ်းၸႂ်ႉၶွင်ၵိၼ် လႄႈ ငိုၼ်းတွင်း ပၼ်ၵူၼ်းထဝ်ႈၵူၼ်းၵႄႇ ၸိူဝ်းႁူပ်ႉလွင်ႈတူၵ်းၵိၼ်း ပဵၼ်တုၶိတ၊ မီးတၢင်းပဵၼ် လႄႈ ဢမ်ႇမီးၽူႈလဵင်ႉလူလုမ်းလႃး ဢိၵ်ႇတင်း ၽူႈၶဝ်ႈႁူမ်ႈ ပၢင်ႁူပ်ႉထူပ်း ၼႆယဝ်ႉ။
ၸုမ်းႁႅင်းၵၢၼ်တႆး ၼႂ်းမိူင်းၶႄႇ ႁူမ်ႈၸွႆႈငိုၼ်း ပုၼ်ႈတႃႇႁူင်းႁဵၼ်းၸိူဝ်ႉၸၢတ်ႈ ဢၼ်ၶွင်ႇသီႇ ဢဝ်ၶိုၼ်းၸိုင်ႈတႆး ပူၵ်းပွင်
- Details
- Created on 05 February 2018
- Written by တႆးလွတ်ႈလႅဝ်း
ၸုမ်းၵူၼ်းၼုမ်ႇတႆးလႅင်း လႄႈ ႁႅင်းၵၢၼ်တႆးယၢၼ်မိူင်း ဢၼ်ႁဵတ်းၵၢၼ်ဝႆႉယူႇ ၼႂ်းၸိုင်ႈမိူင်းၶႄႇ လႆႈႁူမ်ႈႁွမ်း ၼမ်ႉၸႂ်ၸေႇတၼႃႇ ႁၵ်ႉၸိူဝ်ႉၸၢတ်ႈ လိၵ်ႈလၢႆးပၢႆပေႇ မီးၵၢင်ၸႂ်ၶႂ်ႈၸွႆႈပူၵ်းပွင် ပၢႆးပၺ်ႇၺႃႇ ပၼ်ၵူၼ်းၼုမ်ႇ သႅၼ်းႁုၼ်ႈမႂ်ႇၼႆသေ လႆႈၸွႆႈထႅမ်ငိုၼ်း 10-သႅၼ်ပျႃး ပုၼ်ႈတႃႇႁူင်းႁဵၼ်းၸိူဝ်ႉၸၢတ်ႈ တီႈငဝ်ႈၸိုင်ႈလွႆတႆးလႅင်း ဢၼ်ၶွင်ႇသီႇဢဝ်ၶိုၼ်းၸိုင်ႈတႆး (RCSS) ပူၵ်းပွင်ဝႆႉ။
ပီႈၼွင်ႉၵူၼ်းမိူင်းတႆး ပွတ်းႁွင်ႇ ပွတ်းဢွၵ်ႇ ၸွႆႈၶွင်ၵိၼ်ယႅမ်ႉ ၶူဝ်းၸႂ်ႉသွႆထိုင် ၶွင်ႇသီႇဢဝ်ၶိုၼ်းၸိုင်ႈတႆး
- Details
- Created on 02 February 2018
- Written by တႆးလွတ်ႈလႅဝ်း
ပေႃႈမႄႈပီႈၼွင်ႉၵူၼ်းမိူင်း ဝဵင်းမူႇၸေႊ ၸႄႈတွၼ်ႈမူႇၸေႊ မိူင်းတႆးပွတ်းႁွင်ႇ လႄႈ ဝဵင်းတူင်ႈတႃႈ ၸႄႈတွၼ်ႈၵဵင်းတုင် မိူင်းတႆးပွတ်းႁွင်ႇ လႆႈၸွႆႈထႅမ် ၶွင်ၵိၼ်ယႅမ်ႉ ဢၼ်ပဵၼ် ၽၵ်းၵပ်းၶဝ်ႈ လႄႈ သိူဝ်ႈႁွင်းၶႆး ဢၼ်ပဵၼ်ၶူဝ်းၸႂ်ႉသွႆထိုင် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၼႆယဝ်ႉ။
More Articles...
- ႁိူၼ်းဢွင်ႇသၢၼ်းသုၵျီႇ ထုၵ်ႇၵူၼ်းမိူင်းၽဝ်
- ၶွင်ႇသီႇဢဝ်ၶိုၼ်းၸိုင်ႈတႆး ယိုၼ်ႈလိၵ်ႈတၢင်ၸိုင်ႈ ယွၼ်းသူးထိုင် ပၢင်ၵႅဝ်ႈ ဝၼ်းၸိူဝ်ႉၸၢတ်ႈမွၼ်း ၶွပ်ႈတဵမ် 71-ပီႊ
- ယွၼ်းပွင်ႇလႅင်းထိုင် ပေႃႈမႄႈပီႈၼွင်ႉၵူၼ်းမိူင်း ၽူႈတိတ်းတၢမ်းၶၢဝ်ႇငၢဝ်းၵူႈၵေႃႉ ၵူဝ်လႆႈႁၼ်ၽိတ်း ၼိူဝ်ၶွင်ႇသီႇဢဝ်ၶိုၼ်းၸိုင်ႈတႆး ယွၼ်ႉၵၢၼ်ၸႂ်ႉ Facebook
- ၵႅမ်ႁူဝ်ပဝ်ႈ-1,2 ၶွင်ႇသီႇဢဝ်ၶိုၼ်းၸိုင်ႈတႆး ဢွၼ်ႁူဝ်ၼမ်းၼႃႈ ၵူၼ်း 4,000-ပၢႆ ပႂ်ႉႁပ်ႉႁူမ်ၸူမ်းတွၼ်ႈ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း ႁပ်ႉၸုမ်ႈၶူး ပွၵ်ႈၶိုၼ်းငဝ်ႈၸိုင်ႈ လွႆတႆးလႅင်း
- မူၺ်တူၵ်းႁႅင်း ၽတ်ႉသႂ်ႇၶူဝ်းသူၼ် ၵူၼ်းမိူင်းပွတ်းလွႆလႅမ် လူႉသုမ်းၼမ်
- လၢႆမူႇၸုမ်းတႆး ႁူမ်ႈၵၼ်ၸတ်းႁဵတ်း ပၢင်ဢုပ်ႇၶႆႈ လွင်ႈပိုၼ်းတႆး ၼႂ်းဝဵင်းလူင်တူၼ်ႈတီး
- ၾႆးမႆႈတီႈၼမ်ႉသၼ်ႇ သွင်ဝၼ်းထပ်းၵၼ် ၵူၼ်းဝၢၼ်ႈ 30-ပၢႆ ႁၢမ်းတီႈယူႇၵိၼ်
- ၸုမ်းတႆးၽွမ်ႉႁူမ်ႈၸွႆႈၸိူဝ်ႉၸၢတ်ႈ ၸွႆႈထႅမ် ပၢႆႉၶဝ်ႈ လႄႈ ၽႃႈမႆ ထိုင် ၵေႃႉသိုၵ်းၵေႃႉႁၢၼ် RCSS/SSA
- လုၵ်ႈဢွၼ်ႇပၢင်လူင် ၵိၼ်မၢၵ်ႇဝၢႆႇဝၼ်းသေတၢႆ
- ၶွင်ႇသီႇဢဝ်ၶိုၼ်းၸိုင်ႈတႆး ၸတ်းပၢင်ၵုမ်ႁၢင်ႈႁႅၼ်း တႃႇပွင်ပဵၼ်ပၢင်ပွႆး ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 71-ပီႊ တီႈငဝ်ႈၸိုင်ႈ လွႆတႆးလႅင်း


text:
ႁႅင်းၵၢၼ်မိူင်းမၢၼ်ႈၺႃးၾႃႉၽႃႇ မိူဝ်ႈဢုပ်ႇၾူၼ်းတႂ်ႈတူၼ်ႈမႆႉ ၽွင်းယၢမ်းၽူၼ်တေတူၵ်း ။
ဝၼ်းတီႈ 01/10/2016 ၶၢဝ်းယၢမ်း 12:00 ၸဝ်ႈၼႃႈတီႈပလိၵ်ႈတီႈႁူင်းပလိၵ်ႈ မိူင်းရႃႊယွင်ႊလႆႈ ႁပ်ႉၸႅင်ႈဝႃႈမီးၵူၼ်းႁဵတ်းၵၢၼ်ႁူင်းငၢၼ်းၺႃးၾႃႉၽႃႇ တီႈတၢင်းလင်ၶွမ်ႊပၼီႊပၢင်ႊၵွၵ်ႊမၢတ်ႉသ် တိူဝ်ႊဝုတ်ႊဢၼ်မီးယူႇတီႈဢိူင်ႇမၶၢမ်ၶူႊၸႄႈဝဵင်းၼိၶူမ်ႊၽတ်ႊထၼႃးၸႄႈတွၼ်ႈရႃႉယွင်းပွတ်းဢွၵ်ႇၸိုင်ႈထႆး ။
ႁႅင်းၵၢၼ်မိူင်းမၢၼ်ႈဢၼ်ၺႃးၾႃႉၽႃႇပဵၼ်ၸၢႆးၼႃႉၸၢၼ်းဢႃယု 28 ပီလႄႈ ၸၢႆးသဵၼ်ႊသႃႊရႃႊ ဢႃယု 28 ပီ။ ၶဝ်သွင်ၵေႃႉမၢတ်ႇၸဵပ်းႁႅင်းသေသူင်ႇၵႂႃႇတီႈႁူင်းယႃၼိၶူမ်းၽတ်းထၼႃး ၼႆယဝ်ႉ ။
သိုဝ်ႇၶၢဝ်ႇထႆးပိုၼ်ၽၢဝ်ႇဝႃႈ – ၾႃႉၽႃႇၼႆႉပဵၼ်မိူဝ်ႈၽွင်းႁႅင်းၵၢၼ်ၶဝ်ဢွၼ်ၵၼ်ၵိၼ်ၶဝ်ႈဝၼ်းမိူဝ်ႈ ဝၼ်းၼၼ်ႉသမ်ႉၾႃႉငိုပ်းၾႃႉၽႃႇသေၸၢႆးသဵၼ်ႊသႃႊလႃႊသမ်ႉဢုပ်ႇၾူၼ်းလႄႈၾႃႉၸင်ႇၽႃႇလူင်းမႃးတီႈတူၼ်ႈမႆႉဢၼ်ၶဝ်ၼင်ႈၵိၼ်ၶဝ်ၼၼ်ႉသေၽႃႇၺႃးႁႅင်းၵၢၼ်2ၵေႃႉထိုင်တီႈပေႃးလႆႈမၢတ်ႇၸဵပ်း- ဝႃႈၼႆ ။
ၵဵဝ်ႇၵပ်းလွင်ႈၼႆႉ မိူဝ်ႈလိူၼ်ဢေႃႊၵတ်ႉသ် 2015 ၼၼ်ႉၵေႃႈယွၼ်ႉၾူၼ်တူၵ်းႁႅင်း တီႈၸႄႈတွၼ်ႈ ပထုမ်ႊထႃႊၼီႊသေသွင်ၵေႃႉပီႈၼွင်ႉလႄႈ လၢၼ်ဢွၼ်ႇၵေႃႉၼိုင်ႈၺႃးၾႃႉၽႃႇၽွင်းၶီႇရူတ်ႉၶိူင်ႈ မိူဝ်းၸွမ်းတူင်ႈၼႃး ဝႃႈၼႆ ။
ၽူႈလူင်ႉလႅၼ်ႇ ၵေႃႈပိုၼ်ႇၽၢဝ်ႇၾၢင်ႉဝႃႈ ပေႃးၽူၼ်တူၵ်းႁႃႇယႂ်ႇ ႁႂ်ႈၾၢင်ႉ ၵၢၼ်ၸႂ်ႉၾူၼ်း၊ ၶွမ်းၽိဝ်း ၻိူဝ်ႊ၊ ပေႃးပဵၼ်လႆႈ ႁႂ်ႈပိၵ်ႉၶိူင်ႈၾူၼ်း ဝႃႈၼႆ ။


text:
Welcome to Tai freedom
ၵေႃသိုဝ်ႇၶၢဝ်ႇၸၢဝ်းၶိူဝ်းတင်းမူတ်း တေႁူမ်ႈၵၼ် ပိုတ်ႇလိၵ်ႈယိုၼ်ႈထိုင် ၽူႈၼမ်းၸိုင်ႈမိူင်း 3-ၸဝ်ႈ တႃႇႁႂ်ႈ ၽူႈသိုဝ်ႇၶၢဝ်ႇ 3-ၵေႃႉ ၸဵဝ်းလႆႈလွတ်ႈဢွၵ်ႇ
- Created on 28 June 2017
- Written by တႆးလွတ်ႈလႅဝ်း
ၼင်ႇႁိုဝ်ၽူႈသိုဝ်ႇၶၢဝ်ႇ DVB လႄႈ Irrawaddy ႁူမ်ႈ 3-ၵေႃႉ ဢၼ်ထုၵ်ႇသိုၵ်းမၢၼ်ႈ တီႉၺွပ်းၵႂႃႇ ပေႃးတေၸၢင်ႈ လွတ်ႈဢွၵ်ႇပွၵ်ႈႁိူၼ်းၶိုၼ်း လႆႈၶၼ်ဝႆးၼၼ်ႉ ယူႇတီႈ ၵေႃသိုဝ်ႇၶၢဝ်ႇၸၢဝ်းၶိူဝ်း 26-ၸုမ်း လႆႈတႅပ်းတတ်း တေပိုတ်ႇလိၵ်ႈယိုၼ်ႈထိုင် ၽူႈၼမ်းၸိုင်ႈမိူင်း 3-ၸဝ်ႈ ၼႆယဝ်ႉ။
ၼၢႆႇႁူင်သႃ ၶိုၼ်ႈပဵၼ်ႁူဝ်ပဝ်ႈ UNFC
- Created on 28 June 2017
- Written by တႆးလွတ်ႈလႅဝ်း
ယူႇတီႈပၢင်ၵုမ်လူင် ပွၵ်ႈၵမ်း-2 ၶွင်ႇသီႇၾႅတ်ႇတရႄႇ ၸၢဝ်းၶိူဝ်းၽွမ်ႉႁူမ်ႈ (UNFC) ဢၼ်ၸတ်းႁဵတ်း တီႈဝဵင်းၵဵင်းမႆႇ မိူင်းထႆးသေ လႆႈမီးလွင်ႈလႅၵ်ႈလၢႆႈ လိူၵ်ႈတၢင်ႇၽူႈဢွၼ်ႁူဝ်မႂ်ႇ UNFC ၼႂ်းၼၼ်ႉ ၼၢႆႇႁူင်သႃ (NMSP) လႆႈၶိုၼ်ႈပဵၼ် ႁူဝ်ပဝ်ႈ ၼႆယဝ်ႉ။
A.I တုၵ်းယွၼ်းႁႂ်ႈပွႆႇပၼ်ၶိုၼ်း ၽူႈသိုဝ်ႇၶၢဝ်ႇ 3-ၵေႃႉ ဢၼ်ထုၵ်ႇသိုၵ်းမၢၼ်ႈၺွပ်းၵႂႃႇ လူၺ်ႈဢမ်ႇမီးၶေႃႈဢၢင်ႈသင်
- Created on 27 June 2017
- Written by တႆးလွတ်ႈလႅဝ်း
ၽူႈသိုဝ်ႇၶၢဝ်ႇ DVB လႄႈ Irrawaddy ႁူမ်ႈ 3-ၵေႃႉ ဢၼ်ထုၵ်ႇသိုၵ်းမၢၼ်ႈ တီႉၺွပ်းၵုမ်းၶင် ၽွင်းၵႂႃႇဢဝ်ၶၢဝ်ႇ ၼႂ်းပိုၼ်ႉတီႈ မိူင်းတႆးပွတ်းႁွင်ႇၼၼ်ႉ ႁႂ်ႈလႆႈပွႆႇပၼ်ၶိုၼ်း ၶၼ်ၶၼ်ဝႆးဝႆး လူၺ်ႈဢမ်ႇမီးလွင်ႈတၢင်း ၶေႃႈဢၢင်ႈသင် သေၸိူဝ်ႉသေပိူင်ႈၼႆ ၸုမ်းလူင်သုၼ်ႇလႆႈသုၼ်ႇပဵၼ် ၵူႈမိူင်းမိူင်း (A.I) တုၵ်းယွၼ်း။
RCSS ၸတ်းပၢင်ၽဝ်ယႃႈ ၼႂ်းၼႃႈတီႈ ၵိုၼ်းယႂ်ႇ
- Created on 27 June 2017
- Written by တႆးလွတ်ႈလႅဝ်း
ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) လႆႈၸတ်းပၢင်ၽဝ်ယႃႈမဝ်းၵမ် တီႈဢိူင်ႇဝၢၼ်ႈၼႃး ၼႂ်းၼႃႈတီႈမၢႆ-5 မီးၽူႈယႂ်ႇၵူၼ်းလူင် ၵေႃႉသိုၵ်းၵေႃႉႁၢၼ် တပ်ႉသိုၵ်းၸိုင်ႈတႆး၊ သင်ႇၶၸဝ်ႈလႄႈ ၵူၼ်းမိူင်းၼႂ်းပိုၼ်ႉတီႈ ၶဝ်ႈႁူမ်ႈၸမ်ထိုင်ႁဵင် ၼႆယဝ်ႉ။
ႁၢင်ႈ- RCSS ၸုတ်ႇၽဝ်ယႃႈမဝ်းၵမ်
- Created on 27 June 2017
- Written by တႆးလွတ်ႈလႅဝ်း
ၶႅပ်းႁၢင်ႈ- ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၸတ်းပၢင်ၵႅဝ်ႈ ဝၼ်းသၢၼ်ၶတ်းယႃႈမဝ်း ၵူႈမိူင်းမိူင်း တီႈငဝ်ႈၸိုင်ႈလွႆတႆးလႅင်း လႄႈ ၸုတ်ႇၽဝ်ယႃႈမဝ်းၵမ် ၼႂ်းၼႃႈတီႈ မၢႆ-5 ၊ မၢႆ-2 လႄႈ မၢႆ-12 ၊ မီးသင်ႇၶၸဝ်ႈ ဢိၵ်ႇတင်း ပေႃႈမႄႈၵူၼ်းမိူင်း ၶဝ်ႈႁူမ်ႈ တင်းၼမ်။
More Articles...
- ၵူၼ်းမိူင်းတၢႆမၢတ်ႇ ယွၼ်ႉ KIA လႄႈ TNLA တင်ႈၸႂ်ယိုဝ်းမၢၵ်ႇလူင်သႂ်ႇ
- သိုၵ်းပလွင်ႈ TNLA တီႉၺွပ်းပေႃႉထုပ်ႉၵူၼ်းမိူင်းႁၢဝ်ႈႁႅင်း
- ၽူႈသိုဝ်ႇၶၢဝ်ႇ DVB လႄႈ Irrawaddy ႁူမ်ႈၵူၼ်း 7-ၵေႃႉ ထုၵ်ႇသိုၵ်းမၢၼ်ႈၺွပ်း
- RCSS ၸတ်းဝၼ်းသၢၼ်ၶတ်း ယႃႈမဝ်းၵမ် တီႈလွႆတႆးလႅင်းသေ ၸတ်းပၢင်ၽဝ်ယႃႈမဝ်းၵမ် တီႈၼႂ်းမိူင်း
- ၸဝ်ႈၽူႈၵူၼ်းလီ ၼႂ်းမိူင်းၼွၵ်ႈမိူင်း ၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး (RCSS/SSA)


text:
ဝၼ်းပုတ်ႉထၸဝ်ႈ ဝၼ်းဝိသႃၶပူၸႃ လိူၼ်ႁူၵ်းမူၼ်းၼႆႉ ပီႈၼွင်ႉတႆးၸိူဝ်းႁွတ်ႈၵဵင်းမႆႇ ၼပ်ႉႁဵင်ႁူမ်ႈ ပီႈၼွင်ႉထႆး ဢွၼ်ၵၼ်ပႆတၢင်းၶိုၼ်ႈဝႆႈၽြႃး “ၽရႃႉထၢတ်ႈလွႆသူးထဵပ်ႈ။ ၵမ်ႈၽွင်ႈၸိူဝ်းပဵၼ်မူႇၸုမ်း ၶိုၼ်ႈၸႅၵ်ႇၸႃႇၵၶဝ်ႈ ၼမ်ႉတၢင်းၵိၼ်။
ဝၼ်းတီႈ09/05/2017 လိူၼ် 6 မႂ်ႇ14 ၶမ်ႈၼႂ်းဝၼ်းၽိတ်ႈ လိူၼ်ႁူၵ်းမူၼ်းၼၼ်ႉ ပဵၼ်ၾိင်ႈႁိတ်ႈ ႁွႆးပီႈၼွင်ႉဝဵင်းၵဵင်းမႆႇ ပႆၶိုၼ်ႈလွႆသူးထဵပ်ႈၼႆလႄႈ ပီႈၼွင်ႉတႆးၸိူဝ်း ႁွတ်ႈၵဵင်းမႆႇၵေႃႈ ဢွၼ်ၵၼ် ပႆၶိုၼ်ႈတင်းၼမ် လိူဝ်ၼၼ်ႉဢွၼ်ၵၼ်ၸႅၵ်ႇဝၢၵ်ႈလဵင်ႉလူ ၶဝ်ႈၼမ်ႉတၢင်းၵိၼ်၊ မွၵ်ႇ၊မၢၵ်ႇ၊ ၶဝ်ႈမုၼ်း ၸိူဝ်းၼႆႉ။
ၸၢႆးသႅင်မိူင်း မင်းၵွၼ်း ၽူႈၵွၼ်းႁူင်းပွႆႇသဵင် FM 99 MHz လၢတ်ႈဝႃႈ – “ ၾိင်ႈထုင်းပႆၶိုၼ်ႈလွႆၼႆႉ ပီႈၼွင်ႉၼႂ်းဝဵင်းၵဵင်းမႆႇ ဢွၼ်ၵၼ်ပႆမႃးႁိုင်ၼၢၼ်းၼႃႇယဝ်ႉ ဢၼ်ပီႈၼွင်ႉႁဝ်းၶႃႈမႃး ၶဝ်ႈႁူမ်ႈၼႆႉ တေလႆႈဝႃႈပဵၼ်လွင်ႈလီတႄႉ ၼင်ႇႁိုဝ်တေလႆႈလွင်ႈလီတဵမ်ထူၼ်ႈၼၼ်ႉ ႁဝ်းၶႃႈၵေႃႈၸွႆႈ ႁဵတ်းလွင်ႈ မူတ်းသႂ် ပႅတ်ႈယုၵ်းယၵ်းပဵၼ်တီႈပဵၼ်တၢင်းသေၵမ်း ” ဝႃႈၼႆ။
လိူဝ်သေပီႈၼွင်ႉၼႂ်းဝဵင်းၵဵင်းမႆႇယဝ်ႉ ၵူၼ်းၼုမ်ႇတႆး ဢၼ်ႁွတ်ႈၽႅဝ်ဝႆႉၼႂ်းဝဵင်းၵဵင်းမႆႇၵေႃႈ ၶွၼ်ႈ တုမ်ၵၼ်သေပႆၶိုၼ်ႈပဵၼ်မူႇပဵၼ်ၸုမ်း၊ ၶိုၼ်ႈၽႂ်ၶိုၼ်ႈမၼ်းၵေႃႈမီး။
ၸၢႆးၸွမ်လႅင်း ႁူဝ်ၼႃႈၵူၼ်းၼုမ်ႇ လၢတ်ႈဝႃႈ – “ ႁၼ်ထိုင်ဝႃႈ ပဵၼ်ၾိင်ႈႁိတ်ႈႁွႆးဢၼ်လီ ႁဝ်းၶႃႈပီႈ ၼွင်ႉလႆႈမႃးၶဝ်ႈႁူမ်ႈၼႆၵေႃႈ ပဵၼ်ဢၼ်ယိၼ်းၸူမ်း ႁဵတ်းႁႂ်ႈႁဝ်းပီႈၼွင်ႉမီးလွင်ႈၸမ်ၸႂ်ၵၼ် ၾၢႆႇ ၼိုင်ႈၵေႃႈ ႁဝ်းၶႃႈႁူမ်ႈၵၼ်ႁဵတ်းတၢင်းလီ ပိူဝ်ႈတွပ်ႇတႅၼ်းၵုၼ်းမုၼ်ၸဝ်ႈမုၼ်ယႂ်ႇ ၶုၼ်ႁေႃ ၶမ်းမိူင်း ထႆးလႄႈ ၽႅၼ်ႇလိၼ်မိူင်းထႆး ဢၼ်ႁႂ်ႈႁဝ်းၶႃႈလႆႈယူႇသဝ်းပိုင်ႈႁူမ်ႈၽူၺ်းႁႃၵိၼ်လဵင်ႉတွင်ႉ ” ဝႃႈၼႆ။
ယိင်းသႅင်လၢဝ် ၽူးၶဝ်ႈႁူမ်ႈပႆၶိုၼ်ႈလွႆလၢတ်ႈဝႃႈ -“ မီးတၢင်းသိူဝ်းၸႂ်တႄႉ တီႈလႆႈၶဝ်ႈႁူမ်ႈပႆၶိုၼ်ႈလွႆ ႁဝ်းၶႃႈမႃးယူႇမိူင်းပိူၼ်ႈသေတႃႉၵေႃႈ ပေႃးႁဝ်းၶႃႈပဵၼ်ၵူၼ်းလီၼႆၸိုင် ပိူၼ်ႈၵေႃႈတေႁၵ်ႉႁူမ်ၸူမ်း ပႅင်းႁဝ်း ၼင်ႇဢၼ်ႁဝ်းၶႃႈပွင်ပဵၼ်လႆႈၼၼ်ႉ ၶတ်းၸႂ်ၶဝ်ႈႁူမ်ႈႁဵတ်းတၢင်းလီၶႃႈ “ ဝႃႈၼႆ။
ပေႃးထိုင်မႃးလိူၼ်ႁူၵ်းမႂ်ႇ14ၶမ်ႈ ဝၼ်းၽိတ်ႈလိူၼ်ႁူၵ်းမူၼ်းၸိုင် ပီႈၼွင်ႉၵဵင်းမႆႇ ဢွၼ်ၵၼ်ပႆ ၶိုၼ်ႈလွႆ ပိူဝ်ႈၶိုၼ်ႈႁဵတ်းသၢင်ႈတၢင်းလီမႃးၶၢဝ်းတၢင်းႁိုင်ၼပ်ႉႁူဝ်ပၢၵ်ႇပီ ၊ လုၵ်ႉတီႈတိၼ်လွႆၶိုၼ်ႈ ထိုင်ၸိၵ်းလွႆ ၶၢဝ်းတၢင်းမီးမွၵ်ႈ 11 ၵီႊလူဝ်ႊမဵတ်ႉ။


text:
ပိုၼ်ႉႁူႉပၢႆးႁၼ်
ဢီႈသင် ပဵၼ်လွၵ်းပိူင်ၽီႊဢႃႊ PR System (1)
- Details
- Created on 15 September 2014
- Written by တႆးလွတ်ႈလႅဝ်း
ပိုၼ်ၶမ်း ၽယၵ်ႉဝူင်း
ၼႂ်းဝူင်းၵၢၼ်မိူင်း ၸိုင်ႈမိူင်းႁူမ်ႈတုမ်ႈမိူင်းမၢၼ်ႈ ယၢမ်းလဵဝ် ၵဵဝ်ႇလူၺ်ႈၶၢဝ်ႇငၢဝ်း လွၵ်းပိူင် ၽီႊဢႃႊ (PR System)ၼႆႉ ဢဝ်ပဵၼ်ၶၢဝ်ႇယႂ်ႇ ၶဝ်ႇႁူၼ်ႈၵႂႃႇတူဝ်ႈမိူင်းလႄႈ ၽီႊဢႃႊ(PR) ပဵၼ်သင်ၼႆၼၼ်ႉ တႆးႁဝ်းၵေႃႈ လီႁူႉၸွမ်းၽွင်ႈယူႇ၊ ပေႃးႁူႉၸင်ႇၸၢင်ႈ လိူၵ်ႈၵႃႈၸွမ်းလွၵ်းသႅၼ်ႉ မၼ်းၶိုတ်းၶိုတ်းၸမ်ၸမ် ၵွႆးဢမ်ႇၵႃး ႁႂ်ႈပေႃးၸၢင်ႈႁပ်ႉဢဝ်လႄႈ သၢၼ်ၶတ်းၸွမ်းၼင်ႇ ၽွၼ်းၵၢၼ်မၼ်း ဢွၵ်ႇမႃးၼႆၼၼ်ႉ ၽူႈတႅမ်ႈၸင်ႇဝၵ်ႉတၢဝ်းႁႃ ၽိုၼ်ဢိင်ၼမ်းတၢင်းသေ ၸူၵ်းမႃးလၢတ်ႈၼႄၵၼ် ၼင်ႇပႃႈတႂ်ႈၼႆႉ။
Blue Stacks (Apps) တႃႇၸႂ်ႉတိုဝ်းလႆႈၼႂ်း Computer လႄႈ Android လေႃးၵၼ်
- Details
- Created on 11 September 2014
- Written by တႆးလွတ်ႈလႅဝ်း
Blue Stacks (Apps) ဢၼ်ၼႆႉ ပဵၼ်ၶိူင်ႈတၢင်းလဵၼ်ႈ ၵူႈလွင်ႈလွင်ႈ၊ လုၵ်ႉတီႈၼႂ်းၶွမ်ႇပိဝ်ႇတိူဝ်ႇ ၸဝ်ႈၵဝ်ႇသေ လဵၼ်ႈလႆႈမိူၼ်ၼင်ႇၼႂ်းၶိူင်ႈ Android ၼင်ႇၵဝ်ႇ၊ လဵၼ်ႈလႆႈမိူၼ်ၼင်ႇ Wechat ၊ Line ၊ Twitter ၊ Facebook ၊ Viber ၊ Google Talk ၊ Games ၸိူဝ်းၼႆႉ ၸႃႉၵႂႃႇတၢင်းလဵၼ်ႈၵူႈလွင်ႈလွင်ႈ မိူၼ်ၼင်ႇၸဝ်ႈၵဝ်ႇ လဵၼ်ႈၼႂ်းမိုဝ်းထိုဝ်ၵူၺ်း။
ၶေႃႈမုၼ်းၶၢဝ်ႇၵဝ်ႇၵဝ်ႇ
- Details
- Created on 14 August 2014
- Written by တႆးလွတ်ႈလႅဝ်း
Software ပုၼ်ႈတႃႇၵႄႈလိတ်ႈပၼ်ႁႃ Windows Features ၼႂ်းၶိူင်ႈ Windows-8/8.1
- Details
- Created on 08 August 2014
- Written by တႆးလွတ်ႈလႅဝ်း
သင်ဝႃႈ ႁဝ်းလူင်း Window-8 ဢမ်ႇၼၼ် Windows-8.1 ၸိူဝ်းၼႆႉယဝ်ႉၸိုင် ၸဝ်ႈၵဝ်ႇတေၵႆႉလႆႈႁၼ်ပၼ်ႁႃ မိူၼ်ၼင်ႇသႂၢင်း Progrem မႂ်ႇမႂ်ႇ တၢင်ႇလွင်ႈၸိူဝ်းၼႆႉ ဢမ်ႇလႆႈ၊ ၸႂ်ႉၸိူင်ႉႁိုဝ်ၵေႃႈ ဢမ်ႇမိူၼ်ၸႂ်ၸဝ်ႈၵဝ်ႇ၊ ၸဝ်ႈၵဝ်ႇၵႆႉၸႂ်ၸႃႉသေ ၵႆႉလူင်း Windows မႂ်ႇထႅင်ႈ
Software ပုၼ်ႈတႃႇၵႄႈလိတ်ႈပၼ်ႁႃ Windows လႄႈ Microsoft Office မိူဝ်ႈတိုၵ်ႉလူင်းမႂ်ႇမႂ်ႇ
- Details
- Created on 07 August 2014
- Written by တႆးလွတ်ႈလႅဝ်း
သင်ဝႃႈ ႁဝ်းလူင်း Windows-7 ဢမ်ႇၼၼ် Window-8/8.1ၸိူဝ်းၼႆႉယဝ်ႉၸိုင် ၸဝ်ႈၵဝ်ႇတေၵႆႉလႆႈႁၼ်ပၼ်ႁႃ မိူၼ်ၼင်ႇသႂ်ႇ Progrem မႂ်ႇမႂ်ႇ တၢင်ႇလွင်ႈၸိူင်းၼႆႉ ဢမ်ႇလႆႈ၊ ပေႃးသဵင်ႈလိူၼ် ၶွမ်းၸၢင်ႈလပ်း( Windows ၸၢင်ႈတူၵ်း) ၵႂႃႇႁင်းၵူၺ်း ၸိူဝ်းၼႆႉလႄႈသင် Microsoft Office ႁဝ်း သႂၢင်းဢမ်ႇလႆႈ ၸိူဝ်းၼႆႉလႄႈသင် တေလႆႈႁၼ်မႃး၊ ၵမ်ႉၼမ်တေႉ တေလႆႈႁၼ်တီႈ Window-8 လႄႈ 8.1။


text:
ပၢင်ပွႆးႁပ်ႉတွၼ်ႈ ပီမႂ်ႇတႆး 2111 ၼီႈ ၸႄႈဝဵင်းတူၼ်ႈတီး ၸိုင်ႈတႆး ပွတ်းၸၢၼ်း ၸွမ်ၽွင်းလူင် မိူင်းတႆး ၻွၵ်ႊတိူဝ်ႊ လိၼ်းထုတ်ႉ ၶဝ်ႈႁူမ်ႈပိုတ်ႇပၢင်ပွႆး မီးပီႈၼွင်ႉၵူၼ်းမိူင်းတီႈၸမ်/ၵႆၶဝ်ႈႁူမ်ႈ တင်းၼမ်လၢႆ ။
Photo by Noon Mo
Photo by Noon Mo
ဝၼ်းတီႈ 27/11/2016 ယၢမ်းၵၢင်ၶမ်ႈ 05:00 မူင်း ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းတူၼ်ႈတီး ဢွၼ်ႁူဝ်ၼမ်းၼႃႈၸတ်းႁဵတ်းပၢင်ပိုတ်ႇပၢင်ပွႆး သူင်ႇသင်ႇပီၵဝ်ႇ-ႁပ်ႉတွၼ်ႈ ပီမႂ်ႇတႆး 2111 ၼီႈ တီႈ ၵၢင်ပၢင်ႇ ပွႆးႁူင်းၾႆးမိၼ် (ဢဝေႇယႃႇ) ၸႄႈဝဵင်း တူၼ်ႈတီး ၸိုင်ႈတႆး ပွတ်းၸၢၼ်း။ ၸွမ်ၽွင်းလူင် မိူင်းတႆး Dr.Lin Htut ၊ ႁူဝ်ပဝ်ႈသၽႃး မိူင်းတႆး ၸၢႆးလူင်းသႅင်၊ ၽူႈၵွၼ်းတိူင်း သိုၵ်းပွတ်းဢွၵ်ႇ ၸဝ်ႈႁၢၼ် သေႇယၵျေႃႇထိၼ်ႇ ဝိၼ်းမိၼ်းထုၼ်း၊ ႁူဝ်ပဝ်ႈ ၵေႃပွင်ပဵၼ်ပၢင်ပွႆး ပီမႂ်ႇတႆး 2111 လုင်း ထုၼ်းမျႃႉ ၶဝ် ၶဝ်ႈႁူမ်ႈပိုတ်ႇပၢင်ၵႅတ်းမႆလၢႆႈ။ၼွၵ်ႈလိူဝ်ၼၼ်ႉ ၽွင်းလူင်မိူင်းတႆး 11 ၵေႃႉ ၵေႃႈ ၶဝ်ႈ ႁူမ်ႈပိုတ်ႇ ပၢင်ၸွမ်း ဝႃႈၼႆ ။
Photo by Noon Mo
Photo by Noon Mo
ၼၢင်းၼူၼ်းမူဝ် ၽူႈပွင်ၵၢၼ် ပွင်ပဵၼ်ပၢင်ပွႆး ပီမႂ်ႇတႆး 2111 ၼီႈ ၸႄႈဝဵင်းတူၼ်ႈတီး လၢတ်ႈဝႃႈ “ ပၢင်ပွႆးပီမႂ်ႇတႆး ပီၼႆႉ လႆႈမွၵ်ႇထိုင် ၸွမ်ၽွင်းလူင်၊ ႁူဝ်ပဝ်ႈသၽႃးမိူင်းတႆး၊ ၽူႈၵွၼ်းတိူင်းသိုၵ်း ပွတ်း ဢွၵ်ႇ မႃးပိုတ်ႇပၢင်ပွႆး ပီမႂ်ႇတႆး 2111 ၼီႈ၊ လိူဝ်ၼၼ်ႉ ၽွင်းလူင်မိူင်းတႆး 11 ၵေႃႉၵေႃႈ လႆႈမွၵ်ႇထိုင် မႃးၶဝ်ႈႁူမ်ႈပႃး၊ တေလႆႈဝႃႈ ပဵၼ်ဢၼ်ၶႅမ်ႉလႅပ်ႈလီငၢမ်းၵႂႃႇ ထႅင်ႈပိူင်ၼိုင်ႈၵေႃႈ မီးပီႈၼွင်ႉၵူၼ်းမိူင်း ၸႄႈဝဵင်းတူၼ်ႈတီးႁဝ်း တီႈၸမ်/ၵႆ မႃးၶဝ်ႈႁူမ်ႈ ပိုတ်ႇပၢင်ၵႂႃႇ ၸွမ်းထႅင်ႈ တင်းၼမ်လၢႆ ဝႃႈၼႆ ။
ပၢင်ပိုတ်ႇပၢင်ပွႆးပီမႂ်ႇတႆး 2111 ၼီႈ တီႈတူၼ်ႈတီး ၼႂ်းဝၼ်းတီႈ 27 ၼႆႉ မီးတၢင်းၵႃႈၼူၵ်း/တူဝ်း ၸုမ်းၵူၼ်းၼုမ်ႇတႆး (SYO) ၵႃႈၼႄပိုတ်ႇပၢင်ပွႆး၊ ၸုမ်းၵေႃလိၵ်ႈလၢႆး လႄႈၾိင်ႈ ငႄႈတႆး ၸၼ်ႉၸွမ် ဝဵင်းတူၼ်ႈတီး ၵေႃႈၶဝ်ႈႁူမ်ႈ ပိုတ်ႇပၢင် ၼႄတၢင်းၵႃႈၵႂႃႇ ႁူမ်ႈပႃးလူၺ်ႈ ၸုမ်းတၢင်းၵႃႈ ထႅင်ႈလၢႆ လၢႆၸုမ်း ဝႃႈၼႆ ။
Photo by Noon Mo
Photo by Noon Mo
ပွႆးပီမႂ်ႇတႆး 2111 ၼီႈ ဝဵင်းတူၼ်ႈတီးၼႆႉ ၸတ်းႁဵတ်း ဝၼ်းတီႈ 27/11/2016 တေႃႇထိုင် ဝၼ်းတီႈ 01/12/2016 ၶၢဝ်းတၢင်း 5 ဝၼ်း၊ ၶပ်ႉမၢႆပၢင်ပွႆးသမ်ႉ ဝၼ်းတီႈ 27 ပိုတ်ႇပၢင်ပွႆး၊ ၼႄ တၢင်းၵႃႈ၊ ႁွင်ႉၽဵင်းၵႂၢမ်း ပၢၼ်မႂ်ႇလႄႈ ၶႄႉၶႅင်ႇပွႆႇႁူင်းၾႆးမိၼ် တီႈပၢင်ႇဢဝေႇယႃႇ၊ ဝၼ်းတီႈ 28 မီးပၢင်ၶႄႉၶႅင်ႇ တၢင်းၵိၼ်ၾိင်ႈငႄႈတႆး၊ ၶႄႉၶႅင်ႇၶႅၵ်းမွၵ်ႇ၊ ပၢင်ၵိၼ်ၶဝ်ႈႁူမ်ႈမူႇၵၼ် တီႈၵေႃ လိၵ်ႈလၢႆးလႄႈ ၾိင်ႈငႄႈ တႆး တူၼ်ႈတီး၊ လိူဝ်ၼၼ်ႉ ယၢမ်းၵၢင်ၶမ်ႈ သိုပ်ႇၼႄတၢင်း ၵႃႈလႄႈ ႁွင်ႉၽဵင်းၵႂၢမ်းပၢၼ်မႂ်ႇ တီႈပၢင်ႇဢဝေႇယႃႇ၊ ဝၼ်းတီႈ 29 လဵပ်ႈတူၼ်ႈၶူဝ်းလူႇ၊ ယၢမ်းဝၢႆးဝၼ်း 03 မူင်း မီးပၢင်ၵႅဝ်ႈႁပ်ႉပီမႂ်ႇ တီႈႁူင်းႁေႃၵေႃလိၵ်ႈလၢႆး တူၼ်ႈတီး၊ ယၢမ်းၵၢင် ၶမ်ႈသမ်ႉ သိုပ်ႇၼႄတၢင်းၵႃႈ၊ ႁွင်ႉၽဵင်းၵႂၢမ်းလႄႈ ႁပ်ႉပီမႂ်ႇ(ႁပ်ႉၸဵင်) တီႈပၢင်ဢဝေႇယႃႇ၊ ဝၼ်းတီႈ 30 ယၢမ်းၵၢင်ဝၼ်း ၵပ်းသွမ်းသင်ၶၸဝ်ႈလႄႈ ထွမ်ႇတြႃးပီမႂ်ႇ၊ လဵၼ်ႈၸဵင် တီႈႁူင်းႁေႃ ၵေႃလိၵ်ႈလၢႆးတူၼ်ႈတီး၊ ယၢမ်းၵၢင်ၶမ်ႈၵေႃႈသိုပ်ႇၼႄတၢင်းၵႃႈလႄႈ ႁွင်ႉၽဵင်းၵႂၢမ်း တီႈပၢင်ႇ ဢဝေႇယႃႉ၊ ဝၼ်းတီႈ 01/12/2016 ပၢင်လူပ်းပၢင်ပွႆး တွၼ်ႈသူး/ရၢင်းဝလ်း ၵၢၼ်ၶႄႉ ၶႅင်ႇႁူင်းၾႆးမိၼ်၊ တၢင်းၵႃႈလႄႈ ႁွင်ႉၽဵင်းၵႂၢမ်း ဢၼ်လႆႈၸတ်းမႃးၼႂ်းၶၢဝ်းတၢင်း 5 ဝၼ်း- ဝႃႈၼႆ ။


text:
လိၵ်ႈယိုၼ်ႈၽၢၼ်ႇ
လိၵ်ႈယိုၼ်ႈၽၢၼ်ႇ ၵူၼ်းမိူင်းထူပ်းၽေး ယွၼ်ႉၵုမ်ႇမၼီႇၶုတ်းႁေႈၶမ်း
- Details
- Created on 03 May 2017
- Written by တႆးလွတ်ႈလႅဝ်း
ၵူၼ်းမိူင်း ၼႂ်းဢိူင်ႇထမ်ႈၸၢင်ႉ ၸႄႈဝဵင်းမိူင်းယု ၸိုင်ႈတႆးပွတ်းဢွၵ်ႇ ထူပ်းၽေး ယွၼ်ႉၵုမ်ႇမၼီႇၶႄႇ ၵႂႃႇၶုတ်းႁေႈၶမ်းသေ ႁဵတ်းႁႂ်ႈ ၶူဝ်းၶွင်ဢုၵ်ႉၸႃႇ တင်းၼမ် လူႉသုမ်းၸွမ်း။
လိၵ်ႈယိုၼ်ႈၽၢၼ်ႇတႆးလွတ်ႈလႅဝ်း (01 Mar 2017)
- Details
- Created on 03 April 2017
- Written by တႆးလွတ်ႈလႅဝ်း
ၵေႃသိုဝ်ႇၶၢဝ်ႇတႆးလွတ်ႈလႅဝ်း …..
လွင်ႈတၢင်းတႄႉ ၶႃႈႁဝ်း ပဵၼ်ၵူၼ်းၸေႊတွၼ်ႈလႃႈသဵဝ်ႈ ထုင်ႉယေႃသေ ၶႂ်ႈပိုင်ႈၽူႈဢဝ်ၶၢဝ်ႇ တႆးလွတ်ႈလႅဝ်းႁဝ်း ၶဝ်ႈဢဝ်ၶၢဝ်ႇထိုင်ၼႂ်းထုင်ႉယေႃ ဢၼ်မီးၽၢႆႇဢွၵ်ႇ ဝဵင်းလႃႈသဵဝ်ႈၼၼ်ႉ ဢိတ်းၼိုင်ႈ၊ ယွၼ်ႉမီးသိုၵ်းလွႆ TNLA ၶဝ်ၶဝ်ႈထိုင်ၼႂ်းပိုၼ်ႉတီႈသေ တဵၵ်းတဵင်ယွၼ်းၵူၼ်းလႄႈငိုၼ်း ၵူၼ်းဝၢၼ်ႈၵူၼ်းသူၼ် တၢင်းထုင်ႉယေႃၼၼ်ႉ လၢႆလၢႆဢိူင်ႇ လႄႈ...
ၸုမ်းၵူၼ်းၼုမ်ႇတႆးၶူၺ်းမိင် ၼႂ်းၸိုင်ႈမိူင်းၶႄႇ ၽိတ်ႈမွၵ်ႇပီႈၼွင်ႉတႆး တီႈၸမ်တီႈၵႆ ၶဝ်ႈႁူမ်ႈ ပၢင်ပွႆးပီႊမႂ်ႇတႆး 2111 ၼီႊ တီႈၶူၺ်းမိင်
- Details
- Created on 28 October 2016
- Written by တႆးလွတ်ႈလႅဝ်း
ၸုမ်းႁဝ်းၶႃႈ ၵူၼ်းၼုမ်ႇတႆးၶူၺ်းမိင် ၽိတ်ႈမွၵ်ႇထိုင် ပီႈၼွင်ႉၸၢဝ်းၶိူဝ်း ၼႂ်းၸိုင်ႈတႆး လႄႈ ၼႂ်းၸိုင်ႈမိူင်းၶႄႇ ဢိၵ်ႇတင်း ပီႈၼွင်ႉၼွၵ်ႈမိူင်း ႁႂ်ႈလႆႈၶဝ်ႈႁူမ်ႈ ပၢင်ပွႆးပီႊမႂ်ႇတႆး 2111 ၼီႊ တီႈၶူၺ်းမိင် ၸိုင်ႈမိူင်းၶႄႇ ၊ ၵူၼ်းၼုမ်ႇတႆးၶူၺ်းမိင်ၼႆႉ မၢင်ၸိူဝ်းႁဵတ်းၼႃႈၵၢၼ် ယူႇသဝ်းဝႆႉ ၼႂ်းၶူၺ်းမိင် ၸိုင်ႈမိူင်းၶႄႇ ၵမ်ႈၽွင်ႈ ပဵၼ်လုၵ်ႈႁဵၼ်း ၸၼ်ႉၸွမ် လႄႈ သွၼ်ၽိုၵ်းႁဵၼ်း ၊ ပိုၼ်ၽႄႈ ၊ ၸုမ်းၾိင်ႈငႄႈတႆး၊ ၸိူဝ်းႁဝ်းၶႃႈတင်းသဵင်ႈ ၸင်ႇတေလႆႈ ၶွတ်ႇၽွတ်ႈ တင်ႈပဵၼ်ၸုမ်း ၵူၼ်းၼုမ်ႇတႆး ၶူၺ်းမိင် ဝႆႉယူႇယဝ်ႉ။
လိၵ်ႈယိုၼ်ႈၽၢၼ်ႇ ၵူၼ်းမိူင်းထုင်ႉမိူင်းဝၼ်း ၸႄႈမိူင်းၶၢင်
- Details
- Created on 07 September 2016
- Written by တႆးလွတ်ႈလႅဝ်း
ထိုင်-ၽူႈယႂ်ႇၵူၼ်းလူင်ႁဝ်းၶဝ် ၵူႈမူႇၵူႈၸုမ်း
ၼႂ်းပီႊ 2016 မႃးၼႆႉ သိုၵ်းၶၢင် KIA မီးလွင်ႈတဵၵ်းတဵင် ၵူၼ်းမိူင်း ၼႂ်းထုင်ႉမိူင်းဝၼ်း လႄႈ ပူၼ်ႉပႅၼ် သုၼ်ႇလႆႈသုၼ်ႇပဵၼ် ၸၢဝ်းတႆးႁၢဝ်ႉႁႅင်း။
မူႇၸုမ်းယိပ်းၵမ်မၢႆမီႈလူတ်ႉ ၸေႈဝဵင်းလႃႈသဵဝ်ႈ ပိုၼ်ၽၢဝ်ႇလွင်ႈတၢင်း ဢၼ်လႆႈတီႉၺွပ်း လူတ်ႉဢမ်ႇမီးမၢႆၾၢင် (လၢႆႇၸိၼ်ႇ)
- Details
- Created on 11 August 2016
- Written by တႆးလွတ်ႈလႅဝ်း
ပေႃးတိုၵ်ႉမီးၵူၼ်းၸႂ်ႉတိုဝ်းလူတ်ႉ ဢမ်ႇမီးမၢႆၾၢင်ၼႆႉ မၼ်းၸၢင်ႈတုမ်ႉတိူဝ်ႉ ၽၢႆႇၵူၼ်းၸႂ်ႉလူတ်ႉ ဢၼ်မီးမၢႆၾၢင်ၶဝ် လႆႈထၢမ်းၶွၼ်ႇ တႃႇလူင်ပွင်ၸိုင်ႈၼၼ်ႉယူႇ


text:
ပမ်ႉၼမ်ႉမၼ်း ၸႄႈဝဵင်းတႃႈၶီႈလဵၵ်း လၢႆလၢႆတီႈ ဢမ်ႇလႆႈၶႂၢင်ႉၶၢႆ တင်းဝၼ်း ၼိုင်ႈဝၼ်းလႂ် တေလႆႈၶၢႆ တႃႇ ယၢမ်းၸဝ်ႉလႄႈ ဝၢႆးဝၼ်း ၽွင်းလႅတ်ႇဢူၼ်ႈၵူၺ်း ။
ၸဝ်ႈၼႃႈတီႈ ၾၢႆႇၶေၾႆး ဝဵင်းတႃႈၶီႈလဵၵ်း ၸိုင်ႈတႆး ပွတ်းဢွၵ်ႇၶူင်း သူင်ႇလိၵ်ႈၸူးထိုင် ၸဝ်ႈၶွင်ပမ်ႉၼမ်ႉမၼ်း ၵူႈတီႈ ၼႂ်းၸႄႈဝဵင်းတႃႈၶီႈလဵၵ်း တႄႇဢဝ် ႁူဝ်လိူၼ် မၢတ်ႊၶျ်ထိုင် လိူၼ်မေႊသဵင်ႈ တႃႇၶၢဝ်းတၢင်း 3 လိူၼ်ၼႆႉဝႃႈ ယွၼ်ႉပဵၼ်ၶၢဝ်းမႆႈ ၵူဝ်ၾႆးမႆႈလႄႈ တၵ်းလႆႈပိုတ်ႇလၢၼ်ႉၶၢႆၼမ်ႉမၼ်း ဝၼ်း 2 ပွၵ်ႈ ၵူၺ်းယဝ်ႉ ဝႃႈၼႆ ။
ၸၢႆးမိူင်း ၸဝ်ႈၶွင် ပၼ်ႉၼမ်ႉမၼ်း တႆးသယမ် ဝဵင်းတႃႈၶီႈလဵၵ်း လၢတ်ႈဝႃႈ “ တေလႆႈၶႂၢင်ႉ ပိုတ်ႇၶၢႆၵၢင်ၼႂ် 6:00 မူင်း ထိုင် 10:00 မူင်း ၵမ်းၼိုင်ႈ၊ ဝၢႆးဝၼ်း 15:00-20:00 မူင်း ၵမ်းၼိုင်ႈ ၊ ၵၢင်ဝၼ်းၼႆႉ ပိၵ်ႉဝႆႉ ” ဝႃႈၼႆ ။
ၸၢႆးဝၼ်း ၵူၼ်းမိူင်းပိုၼ်ႉတီႈ ဝဵင်းတႃႈၶီႈလဵၵ်း လၢတ်ႈဝႃႈ “ ပီၼႆႉ တႃႈၶီႈလဵၵ်း တေလႆႈဝႃႈ မႆႈႁႅင်းလိူဝ် ၵူႈပီ လႆႈပိုတ်ႇၽတ်ႉလူမ်းဝႆႉတၢင်း 24 ၸူဝ်ႈမူင်း ၊ တွၼ်ႈဝၢႆးဝၼ်းသမ်ႉ ဢမ်ႇၸၢင်ႈ သႂ်ႇၾႆး သႂ်ႇၽိုၼ်း ႁုင်ၵိၼ်ႁုင်ယမ်ႉ ယွၼ်ႉလူမ်းပဝ်ႇႁႅင်း ။ ၵူဝ်ၾႆးလၢမ်းမႆႈ ။ ႁူဝ်ၶမ်ႈ 6 မူင်းပၢႆ ၸင်ႇၸၢင်ႈႁုင်ၵိၼ်ႁုင်ယႅမ်ႉ ” ဝႃႈၼႆ ။
ပမ်ႉၼမ်ႉမၼ်း ၼိူဝ်သဵၼ်ႈတၢင်းတႃႈၶီႈလဵၵ်းထိုင်ၵဵင်းတုင် ၼႆႉ မီးဝႆႉ 3-4 တီႈ 1.ပမ်ႉၼမ်ႉမၼ်း သမဝႃႇယမ ၊ 2. ပမ်ႉၼမ်ႉမၼ်း ယိင်ႇယိင်ႇ ၊ 3. တႆးသယမ် ၸဵမ်ၸိူဝ်းၼႆႉ ။
ဝၼ်းတီႈ 22 မိူဝ်ႈၼႆႉ ၶၼ်ၼမ်ႉမၼ်း တီႊၸေႊ 1 လိတ်ႊ 19.50 ဝၢတ်ႇ ၊ ၼမ်ႉမၼ်း 91 ၼိုင်ႈလိတ်ႊ 21 ဝၢတ်ႇ ၊ ၼမ်ႉမၼ်း 95 ၼိုင်ႈလိတ်ႊ 23 ဝၢတ်ႇ ၼႆယဝ်ႉ ။


text:
ဝၼ်းတီႈ 4-5/5/2017 ၼႆႉ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU တေၸတ်းႁဵတ်းပၢင်ၵုမ်ႁူဝ်ႁုပ်ႈပီ၊ တေမွပ်ႈတၼ်ႁဵင်းပၼ်ႁူဝ်ပဝ်ႈမႂ်ႇ တွၼ်ႈတႃႇပီ 2017 – 2018 ။ လႆႈႁူႉဝႃႈၽူႈယႂ်ႇၵူၼ်းလူင်ၵူႈမူႇၵူႈၸုမ်း တေၶဝ်ႈႁူမ်ႈၼႆလႄႈ လီႁူမ်ၸူမ်းၸွမ်းတႆးမေႃၽွမ်ႉႁူမ်ႈၵၼ်မႃးယဝ်ႉ။ ဢမ်ႇမိူၼ်ၼင်ႇၵူႈပွၵ်ႈယဝ်ႉ။ ၵူၺ်းၵႃႈ ၵမ်ႈၽွင်ႈသမ်ႉဝႃႈ ၼႆႉပဵၼ်ၸိုဝ်ႈၸၢင်ႉႁၢင်ႈမႅဝ်း ၸိုဝ်ႈလႅဝ်းႁႅဝ်းမႆႉၵူၺ်း ဝႃႈၼႆ။
ပၢင်ၵုမ် CSSU ဝဵင်းလူင်တႃႈၵုင်ႈ မိူဝ်ႈ 5-6/07/2016 လႆႈၸႂ်တူၵ်းလူင်း တေၽိုၼ်ႉၶိုၼ်း ၶေႃႈလႆႈၸႂ် ၼႂ်းလိၵ်ႈႁူမ်ႈမၢႆပၢင်လူင် 1947
ၵွပ်ႈၼၼ် ပၼ်ႁႃဢၼ်ပဵၼ်ယူႇၼႃႈပၢင်ၵုမ်၊ ၵွၼ်ႇပႆႇႁဵတ်းပၢင်ၵုမ်လူင်ၼႆႉ ပဵၼ်ပၼ်ႁႃသင်ဝႆႉ။ ပေႃးထိုင်ၼႂ်းပၢင်ၵုမ်မႃး ထုၵ်ႇလီႁႃလၢႆးၸိူင်ႉႁိုဝ်သေၵႄႈလိတ်ႈ။
ပေႃးယူႇတီႈၽူႈတႅမ်ႈလိၵ်ႈသေထတ်းႁၼ်တႄႉ ပၼ်ႁႃမီး 3 လွင်ႈ – (1) တၼ်းႁဵင်းႁူဝ်ပဝ်ႈ လွင်ႈတေမွပ်ႈဢမ်ႇမွပ်ႈပၼ်ပႃႇတီႇသိူဝ်ၽိူၵ်ႇ၊ (2) လွင်ႈသိူဝ်ၽိူၵ်ႇသူင်ႇတူဝ်တႅၼ်း၊ (3) လွင်ႈၸုမ်းၽူႈၸၢင်ႈၸွႆႈၶိုင်သၢင်ႈ Technical Team … ၸဵမ်ၸိူဝ်းၼႆႉ။
ပၼ်ႁႃ (1)
တင်ႈတႄႇႁူဝ်ပီ 2017 ၼႆႉမႃး ပႃႇတီႇသိူဝ်ၽိူၵ်ႇ ပိုတ်ႇတူဝ်လၢတ်ႈဝႃႈ တူဝ်ႈတၼ်းတႃႇႁပ်ႉတၼ်းႁဵင်းႁူဝ်ပဝ်ႈ CSSU ။ လိူဝ်ၼၼ်ႉဢမ်ႇၵႃး ႁၢင်လိူၼ်ဢေႊပရိူဝ်ႊၼႆႉၵေႃႈ ယင်းႁဵတ်းပၢင်ၵုမ်လူင်သေတႅပ်းတတ်းပိုၼ်ၽၢဝ်ႇဝႃႈ တူဝ်ႈတၼ်းတႃႇႁပ်ႉတၼ်းႁဵင်းၼႆႉ။
ၾၢႆႇၼိုင်ႈ ၸုမ်းၽူႈႁပ်ႉတၼ်းႁဵင်းႁူဝ်ပဝ်ႈဝႆႉယၢမ်းလဵဝ် သမ်ႉတူၵ်ႇတွၵ်းတႅၵ်ႇလႅင်းဝႆႉ ၼႂ်းၶပ်ႉမၢႆပၢင်ၵုမ်ၼၼ်ႉဝႃႈ ယူႇတီႈႁူဝ်ပဝ်ႈလူင်ယၢမ်းလဵဝ်သေ တေမွပ်ႈတၼ်းႁဵင်းႁူဝ်ပဝ်ႈပၼ်ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA ၼႆဝႆႉ။
ပေႃးတူၺ်းလွင်ႈၼႆႉ တေဝႃႈပဵၼ်ပၼ်ႁႃၼႆၵေႃႈဝႃႈ ဢမ်ႇပဵၼ်ပၼ်ႁႃၼႆၵေႃႈဝႃႈ ပေႃးမေႃဝႆႉဝၢင်းၸႂ်။ ပေႃးဢဝ်ပၵ်းပိူင်ဝႃႈၶႅၼ်းဢမ်ႇမီးပၼ်ႁႃ။
ပေႃးၸုမ်းၼိုင်ႈၶႂ်ႈၶိၼ်ႁဵတ်း၊ ၸုမ်းၼိုင်ႈသမ်ႉတင်ႈၸႂ်ၶႂ်ႈၶတ်းတႄႉ ပဵၼ်ပၼ်ႁႃယဝ်ႉ။ ပေႃးဝူၼ်ႉဝႃႈ မိူဝ်ႈၵဝ်ႁဵတ်းၼၼ်ႉ ၵဝ်ႁၢပ်ႇၵၢၼ်မႃးလူင်ႉလႅင်းပွင်ႇပိုင်ႈ ႁဵတ်းႁႂ်ႈပဵၼ်ၵၢၼ်မႃးလီတီႈသုတ်းယဝ်ႉ။ ၸုမ်းတေၶိုၼ်ႈပဵၼ်ႁူဝ်ပဝ်ႈၼၼ်ႉ တၵ်းလႆႈလီလိူဝ်ၵဝ်ႇၵူၺ်း၊ ပေႃးဢမ်ႇလီမီးတီႈယူပ်ႈယွမ်းၵေႃႈ မီးတီႈမၼ်းၵူၺ်းၼႆ မေႃဝႆႉၸႂ်ၸိူင်ႉၼႆတႄႉဢမ်ႇမီးပၼ်ႁႃယဝ်ႉ။ လွင်ႈၽွမ်ႉႁူမ်ႈၵေႃႈတေပဵၼ်။ တွၼ်းသေတေၸၢင်ႈမီးၵႂၢမ်းထတ်းသၢင်ဝႃႈ ၸုမ်း CSSU ၼႆႉ မီးပၵ်းမီးပိူင်ဢမ်ႇၼၼ်ဢမ်ႇမီးပၵ်းဢမ်ႇမီးပိူင်။
ပေႃးဢဝ်ပၵ်းပိူင်ဝႃႈတႄႉ မိူဝ်ႈၽွမ်ႉလႆႈၸႂ်ၵၼ်လိူၵ်ႈႁူဝ်ပဝ်ႈ (ၽူႈၼင်ႈၼၵ်း)ၵေႃႉႁႅၵ်ႈၼၼ်ႉ လိူၵ်ႈၸွမ်းတူဝ်ၶပ်ႉဢိင်းၵလဵတ်ႈ A – Z ။ ယွၼ်ႉၶွင်ႇသီႇဢဝ်ၶိုၼ်းၸိုင်ႈတႆး တႄႇတူဝ် R မႃးဢွၼ်တၢင်း ၸိူဝ်းၸိုဝ်ႈၸုမ်းတႄႇလူၺ်ႈ S လႄႈ ၸွမ်သိုၵ်းလူင်ယွတ်ႈသိုၵ်း လႆႈႁပ်ႉတၼ်းႁဵင်းဢွၼ်တၢင်းသုတ်း၊ ပွင်ႇဝႃႈၼိုင်ႈ RCSS ၊ သွင် SNDP ၊ သၢမ်ၸင်ႇၵွႆႈမႃး SSJAC ၊ ၼိုင်ႈၸုမ်းလႂ်ၼိုင်ႈၶူပ်ႇပီ။ သၢမ်ၶူပ်ႇပီၸင်ႇပဵၼ်ၼိုင်ႈႁွပ်ႈ။
ၵွပ်ႈၼၼ် ထုၵ်ႇလီတႄႇၶိုၼ်းႁွပ်ႈမႂ်ႇႁႃႉ တေယႃႉပၵ်းပိူင်သေ ၵႂႃႇၸွမ်းလူၺ်ႈလၢႆးဢဝ်ၵမ်ႉမၼ်းဝႃႈ၊ မီးတီႈၽူႈၶဝ်ႈပၢင်ၵုမ်ၶဝ်ႁူမ်ႈၵၼ်တႅပ်းတတ်း။
ပၼ်ႁႃ (2)
လွင်ႈၼႆႉ ၼႂ်းတူဝ်တႅၼ်းပႃႇတီႇသိူဝ်ၽိူၵ်ႇၼၼ်ႉ ပႃးဝႆႉလုင်းၸေႃးတၢၼ်းမိၼ်ႉ။ လုင်းၸေႃးတၢၼ်းမိၼ်ႉၼႆႉ ပဵၼ်ၵူၼ်းထွၼ်တူဝ်ဢွၵ်ႇပႃႇတီႇသိူဝ်ၽိူၵ်ႇသေ ၵႂႃႇတင်ႈပႃႇတီႇၾႅတ်ႊၻရႄႊၽွမ်ႉႁူမ်ႈ FUP ၊ ယၢမ်းလဵဝ်ႁပ်ႉတၼ်းႁဵင်းႁူဝ်ပဝ်ႈဝႆႉ။
လွင်ႈၼႆႉ ၸုမ်းၽူႈႁပ်ႉတၼ်းႁဵင်းႁူဝ်ပဝ်ႈဝႆႉယၢမ်းလဵဝ် ဢမ်ႇႁၢၼ်ႉၸႂ်သေတူၵ်ႇတၵ်ႉဝႃႈ – “ ဢမ်ႇထုၵ်ႇလီသူင်ႇမၼ်းၸၢႆး မႃးပဵၼ်တူဝ်တႅၼ်းပႃႇတီႇသိူဝ်ၽိူၵ်ႇ” ။
သုၼ်ႇတူဝ်ၽူႈတႅမ်ႈလိၵ်ႈတႄႉႁၼ်ထိုင်ဝႃႈ ၼႆႉပဵၼ်သေႇရေႇၼႃႈတႃသိူဝ်ၽိူၵ်ႇ။ ၼႂ်းပႃႇတီႇဢမ်ႇမီးၵူၼ်းလႄႈသူင်ႇမၼ်းၸၢႆးၵႂႃႇႁႃႉ၊ ၼႂ်းပႃႇတီႇ ဢမ်ႇမီးၼမ်ႉၵတ်ႉပဵင်းမၼ်းၸၢႆးလႄႈ သူင်ႇမၼ်းၸၢႆးမႃးႁႃႉ၊ ဢမ်ႇၼၼ်ၵေႃႈ ပေႃးဢမ်ႇၸႂ်ႈမၼ်းၸၢႆး ဢမ်ႇပဵၼ်ၵၢၼ်ႁႃႉ ယူႇတီႈပႃႇတီႇသိူဝ်ၽိူၵ်ႇၶဝ်ၸဝ်ႈသဵင်ႈသဵင်ႈ။
ၸဵမ်မိူဝ်ႈသွင်ပီပူၼ်ႉမႃး ယၢမ်ႈဢဝ်မၼ်းၸၢႆးသူင်ႇတႅၼ်း တၼ်းႁဵင်းႁူဝ်ပဝ်ႈပႃႇတီႇသိူဝ်ၽိူၵ်ႇ ၵႂႃႇၶဝ်ႈႁူမ်ႈပၢင်ၵုမ်တီႈၵဵင်းမႂ်ႇမႃးယဝ်ႉၵမ်းၼိုင်ႈ။ ၸိူဝ်းပဵၼ်လုၵ်ႈၸုမ်း CSSU ၵမ်ႈၽွင်ႈဢမ်ႇႁၼ်လီ။
ၵွပ်ႈၼၼ်လႄႈပၼ်ႁႃတီႈ 2 ၼႆႉၵေႃႈတေႃႈၼင်ႇၼၼ် ပေႃးဝူၼ်ႉလိုၵ်ႉၵေႃႈပဵၼ်ပၼ်ႁႃ ပေႃးဢမ်ႇဝူၼ်ႉလိုၵ်ႉၵေႃႈဢမ်ႇၸႂ်ႈပၼ်ႁႃ။ မီးတီႈတူဝ်ၸဝ်ႈၶွင်ၵေႃႉလိူၵ်ႈတူဝ်တႅၼ်းသူင်ႇၵႂႃႇၼၼ်ႉၵူၺ်း။
ပၼ်ႁႃ (3)
ၸုမ်းၽူႈၸၢင်ႈၸွႆႈၶိုင်သၢင်ႈ Technical Team ၼႆႉသမ်ႉ ၵူၼ်းယူႇၼႂ်းၸုမ်းၵမ်ႈပႃႈၼမ် (ဢမ်ႇဝႃႈၵူႈၵေႃႉ) ယုမ်ႇယမ်ၼိူဝ်လၢႆးႁဵတ်းသၢင်ႈ ပႃႇတီႇႁူဝ်သိူဝ်လႄႈၶဝ်ႈမႃးၶိုင်သၢင်ႈ။ သႂ်ႇႁႅင်းတူင်ႉၼိုင်ၸွႆႈသၢင်ႈႁၢဝ်ႈႁၢဝ်ႈႁႅင်းႁႅင်း ၽွင်းၸတ်းႁဵတ်းပၢင်ဢုပ်ႇၵုမ်ၾိုၵ်းလပ်ႉၼမ်ႉၵတ်ႉ workshop ႁၢင်ႈႁႅၼ်းတႃႇပဵၼ်ပၢင်ၵုမ်လူင်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး။
လွင်ႈၼႆႉဢမ်ႇမီးပၼ်ႁႃ။ ဢၼ်မီးပၼ်ႁႃၼႆႉ ယွၼ်ႉတၢင်ႇမူႇတၢင်ႇၸုမ်း တူၵ်ႇတၵ်ႉဝႃႈၶဝ်ၼႆႉ ပဵၼ်ၸုမ်းၽႂ်ၸုမ်းလႂ် ၶဝ်လုၵ်ႉလႂ်မႃးၼႆႉဢၼ်ၼိုင်ႈ။
ဢၼ်ၼိုင်ႈသမ်ႉ ယွၼ်ႉယုမ်ႇယမ်ၼိူဝ်လွၵ်းၸုၵ်းပႃႇတီႇႁူဝ်သိူဝ်သေ မႃးၵမ်ႈၼမ်လႄႈ ပေႃးဢမ်ႇၸႂ်ႈၸဝ်ႈၶုၼ်ထုၼ်းဢူး၊ လုင်းၸၢႆးၼုတ်းၶဝ်ႁပ်ႉပုၼ်ႈၽွၼ်း ၸွင်ႇၶဝ်တေသိုပ်ႇႁဵတ်းဢမ်ႇသိုပ်ႇႁဵတ်း။
ၽူႈတႅမ်ႈလိၵ်ႈၵပ်းသိုပ်ႇတူၺ်းလၢႆလၢႆၵေႃႉ ၵမ်ႈၽွင်ႈယင်းလၢတ်ႈဝႃႈ ၸုမ်းၽူႈၼမ်းၼႂ်း၊ ၸုမ်းၵၢၼ်လုမ်း၊ ၸုမ်းၽူႈၸၢင်ႈၸွႆႈၶိုင်သၢင်ႈ Technical Team သၢမ်ၸုမ်းၼႆႉ ၽူႈႁပ်ႉတၼ်းႁဵင်းႁူဝ်ပဝ်ႈ ၸုမ်းလႂ်ၽူႈလႂ်ႁပ်ႉၵေႃႈ ဢမ်ႇထုၵ်ႇလီလႅၵ်ႈလၢႆႈ။ Technical Team ၼႆႉ ယင်းဢမ်ႇထုၵ်ႇလီလိူၵ်ႈမူႇလိူၵ်ႈၸုမ်း လီဢဝ်ၽူႈမီးၼမ်ႉၵတ်ႉလူင်ႉလႅၼ်ႇ လူၺ်ႈႁူဝ်ၶေႃႈလႂ်ႁူဝ်ၶေႃႈၼၼ်ႉ ၶဝ်ႈမႃးထႅင်ႈလူးၵွၼ်ႇ ဝႃႈၼႆ။
ပၼ်ႁႃၵူႈလွင်ႈလွင်ႈ
ၼႂ်းၶၵ်ႉတွၼ်ႈပၼ်ႁႃၵူႈလွင်ႈလွင်ႈၼၼ်ႉ ပေႃးပဵၼ်မူႇပဵၼ်ၸုမ်း ပၼ်ႁႃတိုၼ်းမီးၼမ်။ ၼႆႉတႄႉၽူႈယႂ်ႇၵူၼ်းလူင်ၶဝ်ၸဝ်ႈႁူႉလိူဝ်ပိူၼ်ႈ။ ပၼ်ႁႃသင်ၵေႃႈယဝ်ႉ ဢိင်ၼိူဝ်ပၵ်းပိူင်မူႇၸုမ်း CSSU တမ်းဝႆႉတႅတ်ႈၼႅတ်ႈတႅတ်ႈတေႃး တွၼ်ႈတႃႇလုၵ်ႈၸုမ်း။
မိူၼ်ၼင်ႇပေႃးဢမ်ႇသႂ်ႇငိုၼ်းၵွင်ၵၢင် တေႁဵတ်းႁိုဝ်၊ ပေႃးသႅၼ်းၽူႈၼမ်း ပေႃးဢမ်ႇသူင်ႇတူဝ်တႅၼ်းၶဝ်ႈပၢင်ၵုမ်လူင်ႁူဝ်ႁုပ်ႈပီ တေႁဵတ်းႁိုဝ် ၸဵမ်ၸိူဝ်းၼႆႉ။
မူႇၸုမ်းသင်၊ မူႇၸုမ်းလႂ်ၵေႃႈယဝ်ႉ တၵ်းလႆႈမီးပၵ်းပိူင်ၵႅၼ်ႇၶႅင်ၼႅၼ်ႈၼႃ၊ ဢုပ်ႇဢူဝ်းတႅပ်းတတ်း ဢွၼ်ၵၼ်ႁဵတ်းၸွမ်းၵွၼ်ႇ ၸင်ႇတေပဵၼ်မူႇၸုမ်းၶိုပ်ႈၼႃႈၶိုၼ်ႈသင်ႉ။
ပိူဝ်ႈတႃႇၸိူဝ်ႉၸၢတ်ႈတႆး တေဢမ်ႇၼႃႈလဵၵ်ႉၼၼ်ႉ ႁႂ်ႈၸွႆႈၵၼ်ၵမ်ႉယၼ်ပၼ်ႁႅင်း CSSU ပဵၼ်မူႇၸုမ်း ဢၼ်မီးၼႃႈမီးတႃ တႃႇၸိူဝ်ႉၸၢတ်ႈတႆးသေၵမ်း။
ၶုၼ်သၢင်ႇမူး
ဝၼ်းတီႈ 3 မေႊ 2017


text:
ၼေႃႇၽူႈတႅၼ်းၸႄႈဝဵင်းမိူင်းပဵင်း 12 ႁူမ်ႈၵၼ်တႅမ်ႇလိၵ်ႈတင်ႇထိုင် တီႈငဝ်ႈလုမ်းၶွမ်ႊမသျိၼ်ႊ ပၢင်လိူၵ်ႈတင်ႈ ယွၼ်ႉဢမ်ႇၽဵင်ႇပဵင်း ဢမ်ႇပဵၼ်ထမ်း ၼေႃႇၽူႈတႅၼ်းသၽႃးၵူၼ်းမိူင်းပဵင်း လၢတ်ႈ ။
ဝၼ်တီႈ 10/11/2015 ၼေႃႇၽူႈတႅၼ်းၸႄႈဝဵင်းမိူင်းပဵင်း ၸႄႈတွၼ်ႈၵဵင်းတုင် ၸိုင်ႈတႆး ပွတ်းဢွၵ်ႇၶူင်း ႁူမ်ႈၵၼ် 12 ၵေႃႉ တႅမ်ႈလိၵ်ႈတင်ႇထိုင် လုမ်းၶွမ်ႊသျိၼ်ႊပၢင်လိူၵ်ႈတင်ႈ တီႈၼေႇပျီႊတေႃႇ 5 ၶေႃႈ ယွၼ်ႉဢမ်ႇမီးလွင်ႈၽဵင်ႇပဵင်းပဵၼ်ထမ်း ၸဝ်ႈၼႃႈတီႈၶွမ်ႊမသျိၼ်ႊ ၸႄႈဝဵင်းမိူင်းပဵင်းဢမ်ႇႁဵတ်းၸွမ်း ပၵ်းပိူင် ဢၼ်တမ်းဝၢင်းဝႆႉ ၸိူဝ်ႉၼၼ်ႉ ၼႆယဝ်ႉ ။
ၼၢင်းၼူၼ်း ၼေႃႇၽူႈတႅၼ်းသၽႃးၵူၼ်းမိူင်း ဝဵင်းမိူင်းပဵင်းလၢတ်ႈဝႃႈ ႁဝ်းၶႃႈ ၼေႃႇၽူႈတႅၼ်း ဢမ်ႇလူင်းလၢႆးမိုဝ်း ယွမ်းႁပ်ႉၶႅပ်းၵၢင်ၸႂ် မိူဝ်ႈဝၼ်းတီႈ 9/11/2015 ၶၢဝ်းယၢမ်း 20.35 ၼႃးတီးၼၼ်ႉ ၵူၼ်းႁဵတ်းၵၢၼ်ၸႄႈဝဵင်းမိူင်းပဵင်းၼႆႉ ၶဝ်ဢမ်ႇႁဵတ်းၵၢၼ်တီႈၼႂ်းလုမ်း ၶဝ်သမ်ႉၶိုၼ်ႈၵႂႃႇႁဵတ်းၵၢၼ်ႈတီႈ ၽူႈၵွၼ်းၸႄႈဝဵင်း မိူင်းပဵင်း ၵႂႃႇလၵ်ႉလွမ်ႁဵတ်းၵၢၼ်ဢၼ်ၼႆႉ မၼ်းဢမ်ႇပဵၼ်ပၢင်လိူၵ်ႈတင်ႈသိုဝ်ႈယူဝ်း ဝႃႈၼႆ ။
ၼေႃႇၽူႈတႅၼ်း 12 ၵေႃႉၼႆႉ 1. ပႃႊတီႊႁူဝ်သိူဝ် 3 ၵေႃႉ ၊ 2. ပႃႊတီႊသိူဝ်ၽိူၵ်ႇ 3 ၵေႃႉ ၊ 3. ပႃႊတီႊလႃးႁူႇ 3 ၵေႃႉ ၊ ပႃႊတီႊၼူၵ်းယုင်း 3 ၵေႃႉ ႁူမ်ႈၵၼ်လူင်းလၢႆးမိုဝ်း ဝႃႈလွင်ႈဢၼ်ၼႆႉ ႁဝ်းဢမ်ႇယုမ်ႇယမ် ၸင်ႇလူင်းၸႅင်ႈထိုင်တီႈလုမ်းၶွမ်ႊမသျိၼ်ႊ ပၢင်လိူၵ်ႈတင်ႈ ၼႆယဝ် ။
ၼႂ်းလိၵ်ႈဢၼ်တင်ႇထိုင်တီႈၶွမ်ႊမသျိၼ်ႊပၢင်လိူၵ်ႈတင်ႈ 5 ၶေႃႈၼၼ်ႉ –
1. လွင်ႈၵႂႃႇဢဝ်ၶႅပ်းၵၢင်ၸႂ်လူင်ႈၼႃႈၼႆႉ မၼ်းဢမ်ႇမႅၼ်ႈၸွမ်းလွၵ်းလၢႆးဢၼ်ၶဝ်တႅမ်ႈဝႆႉ ၼႂ်းမၢႆမီႈၸိူဝ်းၼၼ်ႉ ။ ဢၼ်ၶဝ်တႅမ်ႈဝႆႉၸိူဝ်းၼၼ်ႉ ပေႃးဝႃႈ ၵႂႃႇဢဝ်ၶႅပ်းၵၢင်ၸႂ် တေလႆႈႁွင်ႉပႃး ၵူႈပႃႊတီႊ ၊ ၽူႈတင်တူဝ်ၵူႈပႃႊတီႊၵႂႃႇတူၺ်းၸွမ်း ၶဝ်ဢမ်ႇႁဵတ်းၸွမ်း။ တီႈဝၢၼ်ႈပၢင်ဝၢႆ ၶႅပ်းၵၢင်ၸႂ် 4 ၶႅပ်း ။ တီႈတူင်ႈတႃႈ တပ်ႉ 293 ၼၼ်ႉ ဢမ်ႇႁွင်ႉၽႂ်သေ ၵႂႃႇဢဝ်မႃးၸိူဝ်ႉၼၼ်ႉ ၊ တီႈတပ်ႉ ၶလယ 43 ၶႅပ်းၵၢင်ၸႂ် 566 ၶႅပ်း ၼၼ်ႉၵေႃႈ လၢႆးမိုဝ်းတူပ်ႉ ဢမ်ႇမိူၼ်ပိူင်မၼ်း ၸဵမ်ၸိူဝ်ႉၼႆႉ ။
2. ပွၵ်ႉၵၢင် ဝဵင်းမိူင်းပဵင်း ႁူင်းမၢႆ(4) ၶႅပ်းၵၢင်ၸႂ်လူင်ႈၼႃႈ 84 ၶႅပ်းၼၼ်ႉ ပဵၼ်ၶႅပ်းပဝ်ႇ (ပလႃႇ) ၸိူဝ်ႉၼႆႉ ၶဝ်ဢဝ်သွၼ်ႇပႃးဝႆႉ ။
3. ၼေႃႇၽူႈတႅၼ်းၵေႃႉလႂ် လႆႈၶႅပ်းၵၢင်ၸႂ်ၵႃႈႁိုဝ် တေလႆႈထႅမ်ၼႂ်းၾွမ်ႊ 16 ။ ၵူၺ်းၵႃႈ ၶဝ်ဢဝ်ၵမ်ႁႅင်ႈသေထႅမ် ဝၢႆးမႃးၶဝ်သမ်ႉသႂ်ႇၼႂ်းထူင်လိၵ်ႈသေဢဝ်မႃး ၸိူဝ်ႉၼႆႉ ဢမ်ႇမႅၼ်ႈၸွမ်းလၢႆးမၼ်း ။
4. ႁူင်းတွတ်ႈၶႅပ်း တီႈဝၢၼ်ႈမိူင်းမၢင်း ႁူင်းတွတ်ႈၶႅပ်းၼၼ်ႉ ပီႈၼွင်ႉတႆး ဝၢၼ်ႈလူင် 42 ၼၼ်ႉ တေၵႂႃႇတွတ်ႈၶႅပ်းၵၢင်ၸႂ်ၼႆလႄႈ သမ်ႉဝႃႈဝႂ်တွတ်ႈၶႅပ်းၵၢင်ၸႂ်သဵင်ႈၵႂႃႇယဝ်ႉၼႆ ဢမ်ႇပၼ်သႂ်ႇ ၼႆၵေႃႉ ပဵၼ်လွင်ႈတင်းဢၼ်ၼိုင်ႈ ။ ၾွမ်ႊ 16 ၼႆႉပေႃးဝႃႈတေမႃးပိုတ်ႇတူၺ်း ထူင်လိၵ်ႈမၼ်းၸိူင် ၶဝ်တေလႆႈႁွင်ႉပႃးၼေႃႇၽူႈတႅၼ်းတူၺ်းသေ ထႅမ်သေတႅမ်ႈ ၶဝ်ဢမ်ႇႁွင်ႉၼေႃႇၽူႈတႅၼ်း ။
5. မိူဝ်ႈဝၼ်းတီႈ 9/11/2015 ၶၢဝ်းယၢမ်း 20:35 ၼၼ်ႉ ၵူၼ်းႁဵတ်းၵၢၼ်ၼႂ်းလုမ်းႁူင်းတွတ်ႈၶႅပ်းၵၢင်ၸႂ် ဝဵင်းမိူင်းပဵင်းၼႆႉ ၶဝ်ဢဝ်ၶိူင်ႈၶူဝ်းသေ ၵႂႃႇႁဵတ်းၵၢၼ်တီႈလုမ်းၽူႈၵွၼ်းဢုပ်ႉပိူင်ၸႄႈဝဵင်းမိူင်းပဵင်း ၶဝ်ၶိုၼ်ႈၵႂႃႇၼိူဝ်ၼၼ်ႉသေ လၵ်ႉလွမ်ႁဵတ်းႁၢင်းၵူၺ်းၼႆ မၼ်းဢမ်ႇသိုဝ်ႈယူဝ်း ၸဵမ်ၸိူဝ်ႉၼႆႉ ။


text:
ၸွမ်းၼင်ႇၵၢၼ်ႁူပ်ႉထူပ်းဢုပ်ႇၵုမ်ၵၼ် ဝူင်ႈၵၢင်ၸုမ်းၶွမ်ႊပၼီႊၶုတ်းထၢၼ်ႇႁိၼ် တင်းပေႃႈမႄႈၵူၼ်းမိူင်း ဢိၵ်ႇသင်ၶၸဝ်ႈ တီႈမိူင်းၵိုင်ၼၼ်ႉ ယူႇတီႈသင်ၶၸဝ်ႈလႄႈၵူၼ်းမိူင်း သၢၼ်ၶတ်းလွင်ႈသိုပ်ႇၶုတ်းထၢၼ်ႇႁိၼ် ထႅင်ႈသေ တတ်းမၵ်းပၼ်ၶၢဝ်းယၢမ်းၼိုင်ႈလိူၼ် (တေႃႇထိုင် 13/05/2017) ႁႂ်ႈၶွမ်ႊပၼီႊၶဝ် ထွၼ်ဢွၵ်ႇပွၵ်ႈမိူဝ်း။
ပူၼ်ႉမႃးမိူဝ်ႈဝၼ်းတီႈ 13/04/2017 တင်ႈတႄႇတၢမ်းၶမ်ႈယၢမ်း 5 မူင်းၶိုင်ႈ မီးၵၢၼ်ႁူပ်ႉထူပ်းဢုပ်ႇၵုမ်ၵၼ် ဝူင်ႈၵၢင်ပေႃႈမႄႈၵူၼ်းမိူင်း သင်ၶၸဝ်ႈလႄႈ တူဝ်တႅၼ်းၶွမ်ႊပၼီႊၶုတ်းထၢၼ်ႇႁိၼ်ၶဝ် တီႈဝတ်ႉ/ၵျွင်းၵၢင် ပွၵ်ႉ 4 ဝဵင်းမိူင်းၵိုင်။ ဢၼ်မႃးႁူပ်ႉထူပ်းဢုပ်ႇၵုမ်ၵၼ်ပွၵ်ႈၼႆႉ ဢဵၼ်ႁႅင်းၾၢႆႇၵူၼ်းမိူင်း တင်းသင်ၶၸဝ်ႈမီးမွၵ်ႈ 50 ။ ၼႂ်းၼၼ်ႉပႃးၸဵမ်ၽူႈၵွၼ်းပွၵ်ႉ၊ ၽူႈၵွၼ်းဢိူင်ႇ လုင်းတေႇဝိင်ႇ၊ ၽူႈတႅၼ်းလုင်းၸၢႆးလူင် ၸိူဝ်းၼႆႉ။ ၾၢႆႇတူဝ်တႅၼ်းၶွမ်ႊပၼီႊပျေႉဢွင်ႇႁိူင်း တင်းႁိူင်းမဵတ်ႉတႃႇၶဝ်သမ်ႉ မီးၼၢင်းႁၢၼ်ႇ၊ လုင်းထုၼ်းၸိူဝ်းၼႆႉ-ၼႆယဝ်ႉ။
ၵဵဝ်ႇၵပ်းလွင်ႈၼႆႉ ၸဝ်ႈတူၼ်ၶူး ဢၵ်ႉၵသေၼ ဝတ်ႉလွႆလႅင် ပွၵ်ႉ 6 ဝဵင်းမိူင်းၵိုင်၊ ၼႂ်းၸုမ်းၽူႈၼမ်းၼႃႈၸႄႈဝဵင်း ၾၢႆႇပွင်ၵၢၼ်သႃသၼႃ လၢတ်ႈဝႃႈ- “မိူဝ်ႈတႄႇမၼ်း မိူဝ်ႈၵၢင်ၼႂ်ၼၼ်ႉ တူဝ်တႅၼ်းၶွမ်ႊပၼီႊၶဝ်မႃးတီႈၵျွင်းလွႆလႅမ်၊ ၶဝ်မႃးလၢတ်ႈဝႃႈ ၶဝ်ၶႂ်ႈယွၼ်းထၢမ်ၵၢင်ၸႂ်ၵူၼ်းမိူင်းလႄႈသင်ၶ၊ ၶဝ်တုၵ်းယွၼ်းဝႃႈ ၶႂ်ႈယွၼ်းႁဵတ်းၶိုၼ်း ၶုတ်းၶိုၼ်းထၢၼ်ႇႁိၼ်။ ၵူၺ်းၵႃႈ သင်ၶလႄႈၵူၼ်းမိူင်းဢမ်ႇၽွမ်ႉၶဝ်၊ ဢမ်ႇပၼ်ၶုတ်း၊ ဢမ်ႇပၼ်ဢဝ်ထႅင်ႈ”- ဝႃႈၼႆ။
ၸွမ်းၼင်ႇ ပၢင်ဢုပ်ႇၵုမ်တီႈဝတ်ႉ/ၵျွင်းၵၢင်ၼၼ်ႉ ပေႃႈမႄႈၵူၼ်းမိူင်းတင်းသင်ၶၸဝ်ႈၶဝ် သၢၼ်ၶတ်းလွင်ႈၶုတ်း ထၢၼ်ႇႁိၼ်၊ ဢမ်ႇပၼ်ၶုတ်းထႅင်ႈၵူၺ်းဢမ်ႇၵႃး ယင်းပၢႆတတ်းမၵ်းၶၢဝ်းယၢမ်း ႁႂ်ႈၶွမ်ႊပၼီႊၶဝ် ထွၼ်ဢွၵ်ႇမိူင်းၵိုင် ပွၵ်ႈမိူဝ်း။
“ၶွမ်ႊပၼီႊၶဝ်မႃးဢုပ်ႇၵုမ်ၸွမ်းတင်းၵူၼ်းမိူင်းပွၵ်ႈၼႆႉ လႆႈႁူႉဝႃႈ ၶဝ်တေၵိုတ်းယိုတ်း လွင်ႈၶုတ်းထၢၼ်ႇႁိၼ်ယဝ်ႉ။ ယူႇတီႈပေႃႈမႄႈၵူၼ်းမိူင်းတင်းသင်ၶၸဝ်ႈၵေႃႈ မၵ်းမၼ်ႈပၼ်ၶၢဝ်းယၢမ်းၶဝ်တႃႇ ၼိုင်ႈလိူၼ်၊ ႁႂ်ႈၶဝ်ဢွၵ်ႇမိူဝ်းၵႂႃႇလိူၼ်ၼႃႈဝၼ်းတီႈ 13 ။ ၵွပ်ႈၼၼ် ပေႃးဝႃႈထိုင်မႃးလိူၼ်မေႊ ဝၼ်းတီႈ 13 ၼႃႈၼႆႉ ၶဝ်တေဢွၵ်ႇမိူဝ်းယဝ်ႉ၊ လွင်ႈၵိုတ်းၵၢၼ်ၶုတ်းထၢၼ်ႇႁိၼ်ၼႆႉ ၶဝ်တေၵိုတ်းၵႂႃႇတင်းပိုၵ်း၊ ၶဝ်တေဢမ်ႇမႃးၶုတ်းထႅင်ႈ။ သင်ဝႃႈၶဝ်မႃးၶုတ်းထႅင်ႈၵေႃႈ ယူႇတီႈၵူၼ်းမိူင်းတင်းသင်ၶၸဝ်ႈ တေသိုပ်ႇတေႃႇသူႈၵႂႃႇထႅင်ႈၵမ်းၼိုင်ႈ”- ၸဝ်ႈတူၼ်ၶူး ဢၵ်ႉၵသေၼ လၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈ။
ၸဝ်ႈတူၼ်ၶူး သိုပ်ႇလၢတ်ႈထႅင်ႈဝႃႈ-“ၶႂ်ႈတိုၵ်းသူၼ်းပႃးထိုင် တူင်ႇဝူင်းၵူႈမူႇၵူႈၸုမ်း၊ ပႃးၸဵမ်တူင်ႇဝူင်းၵူၼ်းတႆးႁဝ်း၊ ၸုမ်းသိုဝ်ႇ Media တႆးႁဝ်းလႄႈ ၸုမ်းသိုဝ်ႇ Media ၵူႈမူႇၵူႈၸုမ်း၊ ၶႅၼ်းတေႃႈပၵ်းႁူပၵ်းတႃ ပႂ်ႉတူၺ်းၸွမ်းပၼ် သၢႆငၢႆၵၢၼ်ၶုတ်းထၢၼ်ႇႁိၼ် ပႃးၸဵမ်ၵၢၼ်ၶုတ်းႁႄႈၶုတ်းၽွႆႈ ၼႂ်းၸႄႈဝဵင်းမိူင်းၵိုင် ဢၼ်ၵူၼ်းမိူင်းၵိုင်ႁဝ်း သၢၼ်ၶတ်းယူႇၼၼ်ႉ၊ ၶႅၼ်းတေႃႈၸုၵ်းမၼ်ႈယူႇၾၢႆႇၵူၼ်းမိူင်းသေယဝ်ႉ ပႂ်ႉလူလွမ်တူၺ်းပႃးၵႂႃႇၶိုတ်းတၼ်း သေၵမ်း။ ယူႇတီႈပေႃႈမႄႈၵူၼ်းမိူင်းလႄႈသင်ၶၸဝ်ႈၶဝ်တႄႉ တိုၼ်းတေတေႃႇသူႈၵႂႃႇတိၵ်းတိၵ်း။ သင်ၸိူဝ်ႉဝႃႈတိုၵ်ႉသိုပ်ႇသၢၼ်ၶတ်း ၵၢင်ၸႂ်ပေႃႈမႄႈၵူၼ်းမိူင်းၵႂႃႇယူႇၼႆတႄႉ ႁူဝ်ၵူၼ်းဢၼ်တေမႃးၼႄ ဢဵၼ်ႁႅင်းတၢင်းၼႃႈၼႆႉ တေၼမ်တိူဝ်းလိူဝ်ၼႆႉလၢႆပုၼ်ႈၵွၼ်ႇ”-ဝႃႈၼႆ။
ၽူႈတႅၼ်းသၽႃးၵူၼ်းမိူင်း မိူင်းၵိုင် ၸၢႆးသႅင်မိူင်း ၵေႃႈလၢတ်ႈဝႃႈ-“ၶႃႈႁဝ်းတႄႉၵေႃႈ ၸွမ်းၼင်ႇၵၢင်ၸႂ် ၵူၼ်းမိူင်းသေ မိူဝ်ႈလိူၼ်ၾႅပ်ႊၿိဝ်ႊရီႊ ဝၼ်းတီႈ 26 ၼၼ်ႉ လႆႈႁဵတ်းၶေႃႈထၢမ်ၵႂႃႇတီႈသၽႃးယဝ်ႉ။ ဝၢႆးသေၼၼ်ႉ ၵူၼ်းမိူင်းဢဵၼ်ႁႅင်းသီႇႁဵင်ပၢႆၼႄၵၢင်ၸႂ်သၢၼ်ၶတ်းၵေႃႈ ယဝ်ႉတူဝ်ႈၵႂႃႇယဝ်ႉ၊ ၵွပ်ႈပိူဝ်ႈၼၼ် ၸွမ်းၼင်ႇသုၼ်ႇလႆႈ/ ပုၼ်ႈၽွၼ်းၶႃႈႁဝ်းမီးၼၼ်ႉတႄႉ ႁဵတ်းၸွမ်းၼင်ႇၶၵ်ႉတွၼ်ႈမၼ်းၵႂႃႇယဝ်ႉ၊ ပႂ်ႉထွမ်ႇငိၼ်းၶေႃႈတွပ်ႇၾၢႆႇ လူင်ပွင်ၸိုင်ႈၶဝ်ၵူၺ်းယဝ်ႉ”။
ယူႇတီႈၶႃႈႁဝ်းပဵၼ်ၽွင်းတႅၼ်း ပဵၼ်တူဝ်တႅၼ်းၵူၼ်းမိူင်းၵေႃႉၼိုင်ႈသေ ၸွမ်းၼင်ႇၵၢင်ၸႂ်ပေႃႈမႄႈၵူၼ်းမိူင်းၼၼ်ႉ ၶႃႈႁဝ်းတေၸုၵ်းမၼ်ႈၾၢႆႇပေႃႈမႄႈၵူၼ်းမိူင်းၵူၺ်း။ လိူဝ်သေၼၼ်ႉ ၶႂ်ႈတိုၵ်းသူၼ်းပႃးၵူႈမူႇၵူႈၸုမ်း ၵူႈၾၢႆႇၵူႈပႃႈဝႃႈ ၵၢၼ်ဢၼ်ၵူၼ်းမိူင်းဢမ်ႇလႆႈၸႂ်၊ ၵၢၼ်ဢၼ်ၵူၼ်းမိူင်းသၢၼ်ၶတ်းၼၼ်ႉ ႁႂ်ႈငိူင်ႉဝႄႈပၼ်၊ ႁႂ်ႈႁၼ်ထိုင်ၼမ်ႉၸႂ်ၵူၼ်းမိူင်းလႄႈ ႁႂ်ႈႁၼ်ထိုင်ၵၢင်ၸႂ်ပေႃႈမႄႈၵူၼ်းမိူင်းသေသေၵမ်း”- ဝႃႈၼႆ။
ပူၼ်ႉမႃးမိူဝ်ႈဝၼ်းတီႈ 11/04/2016 သင်ၶၸဝ်ႈလႄႈၵူၼ်းဝၢၼ်ႈၵူၼ်းမိူင်း၊ ၽူႈတႅၼ်းၵူၼ်းမိူင်း၊ ၸဝ်ႈၼႃႈတီႈ၊ ၽူႈၵွၼ်းဢိူင်ႇ၊ ၵူၼ်းၼုမ်ႇယိင်းၸၢႆးၶဝ် ၶွၼ်ႈတုမ်ၵၼ်တီႈၸဝ်ႈမိူင်း ၾၢႆႇၼိူဝ်ဝၢၼ်ႈလွႆသဵဝ်ႈ ဢိူင်ႇဝၢၼ်ႈယၢတ်ႇ ၸႄႈဝဵင်းမိူင်းၵိုင်။ တုၵ်းယွၼ်းႁႂ်ႈၵိုတ်းယိုတ်း လွင်ႈၶုတ်းထၢၼ်ႇႁိၼ်လႄႈ ၸတ်းပႃးပၢင်ၵၢဝ်ႇၵိၼ်ႇ၊ ၵွပ်ႈဝႃႈ ၵၢၼ်ၶုတ်းထၢၼ်ႇႁိၼ် ပဵၼ်ၵၢၼ်ယႃႉလူႉလႅဝ်သၽႃႇဝ။ ၶေႃႈၵၢဝ်ႇၵိၼ်ႇၼၼ်ႉမီးဝႃႈ ၸုမ်းဢၼ်ၶုတ်းထၢၼ်ႇႁိၼ် တီႈၼႂ်းမိူင်းႁဝ်း ႁႂ်ႈထူပ်းၽေးၶဵၼ်၊ ႁႂ်ႈၸဵဝ်းလူႉလႅဝ်၊ ႁႂ်ႈၸဵဝ်းတၢႆ၊ ႁႂ်ႈၵွတ်းၽၢၼ်သေၵမ်း- ၼႆယဝ်ႉ။
မိူဝ်ႈပီ 2014 ပူၼ်ႉမႃးၼၼ်ႉ ၶွမ်ႊပၼီႊပျေႉဢွင်ႇႁိူင်း တင်းႁိူင်းမဵတ်ႉတႃႇ လႆႈဢၼုၺၢတ်ႈ/ၶႂၢင်ႉ ၶုတ်းထၢၼ်ႇႁိၼ် တီႈလူင်ပွင်ၸိုင်ႈၼေႇပျီႇတေႃႇ တႃႇမႃးၶုတ်းထၢၼ်ႇႁိၼ် တီႈၼႂ်းၸႄႈဝဵင်းမိူင်းၵိုင် ၸိုင်ႈတႆးပွတ်းၸၢၼ်း။ ပိုၼ်ႉတီႈထၢၼ်ႇႁိၼ် ဢၼ်ၶဝ်ယွၼ်းလႆႈၼၼ်ႉ တၢင်းၵႂၢင်ႈမွၵ်ႈ 1,000 ဢေႊၶိူဝ်ႊ- ၼႆယဝ်ႉ။


text:
လုၵ်ႈဢွၼ်ႇယိင်းဢွၼ်ႇၵေႃႉၼိုင်ႈ ဢႃႇယု 9 ၶူပ်ႇ ယူႇဝၢၼ်ႈၵုင်းၺွင်ႇ ဢိူင်ႇသႅင်ၵႅဝ်ႉ ၸႄႈဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ ႁၢႆတူဝ်ၵႂႃႇ ၽွင်းၵႂႃႇပွႆးပၢင်ၶႅၵ်ႇၵူပ်ႉၵူႈ ၼႂ်းဝၢၼ်ႈ။ ၵူၼ်းဝၢၼ်ႈ လၢတ်ႈဝႃႈ ၺႃးၵူၼ်းႁၢႆႉ ႁွင်ႉၵႂႃႇ – “လူလၢႆသေၶႃႈတၢႆ ၊ ထိူမ်ႈပႅတ်ႈဝႆႉၼႂ်းယုမ်း” – ႁိုင် 4 ဝၼ်း ယဝ်ႉၸင်ႇႁၼ် တူဝ်တၢႆၶိုၼ်း မိူဝ်ႈဝႃးၼႆႉ ဝႃႈၼႆ။
ဝၼ်းတီႈ 11/06/2017 ယၢမ်းတမ်းၶမ်ႈ မွၵ်ႈ 5 မူင်းၼၼ်ႉ ပီႈၼွင်ႉၵူၼ်းဝၢၼ်ႈၵူၼ်း သူၼ်ဢွၼ်ၵၼ်သွၵ်ႈ တဝ်ႁႃတူဝ်လုၵ်ႈဢွၼ်ႇၵေႃႉႁၢႆၵႂႃႇ – ၸိုဝ်ႈ ယိင်းလႃး (ဢမ်ႇၼၼ်) ၼၢင်းသိုဝ်ႉ ဢႃယု 9 ၶူပ်ႇ ပဵၼ်လုၵ်ႈယိင်း လုင်းတွမ်ႇလႄႈပႃႈမွၼ်း။ၵူၼ်းဝၢၼ်ႈၵႂႃႇ ထူပ်းႁၼ် တူဝ်တၢႆမၼ်းၼၢင်းတီႈၾၢႆႇတၢင်းၸၢၼ်းဝၢၼ်ႈၵုင်းၺွင်ႇ ဢိူင်ႇသႅင်ၵႅဝ်ႉ။ ၾၢင်ႁၢင်ႈတူဝ်တၢႆ ၺႃးမတ်ႉဝႆႉသေ ဢဝ် ထိူမ်ႈဝႆႉၼႂ်းယုမ်း၊ ပၢင်ႉၶႅမ်းဝႆႉယူႇ၊ တူဝ်ပေႃးတူႇၼဝ်ႈ ပွင်းၵႂ်ႈ မူတ်း ယဝ်ႉဝႃႈၼႆ။
မေႃသွၼ် ၼၢင်းလိုၼ်းမူဝ် ႁူင်းႁဵၼ်းထမ်ႇမ ဝၢၼ်ႈတိုဝ်ႉမွၼ်း လၢတ်ႈဝႃႈ – “ ၾၢင်ႁၢင်ႈ လႅပ်ႈမိူၼ် တဵၵ်းမတ်ႉလုၵ်ႈဢွၼ်ႇသေ လူလၢႆ ဝႆႉ၊ ၵူၺ်းၼႃႇတူဝ်တူႇၼဝ်ႈမူတ်းယဝ်ႉ လႄႈတႃႇတေထတ်းႁူႉၵေႃႈ လႅပ်ႈဢမ်ႇငၢႆႈ ။ ဢဝ်တူဝ်တၢႆ သႂ်ႇၵွမ်ႇၵေႃႈ ဢမ်ႇငၢႆႈ သမ်ႉပဵၼ် လုၵ်ႈဢွၼ်ႇၵူၺ်းလႄႈ ၵူၼ်းဝၢၼ်ႈ ၵေႃႈ ၽဝ်ၵိုၵ်းယုမ်း ဢၼ်တူဝ် တၢႆ မၼ်းၼၢင်း ပၢင်ႉၶမ်ၶႅမ်း ၼၼ်ႉဝႆႉ” – ဝႃႈၼႆ။
ဝၼ်းတီႈ 7/6/2017 ၵၢင်ၼႂ် ၼၼ်ႉ ယိင်းလႃး ယွၼ်းၵႂႃႇဢႅဝ်ႇပွႆးပၢင်ၶႅၵ်ႇၼႂ်းဝၢၼ်ႈ၊ တင်ႈဢဝ်ၼၼ်ႉသေ ႁၢႆတူဝ်ၵႂႃႇ ၊ ၵူၼ်းဝၢၼ်ႈ ၵူၼ်းသူၼ် ဢွၼ်ၵႂႃႇႁႃ ၵေႃႈဢမ်ႇႁၼ်၊ ယွၼ်ႉဢၢႆတူႇ ဢၢႆၼဝ်ႈ ဢွၵ်ႇမႃး၊ ၵူၼ်းဝၢၼ်ႈ မူၼ်ႉယုမ်း မူၼ်ႇယွမ်ႇႁႃတူၺ်းလႄႈ ၸင်ႇႁၼ်တူဝ်တၢႆ မၼ်းၼၢင်း ၼႂ်းဝၼ်းတီႈ 11/6/2017 ယၢမ်းၵၢင်ၶမ်ႈ 5 မူင်း။
ယိင်းလႃး(ႁွင်ႉ) ၼၢင်းသိုဝ်ႉၼႆႉ ပဵၼ်လုၵ်ႈႁဵၼ်း ႁူင်းႁဵၼ်းထမ်ႇမ ဝတ်ႉတိုဝ်ႉမွၼ်း၊ တူင်ႇဝဵင်းသီႇပေႃႉ။ ပိူဝ်ႈတႃႇတီႉလႆႈတူဝ် ၵူၼ်းႁၢႆႉၼၼ်ႉ ယူႇတီႈၽူႈယႂ်ႇၵူၼ်းလူင် ဝၢၼ်ႈ ယိုၼ်ႈလိူင်ႈထိုင် ၽူႈမီးပုၼ်ႈၽွၼ်း ၸုမ်းပျီႇတုၸိတ်ႉ သႅင်ၵႅဝ်ႉသေ ၵူတ်ႇထတ်း ၸွပ်ႇထၢမ် ၶႆႈငိူၼ်ႈ – ဝႃႈၽႂ် ႁူပ်ႉႁၼ် ၸိူင်ႉႁိုဝ်၊ လဵပ်ႈပဵၼ်ၽႂ် ၵေႃႉလႂ် ႁဵတ်းႁၢႆႉ ၶႃႈတၢႆမၼ်းၼၢင်း-ဝႃႈၼႆ။